(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΚΣΤ΄

Παρασκευή 4 Οκτωβρίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από την Εράσμειο Ελληνογερμανική Σχολή Παναγιώτου Βόσσου, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 7 Οκτωβρίου 2019, σελ.
2. Συζήτηση επικαίρων ερωτήσεων:
 α) Προς τον Πρωθυπουργό, του Προέδρου της Κοινοβουλευτικής Ομάδας ΜέΡΑ25 κ. Γιάνη Βαρουφάκη με θέμα: «Κατάργηση καταυλισμού Μόριας και εσωτερικών συνόρων», σελ.
 β) Προς τον Υπουργό Υποδομών και Μεταφορών, με θέμα: «Αναγκαία μέτρα ενσωμάτωσης κοινόχρηστων αυτοηλεκτροκινούμενων πατινιών στις ελληνικές πόλεις», σελ.
 γ) Προς τον Υπουργό Προστασίας του Πολίτη:
 i. με θέμα: «Συνθήκες φιλοξενίας αιτούντων άσυλο στο στρατόπεδο της Κορίνθου»., σελ.
 ii. με θέμα: «Πλήρωση κενών οργανικών θέσεων της ΕΛ.ΑΣ.», σελ.
 δ) Προς τον Υπουργό Υγείας:
 i. με θέμα: «Αδυναμία προμήθειας αναγκαίων φαρμάκων για ογκολογικούς και αιματολογικούς ασθενείς του Πανεπιστημιακού Γενικού Νοσοκομείου Λάρισας», σελ.
 ii. με θέμα: «Ελλείψεις και προβλήματα στο Γενικό Νοσοκομείο Ξάνθης», σελ.
 iii. με θέμα: «Δημιουργία χώρων εποπτευόμενης χρήσης», σελ.
 iv. με θέμα: «Μεγάλη ανησυχία και προβληματισμός για την εξάπλωση του ιού του Δυτικού Νείλου», σελ.
 ε) Προς τον Υπουργό Οικονομικών:
 i. με θέμα: «Την απόφαση του Δικαστηρίου της Ευρωπαϊκής Ένωσης σχετικά με το τσίπουρο- τσικουδιά», σελ.
 ii. με θέμα: «Η αναπροσαρμογή των αντικειμενικών αξιών οδηγεί σε μεγάλη αύξηση των φορολογικών επιβαρύνσεων για την πλειοψηφία των ιδιοκτητών ακινήτων του Νομού Ηλείας και της ελληνικής περιφέρειας», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Οι Υπουργοί Πολιτισμού και Αθλητισμού, Οικονομικών, Εξωτερικών, Προστασίας του Πολίτη και Δικαιοσύνης κατέθεσαν την 3-10-2019 σχέδιο νόμου: «Κύρωση της διά ανταλλαγής ρηματικών διακοινώσεων συμφωνίας περί παρατάσεως του Μνημονίου Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής σχετικά με την επιβολή εισαγωγικών περιορισμών σε κατηγορίες αρχαιολογικού και βυζαντινού εκκλησιαστικού εθνολογικού υλικού μέχρι και τον 15ο αιώνα μ.Χ. της Ελληνικής Δημοκρατίας, σελ.
2. Κατάθεση πρότασης νόμου:

Ο Πρόεδρος της Κοινοβουλευτικής Ομάδας του ΜέΡΑ25 και οι Βουλευτές του κόμματός του κατέθεσαν στις 3-10-2019 πρόταση νόμου: «Ψήφος αποδήμων-Διευκόλυνση της άσκησης του εκλογικού δικαιώματος των εκτός επικρατείας Ελλήνων και Ελληνίδων εκλογέων», σελ.
3. Κατάθεση Εκθέσεως Διαρκούς Επιτροπής:

Η Διαρκής Επιτροπή Παραγωγής και Εμπορίου καταθέτει την Έκθεσή της στο σχέδιο νόμου του Υπουργείου Υποδομών και Μεταφορών: «Ενσωμάτωση στην ελληνική νομοθεσία των Οδηγιών 2016/797, 2016/798 και 2016/2370 του Ευρωπαϊκού Κοινοβουλίου και του Συμβουλίου και άλλες διατάξεις», σελ.

ΠΡΟΕΔΡΟΣ

ΤΑΣΟΥΛΑΣ Κ. , σελ.

ΠΡΟΕΔΡΕΥΩΝ

ΚΩΝΣΤΑΝΤΙΝΟΠΟΥΛΟΣ Ο. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΩΝΣΤΑΝΤΙΝΟΠΟΥΛΟΣ Ο. , σελ.
ΤΑΣΟΥΛΑΣ Κ. , σελ.

Β. Επί των επικαίρων ερωτήσεων:
ΒΑΡΟΥΦΑΚΗΣ Γ. , σελ.
ΒΕΣΥΡΟΠΟΥΛΟΣ Α. , σελ.
ΔΕΛΗΣ Ι. , σελ.
ΚΑΜΙΝΗΣ Γ. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΤΡΙΝΗΣ Μ. , σελ.
ΚΕΓΚΕΡΟΓΛΟΥ Β. , σελ.
ΚΕΦΑΛΟΓΙΑΝΝΗΣ Ι. , σελ.
ΚΟΝΤΟΖΑΜΑΝΗΣ Β. , σελ.
ΛΙΑΚΟΥΛΗ Ε. , σελ.
ΜΗΤΣΟΤΑΚΗΣ Κ. , σελ.
ΟΙΚΟΝΟΜΟΥ Ε. , σελ.
ΠΟΥΛΑΣ Α. , σελ.
ΣΑΡΑΚΙΩΤΗΣ Ι. , σελ.
ΨΥΧΟΓΙΟΣ Γ. , σελ.

 ΠΑΡΕΜΒΑΣΕΙΣ:
ΚΩΝΣΤΑΝΤΙΝΟΠΟΥΛΟΣ Ο. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΚΣΤ΄

Παρασκευή 4 Οκτωβρίου 2019

Αθήνα, σήμερα στις 4 Οκτωβρίου 2019, ημέρα Παρασκευή και ώρα 10.10΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΚΩΝΣΤΑΝΤΙΝΟΥ ΤΑΣΟΥΛΑ**.

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, καλημέρα σας, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 3-10-2019 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΚΕ΄ συνεδριάσεώς του, της Πέμπτης 3 Οκτωβρίου 2019, σε ό,τι αφορά στην ψήφιση στο σύνολο των παρακάτω νομοσχεδίων:

1. «Κύρωση της Σύμβασης Μίσθωσης μεταξύ της Ελληνικής Δημοκρατίας και της εταιρείας «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια Περιοχή 10, Ιόνιο Πέλαγος, Ελλάδα».

2. «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών «Repsol Exploration S.A.» και «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Ιόνιο», Δυτική Ελλάδα».

3. «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών «Total E&P Greece B.V.», «ExxonMobil Exploration and Production Greece (Crete) B.V.» και «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Νοτιοδυτικά Κρήτης», Ελλάδα».

4. «Κύρωση της Σύμβασης Μίσθωσης μεταξύ της Ελληνικής Δημοκρατίας και των εταιρειών «Total E&P Greece B.V.», «ExxonMobil Exploration and Production Greece (Crete) B.V.» και «Ελληνικά Πετρέλαια Ανώνυμη Εταιρεία» για την παραχώρηση του δικαιώματος έρευνας και εκμετάλλευσης υδρογονανθράκων στη θαλάσσια περιοχή «Δυτικά Κρήτης», Ελλάδα».)

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σήμερα εγκαινιάζουμε την Ώρα του Πρωθυπουργού για την Α΄ Σύνοδο της Θ΄ Αναθεωρητικής, της ΙΗ΄ Κοινοβουλευτικής Περιόδου, με τη συζήτηση της πρώτης με αριθμό πρωτοκόλλου 51/3/1-10-2019 επίκαιρης ερώτησης του Προέδρου της Κοινοβουλευτικής Ομάδας ΜέΡΑ25 κ. Γιάνη Βαρουφάκη προς τον Πρωθυπουργό με θέμα: «Κατάργηση καταυλισμού Μόριας και εσωτερικών συνόρων».

Οι χρόνοι ομιλίας, σύμφωνα με το άρθρο 132 παράγραφος 1 του Κανονισμού της Βουλής, είναι για τον Πρόεδρο της Κοινοβουλευτικής Ομάδας ΜέΡΑ25 δέκα λεπτά, προκειμένου να αναπτύξει την επίκαιρη ερώτησή του και πέντε λεπτά για τη δευτερολογία του, ενώ για τον Πρωθυπουργό είκοσι λεπτά για την πρωτολογία και δέκα λεπτά για τη δευτερολογία του.

Τον λόγο, συνεπώς, έχει ο Πρόεδρος της Κοινοβουλευτικής Ομάδας ΜέΡΑ25 κ. Βαρουφάκης.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κύριε Πρόεδρε.

Κατ’ αρχάς, σας τιμά, κύριε Πρωθυπουργέ, που επαναφέρετε την Ώρα του Πρωθυπουργού. Η Βουλή μας πρέπει να ζωντανέψει, αν κι εγώ θα προτιμούσα το μοντέλο της Βουλής των Κοινοτήτων: Οι ερωτήσεις να μην είναι γραπτές και μάλιστα να κληρώνονται, έτσι ώστε να είναι πιο γεμάτο το Κοινοβούλιο, να ξέρουν όλοι ότι έχουν μια ελπίδα μέσα από την κληρωτίδα να θέσουν ερωτήματα στον Πρωθυπουργό. Να το σκεφτούμε.

Το ερώτημα το οποίο σας κατέθεσα έχει ως θεμέλιο λίθο τη φράση «πες μου πώς συμπεριφέρεσαι στον κατατρεγμένο, να σου πω ποιος είσαι», ως άτομο, ως χώρα.

Κυρίες και κύριοι, κύριε Πρωθυπουργέ, είμαι σίγουρος ότι συμφωνείτε πως πρέπει ως χώρα να ντρεπόμαστε γι’ αυτά που συμβαίνουν στη Μόρια, γι’ αυτά που συνέβησαν γενικά, για τον τρόπο με τον οποίο χειριζόμαστε το μεταναστευτικό. Είμαι σίγουρος, κύριε Πρωθυπουργέ, ότι συμφωνείτε πως οι πυρκαγιές σαν κι αυτή που στοίχισε τη ζωή συνανθρώπων μας στη Μόρια είναι αναπόφευκτες, όταν στοιβάζεις χιλιάδες ανθρώπους υπό άθλιες συνθήκες διαβίωσης. Καταυλισμοί όπως εκείνος στη Μόρια της Λέσβου δεν συνάδουν με τις αρχές ενός πολιτισμένου, φιλελεύθερου κράτους. Κανένα κράτος δικαίου δεν μπορεί να κάθεται με σταυρωμένα τα χέρια, όταν χιλιάδες συνάνθρωποί μας ετοιμάζονται να αντιμετωπίσουν για πέμπτη συνεχή χρονιά τον αδυσώπητο «στρατηγό χειμώνα», ανοχύρωτοι και ανυπεράσπιστοι απέναντι στο κρύο και στη βροχή.

Οι Έλληνες κάτοικοι της Λέσβου συνεχίζουν να υπομένουν τη γειτνίαση καθώς και την ταύτιση του τόπου τους, του νησιού τους, στα μάτια της διεθνούς κοινής γνώμης, με καταυλισμούς-στρατόπεδα συγκέντρωσης, που δεν συνάδουν ή που καταστρατηγούν -θα έλεγα- βασικά ανθρώπινα δικαιώματα.

Κύριε Πρωθυπουργέ, επειδή πιστεύω ότι συμφωνείτε με αυτό, σας ερωτώ ευθαρσώς: Ποια η διαφορά της δικής σας πολιτικής από εκείνη της προηγούμενης κυβέρνησης, η οποία εντάχθηκε πλήρως στη λογική του συμφώνου Μέρκελ - Ερντογάν, του οποίου η πεμπτουσία, η φιλοσοφία, ήταν η κανονικοποίηση των κακουχιών των μεταναστών, ως μέσο αποτροπής έλευσης κι άλλων μεταναστών, δηλαδή αυτό που λένε στις Βρυξέλλες “prevention through deterrence”, δηλαδή πρόληψη μέσω αποτροπής;

Πώς θα αντιμετωπίσουμε τον χειμώνα, τις μέρες που έρχονται; Προτίθεστε να κλείσετε τη Μόρια; Πότε επιτέλους η πολιτεία θα προβεί στο αυτονόητο βήμα της δημιουργίας πολλών μικρών δομών ανά την επικράτεια, ώστε οι οικογένειες μεταναστών να ενταχθούν στις τοπικές κοινωνίες, με όφελος τόσο για τις τοπικές κοινωνίες όσο και για τους ίδιους; Ή τελικά η Μόρια θα είναι η βάση του υποδείγματος, το οποίο θα κλωνοποιηθεί στην υπόλοιπη Ελλάδα, ίσως με τείχη και φράχτες, μετατρέποντάς τα σε κλειστά στρατόπεδα;

Θα καταργήσετε τα ιδιότυπα εσωτερικά σύνορα στη χώρα, που δεν επιτρέπουν σε μετανάστες να φύγουν από τα νησιά, ή θα χτίσετε νέα τείχη γύρω από νέες Μόριες;

Κύριε Πρόεδρε, θα χρησιμοποιήσω πολύ λίγο από τον χρόνο μου τώρα και θα ήθελα να προστεθεί στη δευτερολογία μου.

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΟΣ (Κωνσταντίνος Τασούλας):** Ωραία.

Κύριε Πρωθυπουργέ, έχετε τον λόγο για την πρωτολογία σας.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ευχαριστώ, κύριε Πρόεδρε.

Χαίρομαι που εγκαινιάζω σήμερα, απαντώντας στην ερώτηση του κ. Βαρουφάκη, τον κύκλο της Ώρας του Πρωθυπουργού, την οποία και έχω πρόθεση να κανονικοποιήσω. Και σε συνεννόηση με το Προεδρείο της Βουλής αλλά και με τα υπόλοιπα κοινοβουλευτικά κόμματα θα εξέταζα, κύριε Βαρουφάκη, και αλλαγές στον Κανονισμό, ώστε να μας επιτρέψουν να κάνουμε όντως αυτή τη διαδικασία πιο ζωντανή, πιο διαδραστική, με λιγότερες ομιλίες μακράς διάρκειας και δίνοντας τη δυνατότητα, κύριε Πρόεδρε, και σε περισσότερους Βουλευτές και όχι μόνο Αρχηγούς κομμάτων να θέτουν ερωτήματα στον Πρωθυπουργό.

Θα κάνω μια μικρή καταστρατήγηση αυτού του κανόνα, να επιδιώκω να δίνω σύντομες απαντήσεις, κύριε Βαρουφάκη, διότι το ζήτημα το οποίο μου θέσατε είναι εξόχως σημαντικό. Και δράττομαι της ευκαιρίας να αξιοποιήσω τη δυνατότητα που μου δίνει ο Κανονισμός να απαντήσω στην ερώτησή σας, για να κάνω μια συνολικότερη τοποθέτηση γύρω από το ζήτημα του μεταναστευτικού - προσφυγικού προβλήματος.

Επιτρέψτε μου, λοιπόν, κατ’ αρχάς να σας απαντήσω ξεκινώντας με δύο βασικές παραδοχές, χωρίς τις οποίες πιστεύω ότι δεν μπορεί να υπάρξει η δυνατότητα να έχουμε έναν κοινό διάλογο για την αντιμετώπιση αυτού του κρίσιμου ζητήματος που θίγει η ερώτησή σας.

Πρόσεξα ότι μιλήσατε για μετανάστες. Μιλήσατε και για πρόσφυγες. Ας συμφωνήσουμε, λοιπόν, ότι άλλο οι πρόσφυγες και άλλο οι οικονομικοί μετανάστες. Και άλλο το προσφυγικό ζήτημα και άλλο το μεταναστευτικό ζήτημα. Και ας αναγνωρίσουμε ότι, με βάση τα πραγματικά στοιχεία, τα οποία έχει στη διάθεσή της σήμερα η Κυβέρνηση, το πρόβλημα που αντιμετωπίζουμε σήμερα είναι πρωτίστως πρόβλημα μεταναστευτικό και λιγότερο πρόβλημα προσφυγικό. Τι εννοώ με αυτό; Το 2015 Σύροι, οι οποίοι έφευγαν απεγνωσμένοι, εγκαταλείποντας τις εστίες τους για να γλιτώσουν από τον πόλεμο, αντιπροσώπευαν περίπου το 75% των εισερχομένων στη χώρα μας. Προφανώς, ήταν σχεδόν όλοι πρόσφυγες. Είχαν προσφυγικό προφίλ. Σήμερα, όμως, Σύροι είναι μόλις δύο στους δέκα. Το 50% είναι Αφγανοί και Πακιστανοί. Μετακινούνται οργανωμένα από διακινητές, καθώς επίσης και μετανάστες από την Υποσαχάρια Αφρική, από τη Σομαλία, από το Κογκό και από άλλες γειτονικές χώρες. Με άλλα λόγια, ας συμφωνήσουμε ότι η πλειονότητα όσων μπαίνουν σήμερα στην Ελλάδα έχουν προφίλ οικονομικού μετανάστη και όχι πρόσφυγα. Πιστεύω ότι αυτή είναι μια πολύ σημαντική διάκριση, η οποία είναι απαραίτητη για να εξηγήσω στη συνέχεια και τη φιλοσοφία της πολιτικής μας.

Δεύτερον, το ζήτημα που θίξατε είναι ένα πρόβλημα το οποίο αντιμετωπίζεται πολύ πιο εύκολα στην αρχή από όσο όταν αυτό έχει πλέον γιγαντωθεί. Άρα βρίσκω δύσκολο να ασκούν κριτική εκ των υστέρων. Δεν είστε εσείς σε αυτή την κατηγορία. Δεν χειριστήκατε εσείς το ζήτημα αυτό. Σας ασκώ κριτική για άλλα θέματα, όχι για το προσφυγικό. Αλλά είναι τουλάχιστον παράδοξο να ασκείται κριτική από εκείνους που πυροδότησαν το πρόβλημα, είτε από ανικανότητα είτε από ιδεοληψία. Και τρεις αριθμοί αρκούν. Επί τέσσερα χρόνια επέστρεψαν στην Τουρκία, βάσει της κοινής δήλωσης Ευρωπαϊκής Ένωσης - Τουρκίας, μόλις χίλια οκτακόσια έξι άτομα. Και οι πιο πολλές από αυτές τις επιστροφές ήταν εθελοντικές επιστροφές.

Η νέα Κυβέρνηση παρέλαβε εξήντα εννέα χιλιάδες τριακόσιες ογδόντα επτά εκκρεμείς αιτήσεις ασύλου, με βάση τα στοιχεία του Αυγούστου, ενώ επί μια ολόκληρη τετραετία απορροφήθηκαν μόλις το 22% των ευρωπαϊκών πόρων, για να ανέβει αυτό στο 35% αμέσως μετά την ανάληψη των καθηκόντων από τη νέα Κυβέρνηση, με στόχο να φτάσουμε στο 50% ως το τέλος του 2020.

Για τη διασπάθιση του ευρωπαϊκού χρήματος καλύτερα, ας μη μιλήσουμε. Η OLAF έχει εγκατασταθεί μόνιμα στην Ελλάδα και ερευνά τη σκοτεινή αυτή πτυχή του προσφυγικού - μεταναστευτικού ζητήματος.

Με αυτά τα δύο δεδομένα, λοιπόν, θα συμφωνήσετε και εσείς, κύριε Βαρουφάκη, ότι όλα όσα περιγράφετε στην ερώτησή σας δεν έγιναν ανεξάρτητα από την αποτυχημένη και τυχοδιωκτική και ιδεοληπτική πολιτική που ακολουθήθηκε από την προηγούμενη κυβέρνηση. Ήταν μια πολιτική μηδενικής προστασίας των συνόρων μας. Επίσης, ήταν μια πολιτική χλευασμού κάθε αγωνίας για την κατάσταση που επικρατούσε στον Έβρο και στα νησιά του ανατολικού Αιγαίου. Ήταν μια πολιτική αδράνειας στην Ελλάδα και στην Ευρώπη, ήταν μια πολιτική υποκρισίας απέναντι στον ανθρώπινο πόνο για κομματικά οφέλη. Ήταν και μια πολιτική πρωτοφανούς ανεπάρκειας, που οδήγησε σε σκηνές, όπως αυτή της Ειδομένης, της Μόριας, οι οποίες μας εξέθεσαν διεθνώς.

Όσοι, λοιπόν, διέρρηξαν κάθε έννοια κυβερνητικής ευθύνης αλλά και ανθρώπινης αξιοπρέπειας, ας πάψουν να παριστάνουν τους τιμητές. Είναι καιρός για λίγη, έστω, αυτοκριτική.

Κυρίες και κύριοι συνάδελφοι, παρά τα τεράστια προβλήματα, τα οποία κληρονομήσαμε και για τα οποία δεν θα μιλήσω περισσότερο, όλα αυτά αρχίζουν και αλλάζουν. Αλλάζει η νομοθεσία, αλλάζει ο προσανατολισμός της πολιτικής, αλλάζει και η καθημερινή διαχείριση του προβλήματος. Οι έλεγχοι στα σύνορα εντείνονται, η διαδικασία ασύλου επιταχύνεται και τα νησιά μας -για να απαντήσω και στην ουσία της ερώτησής σας- αποφορτίζονται με οργανωμένο τρόπο και πάντα, βέβαια, με την ευθύνη του κράτους. Και όλα τα παραπάνω περιλαμβάνονται σε ένα συνεκτικό πρόγραμμα τεσσάρων ταυτόχρονων και παράλληλων δράσεών μας.

Κίνηση πρώτη και πιο σημαντική, με πρωτοβουλία του Υπουργείου, του Υπουργού, του αρμόδιου Αναπληρωτή Υπουργού καθιερώνεται και θα έρθει σύντομα προς ψήφιση στο εθνικό Κοινοβούλιο ένα νέο, συμπαγές, αυστηρό, αλλά και δίκαιο σύστημα ασύλου για όσους το δικαιούνται, με απόλυτο σεβασμό στα δικαιώματα των αιτούντων, αλλά και χωρίς περιθώρια κατάχρησής του και, κυρίως, με πιο γρήγορες διαδικασίες.

Η μεγάλη τομή του σχεδίου νόμου είναι ότι για πρώτη φορά η χώρα αποκτά έναν -το τονίζω- νόμο που διέπει συνολικά τα ζητήματα που αφορούν τη διεθνή προστασία. Σε ένα ενιαίο κείμενο συμπεριλαμβάνονται οι οδηγίες που συγκροτούν το κοινό ευρωπαϊκό σύστημα ασύλου και διέπουν την υποδοχή, τη διαδικασία εξέτασης, την αναγνώριση των αιτούντων, αλλά, προφανώς, συμπεριλαμβάνονται και στον νόμο οι εθνικές πρωτοβουλίες που εξειδικεύουν τη συγκεκριμένη οδηγία, στο πλαίσιο των δυνατοτήτων που έχουμε ως εθνικοί νομοθέτες. Και η απόφαση αυτή για την κωδικοποίηση, πέρα από την προφανή αναγκαιότητά της, έχει και έναν ιδιαίτερο συμβολισμό: Για πρώτη φορά ο νομοθέτης αντιμετωπίζει με την απαραίτητη σοβαρότητα αυτόν τον ιδιαίτερο κλάδο δικαίου. Και είναι και μια απάντηση σε όσους κόπτονται περί δικαιωμάτων, αλλά δεν είχαν φροντίσει να δημιουργήσουν ένα συνεκτικό πλαίσιο για την εγγύησή τους.

Βάζουμε, λοιπόν, ένα οριστικό τέλος στην αναρχία και στην παραβατικότητα στο στάδιο της υποδοχής. Βλέπουμε για πρώτη φορά ότι σε περίπτωση που αλλοδαποί κατά την υποδοχή δεν συμμορφώνονται με αποφάσεις μεταφοράς τους σε άλλες δομές, τεκμαίρεται ότι δεν επιθυμούν την προστασία και παραπέμπονται σε διαδικασίες επιστροφής.

Και ο στόχος μας είναι ξεκάθαρος. Και θέλω να είμαι σαφής εδώ. Στόχος μας είναι να μην μπουν καθόλου στο σύστημα, ακόμα και πριν από την καταγραφή, όσοι δεν συμμορφώνονται με τους κανόνες τους οποίους έχουμε θέσει.

Επιταχύνουμε, ουσιαστικά, τη διαδικασία διοικητικής και δικαστικής κρίσης των αιτήσεων ασύλου. Δεν κάνουμε καμμία έκπτωση στα θεμελιώδη ατομικά δικαιώματα. Καταργούμε, όμως, έναν εκ των τεσσάρων βαθμών κρίσης και ενισχύουμε τις Επιτροπές Προσφυγών ως ένα ισχυρό φίλτρο στον δεύτερο βαθμό. Θέλω, βέβαια, να επισημάνω ότι οι Επιτροπές Προσφυγών κατά κανόνα σε βαθμό περίπου 95% -αν δεν κάνω λάθος- συμφωνούν με τις αποφάσεις των επιτροπών σε πρώτο βαθμό.

Μετά την καταγραφή, εφόσον οι αιτούντες τελικά παραμένουν στο σύστημα, αλλά δεν συμμορφώνονται προς τις αποφάσεις μεταφοράς, τότε η αίτησή τους εξετάζεται με ταχύρρυθμη εξέταση εντός λίγων ημερών. Και αυτό, διότι συνάγεται ότι έχουν υποβάλει την αίτηση, γνωρίζοντας ότι οι ίδιοι δεν είναι πρόσφυγες, μόνο και μόνο, για να καθυστερήσουν την απομάκρυνσή τους. Σε κάθε περίπτωση, παραβιάζουν το καθήκον συνεργασίας. Και αυτό, από εδώ και στο εξής, θα έχει συνέπειες.

Κύριε Βαρουφάκη, ευάλωτοι θα είναι πλέον μόνο όσοι αναφέρονται στην οδηγία. Απαλείφεται το μετατραυματικό στρες ως λόγος ευαλωτότητας. Διορθώνεται, επίσης, ο ορισμός για το τι συνιστά τελεσιδικία και, ιδίως, τι συνιστά μεταγενέστερο αίτημα. Δημιούργησε μέχρι σήμερα σωρεία προβλημάτων και παρελκυστικών αιτημάτων.

Και προτείνουμε κατάλογο ασφαλών χωρών καταγωγής και ασφαλών τρίτων χωρών. Αυτή είναι μία γενναία πολιτική απόφαση, επιβεβλημένη από την πραγματικότητα, αλλά και σε συμφωνία με την πρακτική που ακολουθούν εδώ και χρόνια όλα τα ευρωπαϊκά κράτη.

Προβλέπουμε, επίσης, την αυτοπρόσωπη παράσταση των αιτούντων σε κάθε στάδιο της διαδικασίας, από την Υπηρεσία Ασύλου μέχρι τα δικαστήρια.

Με άλλα λόγια, στο σύστημα παραμένουν -και πρέπει να παραμένουν- μόνο όσοι πραγματικά επιθυμούν την προστασία, βρίσκονται στη χώρα και επιδεικνύουν τη δέουσα επιμέλεια.

Κίνηση δεύτερη: Όλες οι δομές της διοίκησης, η δικαιοσύνη, οι Ένοπλες Δυνάμεις, η Αστυνομία, η τοπική αυτοδιοίκηση συνεργάζονται, πια, με το σύστημα υγείας και πρόνοιας, αλλά και με την παιδεία. Όλα τα παιδιά πρέπει να πηγαίνουν στο σχολείο. Αυτό προβλεπόταν από την προηγούμενη νομοθεσία. Είναι από τα λίγα θετικά που παραλάβαμε από την προηγούμενη κυβέρνηση. Όσοι γονείς, όμως, το αρνούνται αυτό θα έχουν διοικητικές κυρώσεις.

Εντός του 2020, εντάσσουμε σαράντα χιλιάδες αιτούντες άσυλο σε διαμερίσματα και ξενοδοχεία και δεκαέξι χιλιάδες σε προγράμματα απασχόλησης. Είναι η πρώτη φορά που η Ελλάδα υπέβαλε εμπρόθεσμα στρατηγικό σχέδιο για το θέμα αυτό στους ευρωπαϊκούς θεσμούς.

Βέβαια, μεταβάλλουμε το πλαίσιο συνεργασίας με τις μη κυβερνητικές οργανώσεις, ώστε να ξεχωρίσει, επιτέλους, η ήρα από το στάρι.

(Χειροκροτήματα από την πτέρυγα της Νέας Δημοκρατίας)

Καθιερώνεται πιστοποίηση, έλεγχος, λογοδοσία. Οι οργανώσεις αυτές, εξάλλου, απολαμβάνουν σημαντικής χρηματοδότησης. Και αν γύρω τους έχει απλωθεί μια κακή φήμη, που αδικεί τις σοβαρές, σημαντικές μη κυβερνητικές οργανώσεις, που κάνουν εξαιρετική δουλειά υποστηρίζοντας την πολιτεία, αυτό συμβαίνει, διότι όλες οι μη κυβερνητικές οργανώσεις αφέθηκαν στη μοίρα τους χωρίς κανέναν έλεγχο, χωρίς καμμία πιστοποίηση και χωρίς καμμία διάκριση των σοβαρών μη κυβερνητικών οργανώσεων από αυτές που εξυπηρετούν άλλους στόχους και άλλους σκοπούς.

Κίνηση τρίτη: Η χώρα θωρακίζεται. Στα χερσαία σύνορα εγκαθιστούμε περισσότερα παρατηρητήρια, εντατικοποιούμε την επιτήρηση του Έβρου, ενώ στα θαλάσσια σύνορα, αυτά που για κάποιους δεν υπήρχαν ποτέ, ενισχύουμε τις δυνάμεις του Λιμενικού με επιπλέον πλωτά μέσα. Αυξάνουμε το δυναμικό. Ήδη την τελευταία εβδομάδα στο ανατολικό Αιγαίο γίνονται επιπλέον είκοσι τρεις περιπολίες ημερησίως.

Προσλαμβάνουμε τετρακόσιους υπαλλήλους με συμβάσεις έργου στην Υπηρεσία Ασύλου. Έτσι, θα μπορέσουμε να τριπλασιάσουμε την ικανότητα χειρισμού των υποθέσεων. Με μεταβατικές διατάξεις ρυθμίζουμε, με συνοπτικές διαδικασίες, παλιές υποθέσεις, ώστε να μειωθεί κατά 60% ο αριθμός των εκκρεμοτήτων.

Ταυτόχρονα, δημιουργούμε κλειστά προαναχωρησιακά κέντρα για όσους δεν δικαιούνται άσυλο.

(Χειροκροτήματα από την πτέρυγα της Νέας Δημοκρατίας)

Στόχος μας είναι συνολικά οι επιστροφές και οι επαναπροωθήσεις, που στη μεγάλη τους πλειοψηφία θα πρέπει να γίνουν προς την Τουρκία, να φτάσουν τις δέκα χιλιάδες μέσα στο 2020.

Δίνουμε, όμως, ένα ξεχωριστό βάρος στην ανακούφιση των νησιών του ανατολικού Αιγαίου. Το οφείλουμε στους νησιώτες μας, οι οποίοι δοκιμάζονται εδώ και χρόνια. Περισσότεροι από είκοσι χιλιάδες αιτούντες άσυλο θα μετακινηθούν σε δέκα περιφέρειες της ενδοχώρας. Το Υπουργείο Εσωτερικών, μαζί με το Υπουργείο Προστασίας του Πολίτη, εκπονεί ήδη το σχετικό σχέδιο. Και θα φροντίσουμε η εγκατάστασή τους να είναι σε σοβαρές υποδομές και σίγουρα σε συνθήκες αξιοπρεπείς.

Στο σημείο αυτό, όμως, επιτρέψτε μου, κύριε Βαρουφάκη, να θυμίσω κάτι κομβικό για τη σημερινή δύσκολη κατάσταση. Η προηγούμενη κυβέρνηση διαφωνούσε με τον χαρακτηρισμό της Τουρκίας ως «χώρας πρώτου ασύλου» κι αυτό όχι μόνο εμπόδιζε την άμεση επιστροφή όσων έπρεπε να γυρίσουν εκεί, εγκλωβίζοντας στα νησιά μας χιλιάδες μετανάστες, αλλά ήταν μια θέση που αντέβαινε ακόμα και στην κοινή δήλωση Τουρκίας και Ευρωπαϊκής Ένωσης.

Το νομοσχέδιο αλλάζει αυτό το γκρίζο καθεστώς. Θα καταρτιστεί, επιτέλους, από την Ελλάδα λίστα ασφαλών τρίτων χωρών και ασφαλούς χώρας καταγωγής, όπως ισχύει, άλλωστε, σε κάθε ευρωπαϊκή χώρα.

Η τέταρτη κίνηση της Κυβέρνησής μας για το μεταναστευτικό είναι η ανάδειξή του σε ένα ζήτημα με διεθνή διάσταση. Το έκανα ήδη, αφιερώνοντας αρκετό χρόνο στην ομιλία μου στη Γενική Συνέλευση του Οργανισμού Ηνωμένων Εθνών. Θα το επαναλάβω και στην επικείμενη Σύνοδο Κορυφής της Ευρωπαϊκής Ένωσης, όπου πετύχαμε να ενταχθεί το ζήτημα αυτό στην ατζέντα των συζητήσεων.

Το μεταναστευτικό είναι θέμα ευρωπαϊκής κλίμακας και δεν θα περιοριστεί μόνο στα δικά μας σύνορα. Είναι γνωστό ότι μεγάλος αριθμός προσφύγων και μεταναστών εισέρχονται εδώ για να διαφύγουν, τελικά, προς άλλες χώρες της Κεντρικής Ευρώπης. Απαιτεί, λοιπόν, μια συνολική ευρωπαϊκή αντιμετώπιση με βάση το κεκτημένο της Ένωσης κι αυτό ακριβώς θα επαναλάβω ενώπιον των ομολόγων μου στις 17 και 18 Οκτωβρίου.

Το άλλο σκέλος της διεθνούς διάστασης αφορά την Τουρκία, με αιχμή την τήρηση της ανανεωμένης κοινής δήλωσης Ευρωπαϊκής Ένωσης-Τουρκίας. Ο Αναπληρωτής Υπουργός βρέθηκε στην Τουρκία τις προηγούμενες μέρες, συνομιλώντας με τον αρμόδιο Υπουργό Μετανάστευσης της Τουρκίας. Ασκούμε πίεση για να επικαιροποιηθεί αυτή η συμφωνία, να αμβλυνθούν δυσλειτουργίες που επιδρούν στην κατάσταση των νησιών, να αναγνωρίσει η Τουρκία επιστροφές και από την ενδοχώρα.

Όμως, θέλω εδώ πέρα να είμαι απολύτως ξεκάθαρος. Η Τουρκία, όπως ορίζει η κοινή δήλωση, οφείλει και αυτή να αναλάβει τις ευθύνες της. Έχει τη δυνατότητα να ελέγξει τις ροές στο Αιγαίο. Δεν επιτρέπεται να δίνει την εντύπωση ότι εκμεταλλεύεται αυτό το ζήτημα για τις δικές της γεωπολιτικές επιδιώξεις.

Κυρίες και κύριοι Βουλευτές, κλείνω επαναλαμβάνοντας επιγραμματικά τους κύριους άξονες της πολιτικής μας στο θέμα: Καλύτερη προστασία των συνόρων, αυστηρότερο, δικαιότερο και ταχύτερο σύστημα ασύλου και επαναπροωθήσεων, ανακούφιση των νησιών μας με καλύτερη, αρτιότερη, διαχείριση, διάχυση και ενσωμάτωση του μεταναστευτικού φορτίου στην επικράτεια και τέλος, ανάδειξη αυτού του ζητήματος ως διεθνούς.

Θέλω να είμαι σαφής. Το ζήτημα αυτό δεν ήρθε για να φύγει. Η Ευρώπη αποτελεί και θα αποτελεί μαγνήτη μετακίνησης από Ασία και Αφρική. Το φαινόμενο θα συνεχιστεί, πιθανότατα θα ενταθεί. Γι’ αυτό και χρειάζεται και εντός του εθνικού Κοινοβουλίου ενότητα, ωριμότητα και σχέδιο, ώστε να αντιμετωπιστεί γόνιμα, με αίσθηση εθνικής ασφάλειας αλλά και σεβασμού στην ανθρώπινη αξιοπρέπεια και στους δημοκρατικούς κανόνες.

Η Ελλάδα, κύριε Βαρουφάκη, ανέκαθεν επηρεαζόταν από τα μεγάλα ευρωπαϊκά γεγονότα, με σημαντικές γεωπολιτικές συνέπειες, όπως πόλεμοι, μετακινήσεις πληθυσμών. Πέτυχε, επειδή ήξερε να τα διαχειριστεί και να είναι με το μέρος των νικητών. Έτσι θα τα καταφέρει και τώρα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε, κύριε Πρόεδρε.

Πριν δώσω τον λόγο στον κ. Βαρουφάκη, θα ήθελα να κάνω μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και τρεις συνοδοί εκπαιδευτικοί από την Εράσμειο Ελληνογερμανική Σχολή Παναγιώτου Βόσσου (πρώτο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο κ. Βαρουφάκης για τη δευτερολογία του.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Δεν υπάρχει αμφιβολία, κύριε Πρωθυπουργέ, ότι η μεταναστευτική κρίση δεν είναι ελληνική κρίση, αλλά είναι κρίση της Ευρώπης, όπως πολύ σωστά είπατε. Και δυστυχώς τα προβλήματα τα οποία αντιμετωπίζει η χώρα μας, είναι απόρροια του γεγονότος ότι δεν υπάρχει Ευρωπαϊκή Ένωση πραγματικά. Ο τρόπος με τον οποίο έκλεισαν τα σύνορα, το γεγονός ότι αν νοικιάσεις ένα αυτοκίνητο στη Ρώμη για να ταξιδέψεις στο Μόναχο, θα περάσεις πλέον από κλειστά ξανά σύνορα μεταξύ Ιταλίας και Αυστρίας, Αυστρίας και Γερμανίας, ο τρόπος με τον οποίο χειρίστηκαν την Ελλάδα, την Ιταλία αποδεικνύει ότι μακάρι να είχαμε Ευρωπαϊκή Ένωση, τουλάχιστον στο μεταναστευτικό, αλλά βέβαια και στα δημοσιονομικά ζητήματα.

Κληρονομήσατε μία κατάσταση, η οποία είναι απαράδεκτη. Δεν υπάρχει καμμία αμφιβολία για αυτό. Όμως, θα μου επιτρέψετε να σας πω ότι αποφεύγοντας να απαντήσετε στο ειδικό ερώτημα που σας έθεσα, γεννήσατε πολλούς φόβους -ή, μάλιστα, τους ενισχύσατε- γενικολογώντας για τη γενικότερή σας πολιτική, ότι αυτό που αντιμετωπίζουμε είναι η συνέχεια της πολιτικής της προηγούμενης κυβέρνησης, ενισχυμένη προς τη λάθος κατεύθυνση.

Σας έθεσα το ερώτημα αν θα κλείσετε τη Μόρια. Πώς θα αντιμετωπίσετε τον χειμώνα που έρχεται με τους συνανθρώπους μας ανυπεράσπιστους; Σε αυτό δεν πήρα απάντηση. Βέβαια, αυτό είναι το ειδικό.

Γενικότερα, επιτρέψτε μου να σας πω ότι έχουμε τρεις βασικές διαφωνίες. Στόχος μας δεν είναι να διαφωνούμε. Στόχος μας είναι -αυτό που είπατε και εσείς- η ενότητα για να αντιμετωπίσουμε το πρόβλημα. Όμως, για να υπάρξει ενότητα και να είναι σε μια στέρεη βάση, πρέπει να είμαστε ειλικρινείς για τις διαφωνίες μας.

Πρώτη διαφωνία: Μου ζητήσατε να συμφωνήσουμε ως ΜέΡΑ25 στην τεράστια διαφοροποίηση μεταξύ προσφύγων και μεταναστών. Δεν υπάρχει πιθανότητα να συμφωνήσουμε σε αυτό, κύριε Μητσοτάκη.

Για μας ένας κατατρεγμένος, μία οικογένεια, που σχεδόν έχει πνιγεί, έχει αλιευθεί στα παράλια της Σάμου, της Λέσβου, σε κάποιο από τα νησιά μας, έχει περάσει όλο αυτό με κίνδυνο της ζωής της, δεν το κάνει επειδή το επιλέγει. Το κάνει επειδή φοβάται. Το κάνει επειδή το παιδί της είτε πυροβολήθηκε είτε πεθαίνει της πείνας. Εάν εσείς θέλετε να διαχωρίσετε αυτούς που περνάνε, που βάζουν τον εαυτό τους σε αυτή τη διαδικασία, τρομοκρατημένοι λόγω σφαιρών ή λόγω πείνας, είναι ένας διαχωρισμός στον οποίο εμείς δεν θα σας ακολουθήσουμε.

Και δεν είναι μόνο αυτός ο διαχωρισμός. Πάρτε τις πολεμικές συρράξεις. Θέτω ένα ερώτημα: Το Πακιστάν είναι ασφαλής χώρα; Η Συρία είπατε ότι δεν είναι. Οι Σύροι είναι οι «εκλεκτοί» πρόσφυγες. Ένας οικογενειάρχης, όμως, ο οποίος βρίσκεται σε πεδίο μάχης μεταξύ Ταλιμπάν και κυβερνητικού στρατού στο βόρειο Πακιστάν ή στο Αφγανιστάν, αυτός δεν είναι «εκλεκτός» πρόσφυγας;

Γνωρίζετε πολύ καλά τα εγκλήματα που έγιναν επί κυβέρνησης ΣΥΡΙΖΑ. Υπάρχουν συγκεκριμένες καταγγελίες που έχουμε κάνει για Πακιστανούς που δεν τους έδωσαν καν το δικαίωμα να ζητήσουν άσυλο, γιατί θεωρήθηκε ότι προέρχονται από ασφαλές περιβάλλον. Με άλλα λόγια, θέλω να ρωτήσω το εξής: Ποιοι είναι πρόσφυγες; Μόνο αυτοί που θεωρούνται θύματα βομβαρδισμών από καθεστώτα τα οποία η Δύση έχει ορίσει ως εχθρικά; Οι υπόλοιποι δεν είναι;

Επιτρέψτε μου να σας πω, ότι ακούγοντάς σας βλέπω ότι πάμε για μία ενίσχυση του προηγούμενου καθεστώτος, του ισχύοντος επί ΣΥΡΙΖΑ καθεστώτος. Βλέπουμε τις πρώτες σας κινήσεις να στερήσετε ΑΜΚΑ από τους πρόσφυγες. Πολύ πρόσφατα ο κ. Μηταράκης προσυπέγραψε ένα διάταγμα, σύμφωνα με το οποίο ακόμα και τα ανήλικα παιδιά, τα οποία γεννήθηκαν στη χώρα, δεν θα έχουν ΑΜΚΑ. Βλέπουμε κλούβες, ακούμε για κλειστά hot spots. Επίσης, σας ακούω να μιλάτε για ενίσχυση της συμφωνίας με τον κ. Ερντογάν. Υπήρχε πιθανότητα ο κ. Ερντογάν να μη χρησιμοποιήσει αυτή την κατάπτυστη συμφωνία, μόνο και μόνο για να παίξει τα γεωπολιτικά του παιχνίδια; Πώς θα του επιβάλετε εσείς ένα παιχνίδι, το οποίο εκείνος το σχεδίασε υπέρ του;

Κύριε Μητσοτάκη, κύριε Πρωθυπουργέ, θα αποτύχετε, γιατί η ενίσχυση του μοντέλου, του υποδείγματος της χρήσης της κανονικοποίησης των κακουχιών, του εγκλεισμού, της αυστηρότητας και της καταστολής, είναι απολύτως δεδομένη. Η αναποτελεσματικότητα αυτού του συστήματος είναι απολύτως δεδομένη. Δεν θα σταματήσουν να έρχονται μετανάστες.

Θυμηθείτε τον φράχτη στον Έβρο του κ. Σαμαρά. Τι πέτυχε; Να έρχονται οι καραβιές στα νησιά μας. Και τι άλλο πέτυχε; Και ως φιλελεύθερος οικονομολόγος θα πρέπει να συμφωνήσετε μαζί μου. Το μόνο που πέτυχε είναι να αυξηθούν τα κέρδη των μετακινητών. Η καταστολή, το μόνο πράγμα που κάνει, όπως και στην περίπτωση των ναρκωτικών, είναι να βοηθάει τους εμπόρους. Δεν σταματάει το πρόβλημα, το ενισχύει.

Κύριε Πρωθυπουργέ, κάθε φορά που χτίζουμε τείχη ή φράχτες είτε είναι γύρω από μία Μόρια είτε είναι στον Έβρο είτε είναι στα σύνορα Μεξικού - Ηνωμένων Πολιτειών, αυτό που κάνουμε στο όνομα της ασφάλειας των πολιτών, είναι να δηλητηριάζουμε τις δικές μας τις κοινωνίες, να δημιουργούμε στη σκιά των τειχών και των φραχτών νέου είδους ανασφάλειες.

Μια κουβέντα ακόμα για τον διαχωρισμό οικονομικών μεταναστών από πρόσφυγες. Μιλάμε για την ψήφο των αποδήμων. Τι είναι οι απόδημοί μας στη μεγάλη τους πλειοψηφία; Οικονομικοί μετανάστες. Και μη μου πείτε ότι οι δικοί μας ήταν νόμιμοι, ενώ οι άλλοι είναι παράνομοι. Αν ήταν νόμιμοι, ήταν νόμιμοι επειδή χώρες -παλαιότερα ίσως- άνοιξαν τα σύνορα σε αυτούς και δεν χρησιμοποίησαν τη δαιμονοποίηση των μεταναστών ως μέσο αποτροπής τους.

Κύριε Μητσοτάκη, ξέρετε κάτι; Το ξέρετε, φαντάζομαι. Σήμερα στην Αυστραλία -το λέω επειδή γνωρίζω πολύ καλά τη συγκεκριμένη χώρα- υπάρχουν δεκάδες χιλιάδες παιδιά της κρίσης, παιδιά που έφυγαν από εδώ, παιδιά που είναι παράνομοι μετανάστες, οικονομικοί μετανάστες. Χιλιάδες έχουν πάει με τουριστική βίζα και έχουν μείνει εκεί και έχουν χαθεί μέσα στο σύστημα για να επιβιώσουν.

Θέλετε να συμπεριφερθεί η Αυστραλία σε αυτούς τους Έλληνες, στα παιδιά της κρίσης, του «μνημονιστάν» για να το πω χαριτολογώντας και τραγικά, με τον τρόπο που εσείς προτείνετε, με κλειστές Μόριες και hot spots;

Κύριε Πρωθυπουργέ, η ανθρωπότητα βρίσκεται εν κινήσει. Πρέπει, επιτέλους, όχι μόνο ως Έλληνες, αλλά και ως Ευρωπαίοι, να καταλάβουμε ότι τα κλειστά σύνορα, τα τείχη, οι πυροβολισμοί, η χρήση των κακουχιών ως μέτρο αποτροπής, δεν μπορεί να συνάδουν με κράτος δικαίου και κράτος φιλελεύθερο.

Πάρτε για παράδειγμα τι γίνεται αυτή τη στιγμή έξω από τη Βουλή, στο Κουκάκι και την Πλάκα. Έχουμε χιλιάδες ξένους ανθρώπους που έχουν νοικιάσει Airbnb, τα οποία όλο και περισσότερο ανήκουν σε ξένους που έχουν έρθει εδώ, δίνοντας διακόσια πενήντα χιλιάρικα για να πάρουν μια βίζα Σένγκεν, για να μένουν στο Παρίσι και το Βερολίνο.

Η υποκρισία μας είναι απίστευτη. Στον ξένο που έχει 250.000 ευρώ για να ερημοποιήσει τις γειτονιές μας, χωρίς να βοηθήσει την τοπική κοινωνία, δίνουμε βίζα Σένγκεν για να μείνει στο Βερολίνο. Στον κατατρεγμένο του οποίου το παιδί πεθαίνει της πείνας, του έχουμε κλειστά hot spots.

Για χίλια χρόνια η Ευρώπη μετανάστευε, έστελνε οικονομικούς μετανάστες στις Αμερικές, στις Αφρικές, στις Ασίες. Πρέπει να καταλάβουμε ως Ευρωπαίοι ότι αυτό που συνέβη είναι κάτι πάρα πολύ απλό. Η δημογραφική δυναμική άλλαξε. Εμείς αρχίσαμε να γερνάμε ως ήπειρος και είναι φυσιολογικό να έχουμε τις ροές εδώ.

Και κλείνω λέγοντας το εξής. Η μεγάλη μας φιλοσοφική, ιδεολογική διαφορά, κύριε Μητσοτάκη, είναι η εξής: Εσείς βλέπετε τους μετανάστες ως απειλή. Μεταφέρετε τα θέματα μεταναστευτικής πολιτικής στο Υπουργείο Προστασίας του Πολίτη. Συνηγορήσατε στη δημιουργία portfolio στις Βρυξέλλες με τίτλο την προστασία του ευρωπαϊκού τρόπου ζωής από τους μετανάστες. Εμείς βλέπουμε τους μετανάστες ως μια ευκαιρία.

Και πριν μας καταδικάσετε ως αιθεροβάμονες, αριστερούς, μαρξιστές που χρησιμοποιούν το μεταναστευτικό για να προωθήσουν μια απαρχαιωμένη αριστερίστικη αντίληψη, θέλω να σας θυμίσω τι γράφει στο Άγαλμα της Ελευθερίας: «Δώστε μου τους κουρασμένους σας, τους φτωχούς σας, τις άμορφες μάζες σας που λαχταράνε να αναπνέουν ελεύθερα, τα άθλια απορρίμματα που βρίθουν στις ακτές σας. Στείλτε μου τους άστεγους, τους θαλασσοδαρμένους. Σηκώνω τον πυρσό μου δίπλα στη χρυσή πύλη».

Η δική μας θεώρηση διαφέρει από τη δική σας. Εμείς πιστεύουμε ότι αν τα παιδιά και τα εγγόνια των μεταναστών που έχουν έρθει στην Ελλάδα σήμερα, τα αγκαλιάζουμε και δεν τους κλείνουμε μέσα στις Μόριες και δεν χτίζουμε νέους φράχτες και νέα τείχη γύρω από αυτές τις Μόριες, θα γίνουν οι καλύτεροι Έλληνες, οι καλύτεροι πρεσβευτές των Ελλήνων της επόμενης δεκαετίας.

(Στο σημείο αυτό κτυπάει το κουδούνι λήξεως του χρόνου ομιλίας του Γραμματέα του ΜέΡΑ25)

Και δεν χρειάζεται να πιστέψετε εμένα. Με αναγκάζετε -νιώθω και λίγο άσχημα γι’ αυτό- να διαβάσω μια παράγραφο -και κλείνω, κύριε Πρόεδρε- την οποία είχε ξεστομίσει, με τη γνωστή του ευφράδεια, ο Ρόναλντ Ρήγκαν το 1980, δίπλα στο Άγαλμα της Ελευθερίας: «Μέσα από αυτή τη χρυσή πύλη πέρασαν εκατομμύρια άνδρες και γυναίκες. Δεν ρώτησαν τι μπορούμε να κάνουμε εμείς γι’ αυτούς. Ρώτησαν τι μπορούν να κάνουν εκείνοι για να μετατρέψουν τη χώρα που τους έδωσε άσυλο στο λαμπρότερο σπίτι της ελευθερίας στην ιστορία. Έφεραν μαζί τους κουράγιο και τις αξίες της οικογένειας, της εργατικότητας και της ελευθερίας. Οι μετανάστες έκαναν την Αμερική σπουδαία».

Εσείς θέλετε να τους κλείνετε σε ενισχυμένες Μόριες!

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΟΣ (Κωνσταντίνος Τασούλας):** Παρακαλώ τον κύριο Πρωθυπουργό για τη δευτερολογία του.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Βαρουφάκη, με αιφνιδιάσατε στη δευτερολογία σας και δεν θα σπεύσω να σας αποδώσω χαρακτηρισμούς με ιδεολογικό πρόσημο. Θα σας πω απλά ότι αγνοείται παντελώς τους θεμελιώδεις κανόνες του Διεθνούς Δικαίου.

Ο ίδιος ο Οργανισμός Ηνωμένων Εθνών κάνει τη διάκριση μεταξύ προσφύγων και μεταναστών. Η δε διαδικασία απονομής ασύλου είναι μία εξατομικευμένη πράξη, η οποία κρίνει κατά περίπτωση τα ειδικά χαρακτηριστικά κάθε αιτούντος άσυλο.

Με τη δικιά σας λογική -αν το κατάλαβα καλά- δεν θα πρέπει να υπάρχει κανείς συνοριακός έλεγχος, δεν χρειάζονται διαδικασίες ασύλου, διότι, αν οι πρόσφυγες και οι μετανάστες είναι ένα και το αυτό, είναι όλοι καλοδεχούμενοι. Επικαλούμαστε την οικονομική ανέχεια κάποιου, για να μπορέσουμε να τον υποδεχτούμε στη χώρα μας, χωρίς κανέναν κανόνα και χωρίς καμμία διαδικασία.

Αυτό κατάλαβα ότι προτείνετε. Με αυτή την Κυβέρνηση δεν υπάρχει καμμία περίπτωση να εφαρμοστεί αυτή η πολιτική!

(Χειροκροτήματα από την πτέρυγα της Νέας Δημοκρατίας)

Ούτε φράχτες θέλουμε, κύριε Βαρουφάκη, ούτε τείχη. Κανόνες θέλουμε. Και μέρος των κανόνων είναι και ο τρόπος με τον οποίο ένα κυρίαρχο κράτος φυλάσσει τα σύνορά του, γιατί σύνορα υπάρχουν και στη στεριά και στη θάλασσα. Όταν κάποιος μπαίνει παράνομα στη χώρα, θα πρέπει να έχει κάποιον λόγο να το κάνει. Αν ο λόγος αυτός είναι ότι πραγματικά πρέπει να απολαμβάνει διεθνούς προστασίας, τότε θεσπίζουμε ένα τέτοιο πλαίσιο κανόνων που να είμαστε σίγουροι ότι οι πραγματικά κατατρεγμένοι αυτού του κόσμου θα βρουν μία φιλόξενη στέγη στην Ελλάδα.

Με ρωτήσατε εάν φοβόμαστε τους πρόσφυγες ως μία δύναμη που θα μπολιάσει την ελληνική κοινωνία. Σας λέω «Όχι, δεν τους φοβάμαι». Δεν τους φοβάμαι, αρκεί να είναι αυτοί οι οποίοι πληρούν τους κανόνες για να απολαμβάνουν διεθνούς προστασίας. Και αν η Ευρώπη ή η Ελλάδα θέλει να κάνει μια συγκεκριμένη πολιτική μεταναστευτική για να ενισχύσει το δημογραφικό της πρόβλημα, έχει την δυνατότητα να το κάνει, αλλά θα το κάνει οργανωμένα και με κανόνες.

(Χειροκροτήματα από την πτέρυγα της Νέας Δημοκρατίας)

Αναφερθήκατε στο Άγαλμα της Ελευθερίας. Όταν οι οικονομικοί μετανάστες των προηγούμενων γενιών αντίκρυζαν το Άγαλμα της Ελευθερίας μέσα από την ομίχλη που συχνά υπάρχει στην περιοχή, γνώριζαν ότι ταυτόχρονα θα πάνε και στη Νήσο Έλις, όπου θα καταγραφούν, θα ταυτοποιηθούν και θα γνωρίζουν οι αμερικανικές αρχές ποιος μπαίνει στη χώρα και ποιος δεν μπαίνει!

(Χειροκροτήματα από την πτέρυγα της Νέας Δημοκρατίας)

Και μη συγκρίνετε, σας παρακαλώ, κύριε Βαρουφάκη, μία χώρα η οποία χτίστηκε από μετανάστες, μία χώρα με τεράστιες εκτάσεις που χρειαζόταν τους μετανάστες, μια πολυπολιτισμική και πολυεθνική χώρα, με την Ελλάδα ή με άλλες ευρωπαϊκές χώρες.

Αναφερθήκατε -αυτό είχε ενδιαφέρον- στο παράδειγμα της Αυστραλίας. Η Αυστραλία, κύριε Βαρουφάκη, είναι μία φιλελεύθερη χώρα. Τη γνωρίζετε καλά, εξάλλου. Είναι, επίσης, μία χώρα η οποία σέβεται τα ανθρώπινα δικαιώματα και βρίσκεται στην κορυφή των δεικτών αξιολόγησης για την ποιότητα της δημοκρατίας της και τον σεβασμό των ανθρωπίνων δικαιωμάτων. Δεν υπάρχει περίπτωση παράνομο σκάφος να φτάσει στις ακτές της Αυστραλίας! Τέλος!

(Χειροκροτήματα από την πτέρυγα της Νέας Δημοκρατίας)

Το λένε ξεκάθαρα! Λένε: «Δεν θα φτάσετε»!

(Χειροκροτήματα από την πτέρυγα της Νέας Δημοκρατίας)

Και ξέρετε γιατί το λένε; Δεν το λένε γιατί είναι απάνθρωποι ή γιατί δεν αντιλαμβάνονται και αυτοί τον ανθρώπινο πόνο που κρύβεται πίσω από αυτές τις ιστορίες. Το λένε γιατί θέλουν να «σπάσουν» -και θέλουν και μπορούν και το έχουν κάνει- τα κυκλώματα των διακινητών. Ο μόνος τρόπος να «σπάσουν» τα κυκλώματα των διακινητών, είναι να γνωρίζουν αυτοί οι οποίοι καταβάλλουν σήμερα μεγάλα ποσά και δεν είναι πρόσφυγες, ότι θα γυρίσουν πίσω στη χώρα από την οποία ήρθαν, δηλαδή σε πρώτη φάση στην Τουρκία ή στο Πακιστάν ή σε περιοχές του Αφγανιστάν. Έχετε δίκιο σε αυτό που λέτε για το Αφγανιστάν. Δεν αφορά όλο το Αφγανιστάν. Όμως, υπάρχουν περιοχές του Αφγανιστάν οι οποίες δεν δικαιολογούν την ερμηνεία ότι όσοι προέρχονται από αυτές τις περιοχές, θα πρέπει αυτόματα να απολαμβάνουν καθεστώς προστασίας.

Ο μόνος τρόπος, λοιπόν, για να σπάσει αυτό το απόστημα, αυτό το απάνθρωπο σύστημα, όπου άνθρωποι καταβάλλουν μεγάλα πόσα με την προσδοκία να έρθουν σε μια Ευρώπη που -ας είμαστε αντικειμενικοί- αυτή τη στιγμή δεν έχει τη δυνατότητα να τους υποδεχτεί όλους, είναι να γνωρίζουν ότι πετάνε τα λεφτά τους στον βρόντο και ότι αν δεν απολαμβάνουν καθεστώς προστασίας, θα γυρίσουν πίσω! Και αυτή είναι η πολιτική που εφαρμόζει αυτή η Κυβέρνηση!

(Χειροκροτήματα από την πτέρυγα της Νέας Δημοκρατίας)

Αναφερθήκατε στο ζήτημα της ευρωπαϊκής αλληλεγγύης και εκεί θα συμφωνήσω μαζί σας ότι, όντως, η Ευρώπη δεν έχει δείξει ακόμα επαρκή δείγματα ευρωπαϊκής αλληλεγγύης στην αντιμετώπιση αυτού του προβλήματος, διότι πάρα πολλοί κρύβονται πίσω από το πρόβλημα που αντιμετωπίζουν οι χώρες που αποτελούν τα εξωτερικά σύνορα της Ευρώπης και σου λένε «άσε το πρόβλημα να το διαχειριστεί η Ελλάδα ή η Ιταλία ή η Ισπανία, δεν αφορά εμάς». Αναφέρομαι ειδικά σε κάποιες χώρες του Βίσεγκραντ, οι οποίες έχουν μείνει απ’ έξω συστηματικά από οποιαδήποτε προσπάθεια δίκαιης κατανομής προσφύγων εντός της Ευρωπαϊκής Ένωσης.

Σε αυτούς, λοιπόν, τους Αρχηγούς κρατών και κυβερνήσεων λέω ξεκάθαρα ότι, ως Πρωθυπουργός της Ελλάδος, θα θέσω το ζήτημα ότι πρέπει να υπάρχουν συγκεκριμένες κυρώσεις για ευρωπαϊκές χώρες που δεν συμμετέχουν σε δίκαιη κατανομή των προσφύγων σε ευρωπαϊκό επίπεδο.

(Χειροκροτήματα από την πτέρυγα της Νέας Δημοκρατίας)

Είναι υποκριτικό αυτό που γίνεται. Δεν μπορεί ταυτόχρονα να απολαμβάνεις τα οφέλη από το να συμμετέχεις στη ζώνη του Σένγκεν και να μη δέχεσαι ότι στο πλαίσιο μια ευρωπαϊκής διαχείρισης του προβλήματος δεν μπορείς να πάρεις χίλιους, δύο χιλιάδες, πέντε χιλιάδες πρόσφυγες και να ρίχνεις το μπαλάκι της ευθύνης μόνο στα κράτη που αποτελούν τα εξωτερικά σύνορα της Ευρώπης.

Μακάρι να σας βρούμε αρωγούς σε αυτή την προσπάθεια, διότι το ζήτημα θα τεθεί μετ’ επιτάσεως όχι μόνο από εμένα, αλλά πιστεύω και από άλλους αρχηγούς κρατών και κυβερνήσεων σε επόμενη Σύνοδο Κορυφής. Όσο προσπαθούμε και θα αγωνιστούμε για μια κοινή ευρωπαϊκή πολιτική, η οποία θα αναμορφώσει το «Δουβλίνο» τόσο απαραίτητο είναι να αναλογιστούμε ότι η έννοια της ευρωπαϊκής αλληλεγγύης δεν εξαντλείται μόνο στο να δίνουμε χρήματα στις χώρες οι οποίες αποτελούν τα εξωτερικά σύνορα, αλλά και στην απορρόφηση σε ευρωπαϊκό επίπεδο ενός σοβαρού, ενός μεγάλου αριθμού προσφύγων που -ναι, έχετε δίκιο, κύριε Βαρουφάκη- μπορούν να μπολιάσουν και πρέπει να μπολιάσουν μια οικονομία η οποία γερνάει και η οποία χρειάζεται ανθρώπινο δυναμικό. Όμως, όλο αυτό μπορεί να γίνει μόνο με κανόνες και διαδικασίες. Έτσι, βεβαίως, μπορούμε να συζητήσουμε για το πόσους πρόσφυγες μπορεί να απορροφήσει η χώρα μας, πού πρέπει να πάνε, πώς πρέπει να ενσωματωθούν στις τοπικές κοινωνίες.

Όπως είδατε, μίλησα για τα ζητήματα αυτά και, βεβαίως, τα παιδιά των προσφύγων, οι οποίοι τελικά θα επιλέξουν να κάνουν τη χώρα μας δεύτερη πατρίδα, πρέπει να αισθάνονται και θα αισθάνονται Έλληνες. Αυτό είναι το σωστό και θα πάνε σε ελληνικό σχολείο και, αν είναι άριστοι μαθητές, να σηκώσουν την ελληνική σημαία. Αυτό είναι το σωστό.

(Χειροκροτήματα από την πτέρυγα της Νέας Δημοκρατίας)

Μακριά από εμάς οποιαδήποτε ξενοφοβία ή οποιοσδήποτε ρατσισμός. Είμαι υπερήφανος, όταν πηγαίνω σε παρελάσεις και βλέπω μια κοινωνία η οποία μετατρέπεται σιγά-σιγά σε πολυπολιτισμική. Δεν αμφισβητείται η εθνική μας ακεραιότητα με αυτόν τον τρόπο.

Όλα αυτά, λοιπόν, τα βλέπουμε, κύριε Βαρουφάκη, στο πλαίσιο όμως μιας συνεκτικής πολιτικής, η οποία υλοποιείται βήμα-βήμα -με ταχύτητα, γιατί δεν έχουμε χρόνο να χάσουμε- από τα συναρμόδια Υπουργεία.

Αναρωτηθήκατε γιατί πήγε η ευθύνη στο Υπουργείο Προστασίας του Πολίτη. Σας λέω, λοιπόν, ότι υπάρχει και ζήτημα εθνικής ασφάλειας. Υπάρχει ζήτημα εθνικής ασφάλειας -δεν θέλω να επεκταθώ περισσότερο, νομίζω ότι το καταλαβαίνετε- όταν ανεξέλεγκτα μπαίνουν εντός των ελληνικών συνόρων αρκετοί εικοσιπεντάχρονοι, μόνοι, νέοι, από δύσκολες περιοχές, οι οποίοι δεν φαίνονται να είναι και πολύ κατατρεγμένοι, με αρκετά χρήματα στη διάθεσή τους. Ναι, μας απασχολεί αυτό στο επίπεδο της εθνικής ασφάλειας και εσάς θα έπρεπε να σας απασχολεί. Άρα το ζήτημα αυτό έχει και αυτή τη διάσταση, την οποία και θέλουμε να αντιμετωπίσουμε.

Με ρωτήσατε για τη Μόρια. Η Μόρια αντέχει τρεισήμισι χιλιάδες, μπορεί τέσσερις χιλιάδες πρόσφυγες-μετανάστες στις διαφορετικές δομές της και έχει πολύ περισσότερους σήμερα. Θα μειωθεί ο αριθμός στο επίπεδο που μπορεί να διαχειριστεί η Μόρια. Αυτό είναι το πρόβλημα με τη Μόρια. Το πρόβλημα με τη Μόρια είναι ότι έχει πολύ περισσότερους σήμερα από όσους μπορούμε να διαχειριστούμε. Αν κλείσει η Μόρια, θα πρέπει να φτιάξουμε ένα άλλο κέντρο στη Μυτιλήνη. Υπάρχει η Μόρια, έχουν επιδοθεί σοβαροί πόροι, θα πρέπει η Μόρια να είναι σε τέτοιο επίπεδο, ώστε να διαχειρίζεται τους ανθρώπους που μπορεί να υποστηρίξει.

Τέλος, όσον αφορά το ζήτημα με τη δήλωση την οποία απαξιώσατε, η δήλωση είναι το μόνο εργαλείο που έχουμε σήμερα απέναντι στην Τουρκία. Και εάν υπήρχε πρόβλημα με τη δήλωση -λυπάμαι που θα το πω- αυτό δεν αφορούσε μόνο την Τουρκία, αφορούσε και τη χώρα μας. Και να αναζητήσετε την ευθύνη από τους προηγούμενους συντρόφους σας, γιατί δεν έκαναν επιστροφές στην Τουρκία και γιατί άφηναν τους ανθρώπους για χρόνια ολόκληρα σε μια διαδικασία ασύλου που δεν τελεσιδικούσε ποτέ μόνο και μόνο για να κάνουν κάποιοι δήθεν δικαιωματιστές το δικό τους κομμάτι, γιατί έφερε ο ΣΥΡΙΖΑ και αυτός ο πολιτικός χώρος όλες του τις ιδεοληψίες, όχι μόνο την ανικανότητά του στη διαχείριση αυτού του ζητήματος.

(Χειροκροτήματα από την πτέρυγα της Νέας Δημοκρατίας)

Η συμφωνία, λοιπόν, υπάρχει, έχει προβλήματα, πρέπει να επικαιροποιηθεί και θα αγωνιστούμε σε αυτή την κατεύθυνση. Όμως, όταν εμείς κάνουμε αυτό που μας αναλογεί, εξετάζουμε, δηλαδή, αιτήσεις, τελεσιδικούν γρήγορα οι αιτήσεις και αυτοί οι οποίοι δεν απολαμβάνουν καθεστώς προστασίας επιστρέφονται στην Τουρκία. Θα θέσουμε και την Τουρκία προ των ευθυνών της. Και η Τουρκία σήμερα, η οποία επιδεικνύει μία συνολικά προκλητική συμπεριφορά σε ολόκληρη την Ανατολική Μεσόγειο, θα πρέπει να αντιληφθεί ότι, στο πλαίσιο των σχέσεων που θέλει να έχει με την Ευρωπαϊκή Ένωση, δεν γίνεται να εκβιάζει πατώντας πάνω σε αυτό το ζήτημα και μάλιστα «αξιοποιώντας» το δράμα ανθρώπων για να πιέσει την Ευρωπαϊκή Ένωση. Η Ευρωπαϊκή Ένωση είναι εδώ για να συνεννοηθεί με την Τουρκία σε αυτό το ζήτημα. Και μπορεί να συνεννοηθεί με την Τουρκία και να βρεθεί μία λύση, η οποία θα είναι αμοιβαία ωφέλιμη.

Πάντως, κύριε Βαρουφάκη, τον δικό σας φαντασιακό κόσμο, όπου η Ελλάδα -και κλείνω με αυτό- είναι ο φιλικός υποδοχέας τού κάθε κατατρεγμένου, του κάθε πονεμένου, ένας παράδεισος στον οποίο μπορούν να βρουν καταφύγιο όλοι οι πονεμένοι αυτού του κόσμου, θα μου επιτρέψετε να τον αφήσω να παραμείνει στον δικό σας φαντασιακό κόσμο. Η δικιά μας Κυβέρνηση έχει τελείως άλλη πολιτική στο ζήτημα αυτό.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, με τη δευτερολογία του κ. Μητσοτάκη ολοκληρώθηκε η συζήτηση της επίκαιρης ερώτησης προς τον Πρωθυπουργό, οπότε προχωρούμε αμέσως στις επόμενες επίκαιρες ερωτήσεις του δελτίου.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, συνεχίζουμε τη συζήτηση επί του δελτίου των επικαίρων ερωτήσεων.

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Με την παρούσα σάς ενημερώνουμε, σχετικά με τη συζήτηση των επικαίρων ερωτήσεων στο πλαίσιο του Κοινοβουλευτικού Ελέγχου την Παρασκευή 4 Οκτωβρίου 2019, ότι καθίσταται αδύνατη η παρουσία του Υπουργού Υποδομών και Μεταφορών κ. Κωνσταντίνου Καραμανλή -στον οποίο απευθύνεται η πέμπτη υπ’ αριθμ. 60/1-10-2019 επίκαιρη ερώτηση δευτέρου κύκλου- λόγω κωλύματος -συμμετοχή σε συνεδριάσεις με εκπροσώπους ευρωπαϊκών θεσμών στο εσωτερικό, κατά το άρθρο 131 παράγραφος 2 του Κανονισμού της Βουλής».

Οι επίκαιρες ερωτήσεις που θα συζητηθούν είναι οι εξής:

Οι υπ’ αριθμ. 53/1-10-2019 και 54/1-10-2019 επίκαιρες ερωτήσεις που θα απαντηθούν από τον Υφυπουργό Προστασίας του Πολίτη κ. Ελευθέριο Οικονόμου.

Οι υπ’ αριθμ. 43/24-9-2019, 59/1-10-2019, καθώς και 45/25-9-2019 επίκαιρες ερωτήσεις και η υπ’ αριθμ. 409/28-8-2019 ερώτηση -κατ’ άρθρο 130 παράγραφος 5 Κανονισμού Βουλής- θα απαντηθούν από τον Υφυπουργό Υγείας κ. Βασίλειο Κοντοζαμάνη.

Οι υπ’ αριθμ. 58/1-10-2019 και 63/1-10-2019 επίκαιρες ερωτήσεις θα απαντηθούν από τον Υφυπουργό Οικονομικών κ. Απόστολο Βεσυρόπουλο.

Η υπ’ αριθμ. 49/30-9-2019 επίκαιρη ερώτηση θα απαντηθεί από τον Υφυπουργό Υποδομών και Μεταφορών κ. Ιωάννη Κεφαλογιάννη.

Προχωρούμε τώρα στη συζήτηση της δεύτερης με αριθμό 49/30-9-2019 επίκαιρης ερώτησης δευτέρου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Αναγκαία μέτρα ενσωμάτωσης κοινόχρηστων αυτοηλεκτροκινούμενων πατινιών στις ελληνικές πόλεις».

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Θα πω ότι προηγουμένως παρακολουθήσαμε μια συζήτηση στην οποία αναδείχθηκαν δύο πράγματα. Το πρώτο αφορά το πραγματικό γεγονός, που το παραδέχονται και ο ΣΥΡΙΖΑ και η Κυβέρνηση, ότι ο ΣΥΡΙΖΑ δημιούργησε μια κατάσταση με τη Μόρια και γενικότερα με το μεταναστευτικό και ως τρόπο αντιμετώπισης και διαχείρισης από την Ελλάδα και αυτό συνεχίζεται. Είναι τρεις μήνες τώρα και το δεύτερο που διαπιστώσαμε είναι ότι η «πανέτοιμη» Νέα Δημοκρατία δεν έχει ακόμα έτοιμο το σχέδιο. Νομίζω ότι χάνεται πολύτιμος χρόνος.

Ας έρθουμε, όμως, σε πιο πεζά πράγματα, τα οποία είναι περισσότερο εύκολο να τα αντιμετωπίσουμε. Το θέμα που θίγω αφορά και το Υπουργείο Μεταφορών αλλά και το Υπουργείο Προστασίας του Πολίτη.

Γνωρίζετε πολύ καλά ότι τα αυτοκινούμενα ηλεκτρικά πατίνια είναι ένα ήπιο μέσο μεταφοράς κυρίως στις πόλεις, περιβαλλοντικά φιλικό, εύκολο στη χρήση, χωρίς κόστος. Αυτά τα χαρακτηριστικά είναι τα πλεονεκτήματά του και ταυτόχρονα τα μειονεκτήματα που δημιουργούν προβλήματα. Για ποιον λόγο; Πρώτα απ’ όλα γιατί δεν υπάρχει θεσμικό πλαίσιο. Δεν υπάρχει καθορισμός στο πού κυκλοφορούν. Στον πεζόδρομο; Στα πεζοδρόμια; Στον αυτοκινητόδρομο; Στον ποδηλατόδρομο, όπου αυτός υπάρχει;

Ταυτόχρονα, δεν έχουν καθοριστεί και τα χαρακτηριστικά που έχουν να κάνουν με την ίδια την ταυτότητα του μέσου, δηλαδή ουσιαστικά είναι αντικείμενα όχι ιπτάμενα αγνώστου ταυτότητος, αλλά επίγεια αγνώστου ταυτότητος, τα οποία βλέπουμε να χρησιμοποιούνται. Νομίζω ότι αυτό το οποίο πρέπει να κάνουμε είναι να αντιμετωπίσουμε τα προβλήματα και να ανοίξουμε θετικούς δρόμους για την αξιοποίηση των πλεονεκτημάτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με αυτή την έννοια, λοιπόν, ρωτάω τον Υπουργό εάν προτίθεται να εισηγηθεί θεσμικό πλαίσιο, τόσο για τους κανόνες κυκλοφορίας των συγκεκριμένων οχημάτων, τις προϋποθέσεις και, βεβαίως, την ένταξή τους στο σύστημα μετακινήσεων.

Με αυτό το πνεύμα δηλώνω ταυτόχρονα και τη θετικότητα με την οποία ο κόσμος αντιμετωπίζει αυτό το μέσο, αλλά και την επιφυλακτικότητα λόγω των ατυχημάτων που έχουν συμβεί μέχρι τώρα, αλλά και των τοπικών αντιπαραθέσεων σε πολλούς δήμους και τοπικές κοινωνίες που έχουν υπάρξει, γιατί δεν έχουν δοθεί οι δέουσες λύσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Κεγκέρογλου.

Ορίστε, κύριε Υφυπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Κύριε συνάδελφε, θα συμφωνήσω μαζί σας ότι πράγματι αυτά τα μέσα, τα οποία είναι στην ουσία αποτέλεσμα της τελευταίας τεχνολογικής εξέλιξης, είναι μέσα τα οποία είναι πράγματι φιλικά προς το περιβάλλον. Εμείς ως Κυβέρνηση έχουμε κατ’ επανάληψη πει ότι είναι βασική μας προτεραιότητα το θέμα της ηλεκτροκίνησης, το θέμα της βιώσιμης αστικής κινητικότητας και βεβαίως είναι ένα από τα ζητήματα τα οποία εμείς θέλουμε να αντιμετωπίσουμε.

Πριν από μερικές εβδομάδες είχε τεθεί ένα ερώτημα από συναδέλφους από την Ελληνική Λύση, το οποίο μάλιστα είχε απαντηθεί. Νομίζω ότι είναι χρήσιμο να επαναλάβω κάποια απ’ αυτά τα ζητήματα, διότι καλό είναι να ακουστούν και να καταλάβει και ο κόσμος πού βρισκόμαστε αυτή τη στιγμή.

Κατ’ αρχάς να σας πω ότι το δικό μας Υπουργείο -και εξ όσων γνωρίζω και το Υπουργείο Προστασίας του Πολίτη- δεν έχει εκδώσει μέχρι στιγμής κανένα έγγραφο από το οποίο να απορρέει η δυνατότητα ελεύθερης κυκλοφορίας των οχημάτων αυτών σε χώρους ή σε οδούς που χρησιμοποιούνται για δημόσια κυκλοφορία οχημάτων, πεζών και ζώων.

Παρ’ όλα αυτά, πράγματι, μιλάμε για ένα φαινόμενο το οποίο καμμία ευρωπαϊκή χώρα δεν έχει αντιμετωπίσει, γιατί πιάστηκαν όλες εξαπίνης λόγω της τεράστιας και πιο γρήγορης τεχνολογικής εξέλιξης. Βεβαίως υπάρχει κι ένα κενό, τόσο σε επίπεδο Ευρωπαϊκής Ένωσης όσο και στα κράτη μέλη. Ωστόσο, ως Υπουργείο, έχουμε ήδη αναλάβει κάποιες πρωτοβουλίες. Και νομίζω αυτό θα σας ικανοποιήσει και θα απαντήσει και στο ερώτημά σας.

Συγκεκριμένα, οι υπηρεσίες του Υπουργείου ήδη συνεργάζονται με συναρμόδιες υπηρεσίες και με τη συνδρομή των ομάδων εργασίας της Ευρωπαϊκής Ένωσης με τρόπο ορθολογικό και επιστημονικό, προκειμένου να διαμορφωθεί ένα πλαίσιο κανόνων για την κυκλοφορία αυτών των οχημάτων. Βεβαίως, εξετάζεται και η δυνατότητα συνύπαρξης όλων αυτών των μικροοχημάτων, δεδομένου ότι δεν είναι μόνο τα ηλεκτρικά πατίνια, αλλά και μια σειρά από άλλα οχήματα, όπως για παράδειγμα τα τροχοπέδιλα, τα rollers, ή οι τροχοσανίδες, τα skateboards και γενικότερα τα αυτοεξυπηρετούμενα οχήματα. Θα πρέπει, λοιπόν, να υπάρξει ένα πλαίσιο το οποίο να αντιμετωπίζει και τις προκλήσεις του μέλλοντος. Πρέπει να σκεφτούμε σ’ αυτό το σημείο, αν θέλετε πρωθύστερα, προκειμένου να αντιμετωπίσουμε προκλήσεις που θα βρούμε στο μέλλον.

Μια πρωτοβουλία που έχει ληφθεί μεταξύ άλλων και νομίζω ότι απαντάει και στο ερώτημά σας είναι ότι με αφορμή την από 13-6-2019 επιστολή του Συλλόγου Ελλήνων Συγκοινωνιολόγων έχει ήδη συσταθεί από το Υπουργείο μας επιτροπή για τη διερεύνηση των προβλημάτων της ασφαλούς κυκλοφορίας των οχημάτων. Να σημειώσω σ’ αυτό το σημείο ότι αυτά δεν υπάγονται στα πεδία εφαρμογής του Κανονισμού 168/2013 και των οδηγιών 2007/46 και 2009/48, όπως αφορά στα υπόλοιπα οχήματα και για τα οποία απαιτούνται και εγκρίσεις τύπων.

Στη δευτερολογία μου, κύριε Κεγκέρογλου, θα σας απαντήσω και θα σας πω και συγκεκριμένα από ποια μέλη αποτελείται αυτή η επιτροπή, η οποία εντός δεσμευτικού χρονικού πλαισίου τεσσάρων μηνών, με δικαίωμα επέκτασης άλλων δύο μηνών, θα έχει πλήρως και συγκεκριμένα παραδοτέα συμπεράσματα που θα καθορίζουν πλήρως το θέμα του κανονιστικού πλαισίου μέσω νομοθετικής ρύθμισης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Κεγκέρογλου, πριν σας δώσω τον λόγο, θα ήθελα να κάνω μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίασή μας, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα μαθητές και μαθήτριες και δύο συνοδοί εκπαιδευτικοί από την Εράσμειο Ελληνογερμανική Σχολή Παναγιώτη Βόσσου (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ορίστε, κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κατ’ αρχάς μοιάζει θετικό και το επισημαίνω ότι το Υπουργείο δεν ξεκινά με τη λογική που έβαλαν κάποιοι, αυτή της πλήρους απαγόρευσης κάποιου μέσου, το οποίο είναι αποτέλεσμα της τεχνολογικής εξέλιξης, αλλά δεν είναι και η τέταρτη βιομηχανική επανάσταση. Είναι ένα αυτοκινούμενο ηλεκτρικά όχημα. Υπάρχουν εδώ και δεκαετίες τέτοια οχήματα. Απλώς τώρα έγινε μαζική αξιοποίηση από συγκεκριμένους φορείς, κυρίως ιδιωτικούς, επειδή έχει γίνει δυνατός ο έλεγχος της θέσης στην οποία βρίσκονται και άρα ο έλεγχος για να μην υπάρχουν απώλειες. Αλλιώς από μόνο του είναι απλά ένα ηλεκτρικό όχημα. Τεχνολογία υπάρχει εδώ και πολλά χρόνια. Όμως, η πολιτεία για άλλη μια φορά είναι πίσω.

Θα έλεγα ότι δεν είναι ανάγκη να αναζητούμε πάντα τους Ευρωπαίους σοφούς για ένα θέμα. Η Ελλάδα, για να θυμηθούμε και την ιστορία μας, υπήρξε φωτοδότης και της Ευρώπης. Γιατί, άλλωστε, οι επιστήμες να είναι περισσότερο μπροστά ή η εμπειρία ή τα προβλήματα στην Ευρώπη; Βεβαίως, όπου έχουν προχωρήσει και υπάρχει εμπειρία και καλή πρακτική, θα πρέπει να την αξιοποιούμε. Εδώ δεν υπάρχει. Θα τους πούμε πάλι «γιατί δεν έχετε;», όπως δεν είχαν και σε μια άλλη περίοδο κρίσιμη για την Ελλάδα;

Άρα η πρωτοβουλία, που είπατε να δημιουργηθεί ομάδα εργασίας και να προχωρήσουμε θεσμικά στη δημιουργία θεσμικού πλαισίου, είναι στη σωστή κατεύθυνση. Θα έλεγα όμως, να διευρυνθεί η διαβούλευση, άρα και η δυνατότητα να εκφράσουν απόψεις οι πάντες, ούτως ώστε μέσα από την οργάνωση αυτού του διαλόγου να έχουμε το καλύτερο αποτέλεσμα.

Άπτεται, βεβαίως, ενός ευρύτερου θέματος, που είναι η οργάνωση του δημόσιου χώρου, η οργάνωση και το πώς κινούμαστε στην πόλη. Εδώ υπάρχουν κι άλλα ζητήματα, τα οποία είναι αρμοδιότητες άλλων Υπουργείων. Μέσα από το πλαίσιο το οποίο υπάρχει ή θέλουμε να υπάρχει για την οργάνωση του δημόσιου χώρου, της κίνησης στους αυτοκινητόδρομους, στους πεζόδρομους, στα πεζοδρόμια, στους ποδηλατοδρόμους, θα αντιμετωπίσουμε και το θέμα αυτών των αυτοκινούμενων ηλεκτροκίνητων οχημάτων, τα οποία δεν είναι, όπως πολύ σωστά είπατε, μόνο το κλασικό πατίνι, αλλά είναι και αυτοκινούμενα οχήματα, αλλά και οχήματα που εξυπηρετούν άτομα με αναπηρία. Αυτό είναι κάτι πάρα πολύ σημαντικό το οποίο θέλω, επίσης, να λάβετε υπ’ όψιν σας. Έχει υπάρξει μέριμνα από την πολιτεία για την κίνησή τους, αλλά δεν διασφαλίζεται πάντα και η προϋπόθεση για να μπορεί να κινηθεί ελεύθερα ένα τέτοιο όχημα ενός ατόμου με αναπηρία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι λοιπόν, ένα πολύ σημαντικό θέμα και συμφωνούμε σε αυτό. Θα σας έλεγα, όμως, να ξεκινήσει είτε με μία συζήτηση στην αρμόδια επιτροπή για την οδική ασφάλεια είτε στην Επιτροπή Παραγωγής και Εμπορίου, ώστε να ακουστούν οι απόψεις όλων των κομμάτων και το Υπουργείο με την πρωτοβουλία που έχει πάρει, να κάνει τη διαβούλευση με όλους τους φορείς και τους επιστήμονες. Η Ένωση Συγκοινωνιολόγων είναι, νομίζω, πάρα πολύ σημαντική -και όχι μόνο- καθώς και τα τμήματα των πολυτεχνείων και των πανεπιστημίων που μπορούν να βοηθήσουν σε αυτή την κατεύθυνση. Στη συνέχεια να έρθει ως νομοθετικό πλαίσιο.

Αυτά μπορούν να οργανωθούν σε σύντομο χρόνο και υπάρχει αυτή τη στιγμή το ενδιαφέρον. Αν είστε σε θέση, θα πρέπει να μας πείτε ένα χρονοδιάγραμμα, γιατί επείγει να αντιμετωπίσουμε άγονες αντιπαραθέσεις σε δημοτικά συμβούλια. Ήδη παρακολούθησα και υπάρχει μία τέτοια συζήτηση σε πολλούς δήμους, η οποία είναι άγονη. Από τη στιγμή που δεν υπάρχει θεσμικό πλαίσιο, αφού δεν υπάρχουν ζητήματα, νομίζω πως είναι ό,τι χειρότερο το να αποφασίζει και να κάνει ψήφισμα το κάθε δημοτικό συμβούλιο, αν είναι υπέρ ή κατά, χωρίς προϋποθέσεις και χωρίς κανόνες. Πρέπει να βγει ένα μήνυμα ότι επίκειται η δημιουργία θεσμικού πλαισίου, άρα θέλουμε τις δημιουργικές προτάσεις των δήμων και όλων των φορέων σε αυτή την κατεύθυνση και όχι την αντιπαράθεσή τους με ένα «ναι» ή ένα «όχι», που έτσι κι αλλιώς δεν ωφελεί.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υφυπουργέ, έχετε τον λόγο για τρία λεπτά.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Κύριε συνάδελφε, όπως σας είπα και στην πρωτολογία μου, ήδη το Υπουργείο Υποδομών και Μεταφορών έχει πάρει συγκεκριμένες πρωτοβουλίες σε αυτό το ζήτημα.

Θα μου επιτρέψετε να σας πω ότι η χώρα μας σ’ αυτό το θέμα είναι όχι ένα αλλά δύο βήματα μπροστά, γιατί έχω την ευκαιρία να συνομιλώ και με ομολόγους μου με τις υπόλοιπες ευρωπαϊκές χώρες και σας λέω ότι τουλάχιστον σε αυτό το ζήτημα εμείς έχουμε προχωρήσει. Θα σας πω συγκεκριμένα και πώς συγκροτήθηκε αυτή η επιτροπή, από ποιους αποτελείται και με συγκεκριμένο χρονοδιάγραμμα πότε θα έχει τα παραδοτέα.

Νομίζω ότι όλοι αυτοί οι φορείς που είπατε για τη διαβούλευση -και έχετε απόλυτο δίκιο- ήδη συμμετέχουν σε αυτή την επιτροπή. Σας λέω χαρακτηριστικά ότι πέρα από τους υπηρεσιακούς του Υπουργείου, συμμετέχει εκπρόσωπος του Ινστιτούτου Βιώσιμης Κινητικότητας και Δικτύων Μεταφοράς, συμμετέχει εκπρόσωπος των Ελλήνων Συγκοινωνιολόγων, συμμετέχει Εμπειρογνώμονας σε θέματα μικροκινητικότητας από το Πανεπιστήμιο Πάτρας. Αυτά είναι τα τακτικά μέλη. Στα έκτακτα μέλη συμμετέχουν εκπρόσωποι του Υπουργείο Προστασίας του Πολίτη, υπάρχει εκπρόσωπος της ΚΕΔΕ, υπάρχει εκπρόσωπος του Ελληνικού Ινστιτούτου Έρευνας και Εκπαίδευσης για την Οδική Ασφάλεια και την Πρόληψη και Μείωση Τροχαίων Ατυχημάτων «Πάνος Μυλωνάς». Άρα αντιλαμβάνεστε, κύριε συνάδελφε, ότι όλοι αυτοί οι φορείς που πολύ σωστά επισημάνατε, θα συμμετέχουν στις εργασίες της επιτροπής.

Όσον αφορά το χρονοδιάγραμμα, γιατί περιμένουμε και τελευταίες προσθήκες για να ξεκινήσει τις εργασίες του, είναι δεσμευτικό. Και όταν το χρονοδιάγραμμα είναι σε τέσσερις μήνες- με δικαίωμα παράτασης άλλους δύο μήνες σε περίπτωση που δεν έχει ολοκληρώσει τις εργασίες του- εντός του πρώτου μήνα θα γίνει η αξιολόγηση και η εισήγηση για τυχόν λήψη άμεσων προσωρινών μέτρων, μέχρι την καθιέρωση ενός οριστικού θεσμικού πλαισίου. Άρα, αντιμετωπίζουμε και τις προσωρινές περιπτώσεις.

Επιπλέον, εντός διαστήματος δύο μηνών από την έναρξη των εργασιών, θα γίνει η διερεύνηση και η αξιολόγηση της υφιστάμενης κατάστασης τόσο εντός της Ελλάδος όσο και στα υπόλοιπα κράτη-μέλη της Ευρωπαϊκής Ένωσης και του ευρωπαϊκού οικονομικού χώρου.

Επίσης, θα γίνει η καταγραφή των σχετικών οχημάτων και η κατηγοριοποίησή τους, γιατί όπως είπα και στην πρωτολογία και θα συμφωνήσετε κι εσείς, δεν αναφερόμαστε σε έναν τύπο οχήματος αλλά σε αρκετά, και θα πρέπει να προβλέψουμε και μελλοντικούς τύπους οχημάτων γιατί η τεχνολογία τρέχει.

Ένα δεύτερο παραδοτέο εντός δύο μηνών θα είναι η συλλογή και η αξιολόγηση προτάσεων από τους εμπλεκόμενους φορείς και τις υπηρεσίες.

Εντός τεσσάρων μηνών θα γίνει η σύνταξη και η εισήγηση ενός κανονιστικού πλαισίου -δηλαδή πρόταση νόμου ή τέλος πάντων κάποια νομοθετική παρέμβαση- το οποίο θα αναφέρεται στα τεχνικά χαρακτηριστικά των οχημάτων αυτών, στη δυνατότητα εξακρίβωσής τους, τους χώρους και τις οδούς της χρήσης τους, τυχόν επιπλέον απαιτήσεις για τη χρήση τους, όπως για παράδειγμα αν χρειάζεται κράνος ή αν χρειάζεται να υπάρχει δίπλωμα για την οδήγησή τους.

Επιπλέον, θα υπάρξει σύνταξη και εισήγηση κανονιστικού πλαισίου που αφορά και την εποπτεία της αγοράς των οχημάτων αυτών και των εξαρτημάτων, διότι δεν αναφερόμαστε μόνο στο θέμα της μετακίνησης αλλά πρέπει να δούμε και τα πρότυπα την αγορά και τα εξαρτήματα, όπως επίσης και την τυχόν ανάπτυξη διαδικασιών που σχετίζονται με την ασφάλεια των προϊόντων αυτών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Άρα αντιλαμβάνεστε, κύριοι συνάδελφοι, ότι υπάρχει ένα συγκεκριμένο χρονοδιάγραμμα από πλευράς Κυβέρνησης το οποίο είναι δεσμευτικό. Εντός τεσσάρων μηνών με δικαίωμα ανανέωσης ενδεχομένως για άλλους δύο μήνες, θα είμαστε σε απόλυτη ετοιμότητα για να μπορέσουμε να κάνουμε ένα κανονιστικό πλαίσιο που να αφορά τόσο την αγορά και την ασφάλεια αυτών των μικροοχημάτων, όσο, βεβαίως, και τους κανόνες που πρέπει να θεσπιστούν για την κυκλοφορία τους.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, θα ήθελα να σας πω, πως νομίζω ότι και εσείς έχετε ξεχάσει ότι μέσα σε αυτούς τους φορείς θα ήταν πολύ σημαντικό να υπάρχει και η ΕΣΑΜΕΑ. Νομίζω ότι θα έπρεπε να το αξιολογήσετε και να το δείτε, γιατί είναι άνθρωποι με ειδικές ανάγκες, οι οποίοι μπορούν να βοηθήσουν και να σας μιλήσουν σχετικά.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Κύριε Πρόεδρε, είμαστε εκτός διαδικασίας αλλά να σας απαντήσω. Είμαστε ανοιχτοί σε προτάσεις. Εξάλλου, είναι μία επιτροπή που θέτει τις προτάσεις της για το συγκεκριμένο πλαίσιο. Εννοείται, και το λέω και εγώ εντός της Αιθούσης, ότι είμαστε στη διάθεση και της επιτροπής που είπε ο κ. Κεγκέρογλου, να έρθουμε κάποια στιγμή να κάνουμε κάποιες πρώτες σκέψεις και συζητήσεις επί του θέματος. Από εκεί και πέρα θα είναι ένα θεσμικό πλαίσιο το οποίο θα είναι ανοιχτό σε όλους, σε όλα τα πολιτικά κόμματα, ώστε να καταλήξουμε και να συμφωνήσουμε σε ένα κοινό πλαίσιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υφυπουργέ.

Συνεχίζουμε με τη συζήτηση της πρώτης με αριθμό 53/1-10-2019 επίκαιρης ερώτησης πρώτου κύκλου του Βουλευτή Κορινθίας του Συνασπισμού Ριζοσπαστικής Αριστεράς κ. Γεωργίου Ψυχογιούπρος τον Υπουργό Προστασίας του Πολίτη,με θέμα: «Συνθήκες φιλοξενίας αιτούντων άσυλο στο στρατόπεδο της Κορίνθου».

Θα απαντήσει ο Υφυπουργός Προστασίας του Πολίτη κ. Ελευθέριος Οικονόμου.

Ορίστε, κύριε συνάδελφε, έχετε τον λόγο για δύο λεπτά.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Πριν περάσω στην ερώτησή μου, κύριε Υπουργέ, θα ήθελα να κάνω δύο σύντομα σχόλια για την τοποθέτηση του Πρωθυπουργού νωρίτερα.

Το πρώτο είναι ότι το να κατηγορεί τον ΣΥΡΙΖΑ για ανικανότητα, όταν το προσφυγικό-μεταναστευτικό είναι εκτός ελέγχου σε όλη τη χώρα, είναι τουλάχιστον υποκριτικό και θα πρέπει να προβληματίσει την Κυβέρνηση.

Το δεύτερο που θα ήθελα να πω, είναι ότι δεν περίμενα ποτέ από Έλληνα Πρωθυπουργό να αναφέρεται στο Ellis Island ως παράδειγμα για τις συνθήκες που πρέπει να υπάρχουν, ούτως ώστε άνθρωποι να ενταχθούν στο έδαφός τους.

Πρόκειται για μία πολύ μεγάλη αστοχία, πρόκειται για μία πολύ μεγάλη καταστρατήγηση και μας προβληματίζει, διότι αν ονειρεύονται να είναι η Λέσβος και τα υπόλοιπα νησιά ένα άλλο Ellis Island, όπου και δικοί μας ομοεθνείς στις αρχές του αιώνα υπέστησαν εξευτελισμό μέχρι να μπουν στη χώρα, τότε αυτό είναι πολύ επικίνδυνο.

Περνάω στην ερώτησή μου.

Πρόσφατα, κύριε Υπουργέ, και χωρίς να έχει προηγηθεί σχεδιασμός, ή μάλλον υπήρχε σχεδιασμός για να παραχωρηθεί το στρατόπεδο της Κορίνθου στην τοπική κοινωνία και τις υπηρεσίες, άρχισε να λειτουργεί μία άτυπη ανοιχτή δομή φιλοξενίας στο πρώην στρατόπεδο της Κορίνθου.

Εκεί έχουν ήδη μεταφερθεί πρόσφυγες από τις εκκενώσεις των καταλήψεων αλλά και από τους αιτούντες άσυλο από τα νησιά του Αιγαίου. Αυτό που διαπιστώσαμε, ήταν ότι η λειτουργία της δομής δεν πληροί τις προδιαγραφές για αξιοπρεπή φιλοξενία των προσφύγων.

Η στέγαση γίνεται σε σκηνές που χωρίζονται σε μικρά δωμάτια με κόντρα πλακέ, αντί για tolls, όπως αρχικά είχε εξαγγελθεί, και οι οποίες είναι σαφώς ακατάλληλες για να στεγάσουν τα περίπου εξακόσια άτομα που βρίσκονται εκεί. Υπάρχει έλλειψη σε εξειδικευμένο προσωπικό, δηλαδή σε γιατρούς, ψυχολόγους, κοινωνικούς λειτουργούς, ενώ διαπιστώνονται και βασικές ελλείψεις σε υποδομές για την υγιεινή των φιλοξενουμένων.

Μέχρις ώρας δεν έχει υπάρξει καμμία επίσημη ενημέρωση, για το πόσα άτομα ακριβώς θα φιλοξενηθούν στη δομή και για πόσο χρονικό διάστημα. Τέλος, στη δομή διαμένουν ως επί το πλείστον οικογένειες με μικρά παιδιά και δεν έχει υπάρξει μέριμνα για την πρόσβασή τους στην υγεία και την εκπαίδευση, ιδίως μετά την τελευταία εγκύκλιο του Υπουργείου Εργασίας για το ΑΜΚΑ που αποκλείει τους αιτούντες άσυλο.

Τις τελευταίες ημέρες, μάλιστα, η κατάσταση έχει επιδεινωθεί τόσο στο κομμάτι της σίτισης όσο και στην περίθαλψη και στα φάρμακα, ενώ υπάρχουν και πολλές ευάλωτες ομάδες όπως παιδιά και βρέφη.

Θα θέλαμε, λοιπόν, να σας ρωτήσουμε, τι θα πράξετε για να διασφαλιστούν αξιοπρεπείς συνθήκες διαβίωσης για τη φιλοξενία τους, το χρονοδιάγραμμα για τη διαμονή τους στη δομή και τη μεταφορά τους σε αξιοπρεπείς συνθήκες σε διαμερίσματα αλλά και σε δομές φιλοξενίας, αλλά και πώς θα αντιμετωπίσετε τις επείγουσες ανάγκες που υπάρχουν για την ύπαρξη γιατρών ψυχοκοινωνικής στήριξης στην εκπαίδευση και στη στέγαση.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρίες και κύριοι Βουλευτές, κάνοντας κατ’ αρχάς μία γενική τοποθέτηση σε αυτό που αναφερθήκατε πριν, θα έλεγα μην είστε ιδιαίτερα υπερήφανοι γι’ αυτό που αφήσατε από πλευράς χειρισμού σε σχέση με τους μετανάστες και τους πρόσφυγες.

Θα παρακαλούσα να μην μπαίνουμε σε μία τέτοια αναζήτηση. Γνωρίζετε πάρα πολύ καλά ότι βρισκόμαστε ενώπιον μιας εθνικής κρίσης και χρειάζεται νηφαλιότητα, προσέγγιση του προβλήματος με υπευθυνότητα και αντιπαραθέσεις τέτοιου είδους γύρω από τις ευαισθησίες και από τα ανθρώπινα δικαιώματα δεν βοηθούν. Επιτρέψτε τουλάχιστον και αναγνωρίστε και σε εμάς ότι είμαστε το ίδιο ευαίσθητοι, όπως και εσείς.

Θα αναφερθώ σε ό,τι έχει σχέση με τη δομή στην Κόρινθο. Η αναφερόμενη δομή στην Κόρινθο δεν ανήκει στις περιφερειακές υπηρεσίες της Υπηρεσίας Υποδοχής και Ταυτοποίησης, όπως αυτές ορίζονται στην παράγραφο 6, του άρθρου 25 του π.δ.122/2017.

Για την παρακολούθηση και το συντονισμό των δράσεων για την αποτελεσματική αντιμετώπιση των θεμάτων που προκύπτουν από τις προσφυγικές και μεταναστευτικές ροές αποκλειστικά σε ό,τι αφορά στη μεταφορά, διαμονή, σίτιση και υγειονομική περίθαλψη των προσφύγων και μεταναστών, συγκροτήθηκαν τα τοπικά συντονιστικά κέντρα διαχείρισης της προσφυγικής κρίσης, και ως τέτοια λειτουργεί η υφιστάμενη δομή στην περιφερειακή ενότητα της Κορίνθου, κατ’ εφαρμογή των άρθρων 96 του ν.4368/2016 και του άρθρου 18 του ν.4587/2018, σε συνδυασμό με την υπ’ αριθμόν 000/8/245258/Σ.37 από 7-3-16 κοινής υπουργικής απόφασης, όπως αυτή έχει τροποποιηθεί μεταγενέστερα με την υπ’ αριθμόν 3696 από 14-6-17 όμοια.

Η δομή στην Κόρινθο χρησιμοποιείται και θα χρησιμοποιηθεί ως μεταβατική, σύμφωνα με το συνολικό σχεδιασμό του Υπουργείου για την προσωρινή εγκατάσταση των πολιτών τρίτων χωρών έως ότου μεταφερθούν σε άλλες ανοιχτές δομές φιλοξενίας. Στην αναφερόμενη δομή διαμένουν σήμερα συνολικά εξακόσια τριάντα ένα άτομα μεταξύ αυτών εκατόν είκοσι τέσσερις οικογένειες με διακόσια ογδόντα τέσσερα παιδιά.

Ο Διεθνής Οργανισμός Μετανάστευσης χορηγεί στους νεοαφιχθέντες είδη πρώτης ανάγκης, όπως σεντόνια, πετσέτες, είδη υγιεινής και άλλα και παρέχει στη δομή τεχνικό προσωπικό και ομάδα προστασίας. Η μεταφορά των προσωρινά διαμενόντων πραγματοποιείται βάσει προγραμματισμού και διαμορφώνεται σε συνεργασία με τον Διεθνή Οργανισμό Μετανάστευσης και βάσει διαθεσιμότητας στις υφιστάμενες δομές στην ενδοχώρα.

Η παρεχόμενη μορφή στέγασης φιλοξενίας είναι αυτή που χρησιμοποιείται εδώ και χρόνια σε παρόμοιες δομές ανά τον κόσμο. Οι σκηνές τύπου «rubb hall» χρησιμοποιούνται κατά κόρον για την προσωρινή διαμονή σε πολλές αντίστοιχες εγκαταστάσεις στην Ελλάδα και τον κόσμο από διεθνείς οργανισμούς και έχουν το πλεονέκτημα της γρήγορης εγκατάστασης.

Η Υπηρεσία Υποδοχής και Ταυτοποίησης έχει ήδη προβεί σε ενέργειες τόσο για την επαύξηση της παροχής ηλεκτρικού ρεύματος, σε συνεργασία με το Υπουργείο Εθνικής Άμυνας στον χώρο αυτό, όσο και για την παραχώρηση από τον οικείο δήμο μεταλλικών κάδων για την ορθή διαχείριση και αποκομιδή των παραγόμενων στη δομή σκουπιδιών.

Παράλληλα η εν λόγω υπηρεσία έχει αιτηθεί από το Υπουργείο Εθνικής Άμυνας την παροχή ιατρικών υπηρεσιών και την παροχή σίτισης από τις 2 Οκτωβρίου, σύμφωνα και με τις προβλέψεις του ν.4368/2016. Ήδη η παροχή σίτισης έχει ξεκινήσει.

Αναφορικά με το ζήτημα της αναστολής απόδοσης ΑΜΚΑ σε πολίτες τρίτων χωρών έχει εκδοθεί το υπ’ αριθμόν 80320/42862/ΔΙ18.2718/1-10-2019 έγγραφο του Υπουργείου Εργασίας και Κοινωνικών Υποθέσεων, βάσει του οποίου παρέχονται διευκρινήσεις, σύμφωνα και με το νομοθετικό πλαίσιο που ισχύει για τον καθορισμό των κατηγοριών των πολιτών, ημεδαπών και αλλοδαπών, που δεν δικαιούνται ΑΜΚΑ, καθώς και την κατηγορία των πολιτών οι οποίοι για την καλύτερη και αποτελεσματικότερη εξυπηρέτησή τους πρέπει να απευθύνονται στις αρμόδιες υπηρεσίες του ΕΦΚΑ.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Κύριε συνάδελφε, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Να πω κατ’ αρχάς, κύριε Υπουργέ, ότι τα rubb hall που λέτε, στα νησιά χρησιμοποιούνται για διαμονή μιας-δύο ημερών και στη συνέχεια οι άνθρωποι μεταφέρονται στις δομές φιλοξενίας. Το να λέτε ότι θα είναι προσωρινή η διαμονή εκεί δεν αποτελεί συγκεκριμένο χρονοδιάγραμμα και νομίζω ότι είναι και επικίνδυνο για τους ανθρώπους να παραμένουν για μεγάλο χρονικό διάστημα εκεί.

Το δεύτερο αφορά την εγκύκλιο του ΑΜΚΑ που αποκλείει αιτούντες άσυλο και γι’ αυτό το είπα. Επομένως η μεγάλη πλειοψηφία των φιλοξενούμενων εκεί δεν έχει πρόσβαση στην υγεία, στην εκπαίδευση και ενδεχομένως στην εργασία.

Να πω, λοιπόν, ότι ο ΣΥΡΙΖΑ –επειδή όντως είναι ένα πολύπλοκο ζήτημα και κυρίως ευρωπαϊκό- τα τελευταία χρόνια προχώρησε σε μια συγκεκριμένη πολιτική στέγασης. Έκανε είκοσι χιλιάδες θέσεις φιλοξενίας σε ανοικτές δομές, έκανε οκτώ χιλιάδες θέσεις στα ξενοδοχεία μέσα από δύο προγράμματα και επίσης έκανε και πάνω από είκοσι πέντε χιλιάδες θέσεις σε διαμερίσματα.

Ακόμα προχώρησε σε κινήσεις για την ένταξη των προσφύγων και των αιτούντων άσυλο στις τοπικές κοινωνίες, γεγονός το οποίο οδήγησε στην επικράτηση της αλληλεγγύης απέναντι σε φωνές μίσους, που δυστυχώς και από κάποια δικά σας στελέχη ακούγονται.

Αυτό, λοιπόν, το οποίο θέλω να πω, είναι ότι η βασική μας προτεραιότητα είναι η αποσυμφόρηση των νησιών. Μετά την αποσυμφόρηση των νησιών και όταν έρχονται στην ενδοχώρα, πρέπει να υπάρχει ένα συγκεκριμένο σχέδιο το οποίο καθυστερήσατε πάρα πολύ να εφαρμόσετε και το οποίο υπήρχε ως δεδομένο από την προηγούμενη κυβέρνηση.

Δημιουργήσατε αυτή τη στιγμή ένα ζήτημα το οποίο είναι εκτός ελέγχου, δυστυχώς, στο μεγαλύτερο μέρος της χώρας. Διότι δεν μπορώ να φανταστώ ότι οι συνθήκες στην Κόρινθο ή στη Νέα Καβάλα, είναι αυτό που μας αντιπροσωπεύει είτε ως χώρα είτε ως κεντρική πολιτική σκηνή.

Και, βέβαια, προωθείτε λύσεις τύπου κέντρων κράτησης, που τα προηγούμενα χρόνια είδαμε ότι όχι μόνο δεν έλυσαν το πρόβλημα, αλλά στην ουσία αυτό που έκαναν, είναι να διατηρηθούν οι ροές ως είχαν, οι επιστροφές να μην αυξηθούν, να έχουμε μια δαπανηρή δομή η οποία στην ουσία επιβαρύνει και τον κρατικό προϋπολογισμό, και, βέβαια, να παραβιάζει και οδηγίες της Ευρωπαϊκής Ένωσης για την κράτηση, που αναφέρουν ότι πρέπει να είναι το έσχατο μέσο, από τη στιγμή που έχουν εξαντληθεί όλα τα υπόλοιπα διοικητικά και ένδικα μέσα από κάποιον αιτούντα άσυλο.

Όταν μιλάμε για κέντρα κράτησης, έχουμε και πάλι το προνόμιο στην Κόρινθο να έχουμε ένα ΠΡΟΚΕΚΑ, το οποίο αυτή τη στιγμή έχει πάνω από χίλια άτομα κρατούμενους, όταν ο ΣΥΡΙΖΑ άφησε διακόσιους πενήντα. Οι συνθήκες οι οποίες επικρατούν, προσβάλλουν και τους εργαζόμενους και τους κρατούμενους, αλλά έχουν οδηγήσει και σε καταδίκες της χώρας από το Ευρωπαϊκό Δικαστήριο και τους διεθνείς οργανισμούς. Και, βέβαια, έχει μια υγειονομική υπηρεσία που αυτή τη στιγμή έχει μία γιατρό, δύο νοσηλευτές και κάποιους διοικητικούς.

Νομίζω, λοιπόν, ότι πρέπει να προχωρήσετε άμεσα στη μεταφορά αυτών των ανθρώπων σε πραγματικά αξιοπρεπείς δομές φιλοξενίας, να συνεχίσετε το σχέδιο που ο ΣΥΡΙΖΑ σας παρέδωσε. Καθυστερήσατε τουλάχιστον δύο μήνες να μεταφέρετε κόσμο στην ενδοχώρα. Βέβαια πρέπει να εξασφαλίσουμε ότι όσο μένουν εκεί, οι συνθήκες θα είναι αξιοπρεπείς και όσον το δυνατόν καλύτερες. Γιατί αυτή τη στιγμή δεν πληρούν ούτε τις στοιχειώδης προϋποθέσεις και γι’ αυτό φορείς και κινήματα της πόλης έχουν προστρέξει για να μπορέσουν να βοηθήσουν και να κάνουν την κατάσταση βιώσιμη.

Ευχαριστώ.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Άκουσα με προσοχή αυτά τα οποία λέτε. Θα ήθελα να μην επανέλθω στο τι κάνατε, τι παραλάβαμε κ.λπ.. Είναι μια άγονη συζήτηση και δεν θα ήθελα να συνεχίσω σε αυτό.

Γνωρίζετε ότι τα καλά τα κρατάμε, αλλά σε κάθε περίπτωση εφαρμόζουμε ένα σχέδιο αντιμετώπισης ενός κρίσιμου εθνικού θέματος με σχεδιασμό, με στρατηγική, με συνεργασία με τους διεθνείς φορείς και με πλήρη σεβασμό στα δικαιώματα των προσφύγων, αλλά εφαρμόζοντας και αυτά τα οποία προβλέπονται από την εσωτερική και διεθνή νομοθεσία, για αυτούς οι οποίοι δεν πληρούν τις προϋποθέσεις να τύχουν της διεθνούς προστασίας ως πρόσφυγες.

Σε κάθε περίπτωση το πρόβλημα είναι ιδιαίτερα οξύ. Το αντιμετωπίζουμε με υπευθυνότητα, με σύνεση, με στρατηγικό σχεδιασμό και προς αυτή την κατεύθυνση σας καλούμε να μας παρακολουθήσετε με ιδιαίτερη προσοχή, συνεισφέροντας δημιουργικά μέσα από μια κριτική.

Γνωρίζετε ότι και στην Κόρινθο -αυτό που είπαμε πριν- είναι προσωρινή η διαμονή. Χρησιμοποιείται ως ένας πρώτος χώρος μεταφοράς, προκειμένου στη συνέχεια να πάνε στις υπόλοιπες δομές φιλοξενίας. Παράλληλα το πρόγραμμα τόσο για τη διαμονή σε κατοικίες όσο και σε ξενοδοχεία με τη συνεργασία του ΔΟΜ είναι ήδη σε εξέλιξη. Έχει υπάρξει και ανοικτή πρόσκληση από πλευράς Υπουργείου Προστασίας του Πολίτη για την έκφραση ενδιαφέροντος και προχωρούμε προς υλοποίηση αυτών των σχεδιασμών.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με τη συζήτηση της πρώτης με αριθμό 54/1-10-2019 επίκαιρης ερώτησης δεύτερου κύκλου του Βουλευτή Φθιώτιδας του Συνασπισμού Ριζοσπαστικής Αριστεράς κ. Ιωάννη Σαρακιώτηπρος τον Υπουργό Προστασίας του Πολίτη, με θέμα: «Πλήρωση κενών οργανικών θέσεων της ΕΛ.ΑΣ.».

Θα απαντήσει ο κ. Οικονόμου.

Τον λόγο έχει ο κ. Σαρακιώτης για δύο λεπτά.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, προ ημερών συνεδρίασε το Κατώτερο Συμβούλιο Μεταθέσεων του Αρχηγείου της Ελληνικής Αστυνομίας με θέμα την πλήρωση των κενών οργανικών θέσεων στο Σώμα. Αξίζει να υπενθυμίσω ότι το εν λόγω όργανο συναπαρτίζεται από τρεις υπηρεσιακούς παράγοντες και δύο εκπροσώπους των εργαζομένων, της ΠΟΑΣΥ και της ΠΟΑΞΙΑ και συνεδριάζει κατ’ εντολή του πολιτικού προϊσταμένου.

Αποφασίστηκε η προκήρυξη εκατόν μιας θέσεων, οι οποίες στο σύνολό τους βρίσκονται στα δύο μεγάλα αστικά κέντρα, στη Θεσσαλονίκη εκατό θέσεις και μία στην Αθήνα.

Έχει ξεχωριστή σημασία να αναφερθεί ότι οι εκπρόσωποι των εργαζομένων απέρριψαν την εν λόγω πρόταση, καθώς το αποτέλεσμα της ψηφοφορίας ήταν τρία προς δύο με συνοδεία έγγραφης καταγγελίας, καθώς θεώρησαν ότι αποτέλεσε προϊόν πρωτοφανών μεθοδεύσεων.

Κύριε Υπουργέ, οι υπόλοιπες περιοχές της Ελλάδος δεν αντιμετωπίζουν προβλήματα εγκληματικότητας; Οι υπηρεσίες δεν έχουν προβλήματα υποστελέχωσης; Τι ενημέρωση λαμβάνετε από τις διάφορες διευθύνσεις της χώρας;

Διατυπώνονται εύλογες απορίες, καθώς οι κρούσεις των στελεχών της ΕΛΑΣ γνωρίζω ότι είναι επανειλημμένες και αφορούν υφιστάμενα κενά σε ολόκληρη την επικράτεια. Σε αυτό αξίζει να προστεθεί το γεγονός ότι το επόμενο χρονικό διάστημα η Γενική Διεύθυνση Αττικής θα ενισχυθεί ποικιλοτρόπως με δύο χιλιάδες νέα στελέχη.

Στον αντίποδα οι περιφερειακές διευθύνσεις δεν εξαιρούνται από τις αναγκαίες αποσπάσεις για τη διαχείριση των προσφυγικών ροών τόσο στο ανατολικό Αιγαίο, στα Δωδεκάνησα και στον Έβρο. Εκατοντάδες στελέχη της ΕΛ.ΑΣ. έχουν μεταφερθεί στα ανατολικά σύνορα της χώρας για την αντιμετώπιση του προβλήματος και προφανώς αυτά τα στελέχη λείπουν από άλλες υπηρεσίες.

Ορθώς, βεβαίως, πραγματοποιούνται οι συγκεκριμένες μετακινήσεις, αλλά ενόσω αυτές γίνονται ισορροπημένα απ’ όλες τις υπηρεσίες της επικράτειας, αντίστοιχη ισορροπία θα πρέπει να υπάρξει και στο επίπεδο της επαναστελέχωσης, ώστε να μη δημιουργούνται κενά στην προσπάθεια εκπλήρωσης των καθηκόντων της Ελληνικής Αστυνομίας και στην υπόλοιπη περιφέρεια.

Συνεπώς σας ρωτώ: Για ποιους λόγους επελέγη η μονοδιάστατη στελέχωση των κενών οργανικών θέσεων της ΕΛ.ΑΣ. στη Θεσσαλονίκη και στην Αττική, με επίδειξη πλήρους αδιαφορίας για την υπόλοιπη Ελλάδα; Σε ποιες ενέργειες προτίθεστε να προβείτε, προκειμένου να καλυφθούν άμεσα τα κενά τόσο στη Φθιώτιδα όσο και στις υπόλοιπες αστυνομικές διευθύνσεις της χώρας;

Σας ευχαριστώ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κύριος Υπουργός.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Είναι γνωστό ότι η πλειοψηφία των Διευθύνσεων Αστυνομίας της επικράτειας είναι υποστελεχωμένες και ελλειμματικές σε ανθρώπινο δυναμικό, λόγω του ότι η δύναμη της Ελληνικής Αστυνομίας είναι στο σύνολό της ελλειμματική, εξαιτίας των μειωμένων προσλήψεων προσωπικού τα προηγούμενα έτη, στο πλαίσιο των υποχρεώσεων που αναλήφθηκαν στις συμφωνίες εξυπηρέτησης του χρέους αλλά και της υποχρεωτικής διασποράς μεγάλου αριθμού αστυνομικών ανά την επικράτεια για την αντιμετώπιση των μεταναστευτικών ροών σε συνδυασμό με τις αποχωρήσεις προσωπικού από το Σώμα λόγω συνταξιοδότησης.

Συνακόλουθα, από το Αρχηγείο της Ελληνικής Αστυνομίας καταβάλλεται προσπάθεια ισομερούς και ισόρροπης κατανομής του προσωπικού σε όλες τις υπηρεσίες του, κεντρικές και περιφερειακές, ώστε αυτές να λειτουργούν σε ικανοποιητικό επίπεδο για την παροχή ποιοτικών υπηρεσιών στους πολίτες, προσαρμοζόμενοι στις ανακύπτουσες, κάθε φορά, αυξημένες ή ανελαστικές υπηρεσιακές ανάγκες.

Ειδικότερα, το Αρχηγείο της Ελληνικής Αστυνομίας, έχοντας ως κυρίαρχο στόχο την αποτελεσματική αντιμετώπιση της εγκληματικότητας και την εδραίωση του αισθήματος ασφάλειας των πολιτών, προέβη κατά τις συμπληρωματικές μεταθέσεις τρέχοντος έτους στη μη προκήρυξη θέσεων στις Διευθύνσεις Αστυνομίας της χώρας, με εξαίρεση τη Γενική Αστυνομική Διεύθυνση Θεσσαλονίκης.

Περιοχές τοπικής αρμοδιότητας των Γενικών Αστυνομικών Διευθύνσεων Αττικής και Θεσσαλονίκης ως τα μεγαλύτερα αστικά κέντρα της χώρας, σε συνδυασμό με την έλλειψη επαρκούς ανθρώπινου δυναμικού, αντιμετωπίζουν αυξημένα προβλήματα εγκληματικότητας έναντι των άλλων Διευθύνσεων της Αστυνομίας. Η εν λόγω απόφαση κρίθηκε απαραίτητη για να επιτευχθεί η καλύτερη δυνατή αξιοποίηση του αστυνομικού προσωπικού, σε συνάρτηση με τις πραγματικές ανάγκες στελέχωσης κομβικών υπηρεσιών του Σώματος, ώστε να εξυπηρετηθεί το υπηρεσιακό και το δημόσιο συμφέρον.

Το Αρχηγείο, εκτιμώντας τις υπηρεσιακές ανάγκες και με γνώμονα την καλύτερη δυνατή αστυνόμευση όλων των ανά την επικράτεια περιοχών, προκήρυξε κατά τις τακτικές μεταθέσεις του έτους 2019, για πλήρωση κάποιων κενών, τις παρακάτω θέσεις για τη Διεύθυνση Αστυνομίας Φθιώτιδας: τρεις θέσεις υπαστυνόμων, μία θέση για ανθυπαστυνόμους- αρχιφύλακες και δύο θέσεις για αρχιφύλακες και αστυφύλακες. Οι ανωτέρω έξι θέσεις καλύφθηκαν στο σύνολό τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Επίσης, να πω, επειδή αναφερθήκατε στον αριθμό των εκατόν ένα, ότι ουσιαστικά για την Αττική δεν υπάρχει κανένα ενδιαφέρον για να έρθει κάποιος από την περιφέρεια. Γι’ αυτό και προκηρύξαμε μία θέση για την Αττική, διότι ουσιαστικά υπήρχε ένας μόνο ενδιαφερόμενος. Όλοι ζητούν να φύγουν από την Αθήνα για την περιφέρεια.

Η δε κατάσταση, από πλευράς στελέχωσης του προσωπικού στην Αττική και κυρίως πολύ κρίσιμων υπηρεσιών, θα έλεγα ότι είναι πάρα πολύ δύσκολη και κρίσιμη. Γι’ αυτό και το Αρχηγείο τους νέους αστυφύλακες που εξέρχονται και τοποθετούνται τώρα, τον Οκτώβριο, τους τοποθετεί αποκλειστικά στην Αθήνα και οι νέοι ειδικοί φρουροί, που ελπίζουμε να τους έχουμε τον Δεκέμβριο, εκτιμούμε ότι στη συντριπτική τους πλειοψηφία, στο σύνολό τους, θα τοποθετηθούν και αυτοί στην Αθήνα.

Ειδικότερα, όμως, για την Αστυνομική Διεύθυνση Φθιώτιδας που αναφερθήκατε, θα ήθελα να δώσω κάποιους αριθμούς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, θέλετε να το κάνετε στη δευτερολογία σας;

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ευχαρίστως.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ:** Κύριε Υπουργέ, ενώ στην αρχή αναφερθήκατε σε ισομερή και ισόρροπη στελέχωση των υπηρεσιών, εν συνεχεία αναφερθήκατε και τονίσατε μόνο τις ανάγκες της Θεσσαλονίκης και της Αθήνας. Μάλιστα, στο κλείσιμό σας υπερτονίσατε ότι η Αθήνα έχει τις μεγαλύτερες ανάγκες και όσοι προσληφθούν, είτε ειδικοί φρουροί είτε με οποιονδήποτε άλλο τρόπο, θα τοποθετηθούν στην Αθήνα. Άρα δεν μπορώ να αντιληφθώ από πού προκύπτει η ισόρροπη και η ισομερής διανομή που αναφέρατε.

Θεωρείτε προφανώς ότι οι υπόλοιπες περιοχές της χώρας δεν έχουν ανάγκες. Η Ελληνική Αστυνομία οφείλει να ενισχύσει μόνο την Αθήνα και την Θεσσαλονίκη. Όσον αφορά τη Φθιώτιδα, φαντάζομαι ότι αντιλαμβάνεστε, ότι γνωρίζετε -γιατί το ίδιο συμβαίνει και στις άλλες αστυνομικές διευθύνσεις- πως κάθε μήνα είκοσι πέντε αστυνομικοί μεταφέρονται, υπηρετούν λόγω αποσπάσεων, είτε στον Έβρο είτε στα νησιά. Οπότε πέραν των οργανικών θέσεων υπάρχει έλλειψη είκοσι πέντε ατόμων κάθε μήνα.

Από εκεί και πέρα, αυτοί οι άνθρωποι οι οποίοι υπηρετούν στα νησιά, αλλά και στον Έβρο γνωρίζετε πολύ καλά ότι λαμβάνουν πρόσθετα χρήματα. Για ποιον λόγο, για να εξοικονομηθούν και αυτά τα χρήματα, δεν προχωράτε στη διαδικασία των μεταθέσεων, προκειμένου και το ελληνικό δημόσιο να κερδίσει, αλλά και οι Έλληνες αστυνομικοί να επιστρέψουν στην κατοικία τους;

Επίσης, ήθελα να αναφέρω και να τονίσω δύο από τα ερωτήματα τα οποία θέτει και η ΠΟΑΣΥ, όπως για ποιους λόγους η πλειοψηφία αποφάσισε να ακυρώσει επί της ουσίας τον μοναδικό αδιάβλητο τρόπο μεταθέσεων του αστυνομικού προσωπικού και για ποιο λόγο, ενώ η διοίκηση αποφάσισε την ίδρυση νέων υπηρεσιών και ενώ απέσπασε για τις ανάγκες αυτών αστυνομικούς, δεν μετέθεσε από τον πίνακα των μορίων τον ίδιο αριθμό.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, μόνο εγώ διέκοψα τον Υπουργό, όταν άρχισε να μιλάει για τη Φθιώτιδα και ελπίζω ότι θα τα πει τώρα, για να είμαστε δίκαιοι.

Ευχαριστώ.

Κύριε Υπουργέ, έχετε τον λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ως προς το θέμα των μεταθέσεων, γνωρίζετε πάρα πολύ καλά ότι βασίζεται σε αυστηρή μοριοδότηση και δεν υπάρχει κανένα άλλο περιθώριο για οποιαδήποτε άλλη παρέμβαση και παρεμβολή. Και νομίζω ότι για λόγους εντυπώσεων δεν χρειάζεται να αναφερόμαστε με στοιχεία που δεν ανταποκρίνονται στην πραγματικότητα σε ένα ευαίσθητο θέμα που αφορά γενικότερα αυτή τη στιγμή το προσωπικό των Σωμάτων Ασφαλείας και ειδικότερα της Ελληνικής Αστυνομίας.

Είναι κατάκτηση πολλών ετών και το θέμα της εισαγωγής στις σχολές αξιωματικών και το θέμα των τοποθετήσεων των αστυφυλάκων και λοιπά. Γνωρίζετε πάρα πολύ καλά ότι η τοποθέτηση των νέων που θα εξέλθουν στις υπηρεσίες ακόμα και στην Αττική γίνεται με βάση τη μοριοδότηση και βάσει της σειράς εξόδου τους από τη σχολή.

Κατά συνέπεια το να αναφερόμαστε σε θέματα που δεν ανταποκρίνονται στην πραγματικότητα, απλώς και μόνο για δημιουργία κάποιων εντυπώσεων, νομίζω ότι δεν βοηθάει τη συζήτηση.

Επιτρέψτε μου, όμως, να δώσω δυο στοιχεία σε ό,τι αφορά τη Φθιώτιδα. Είναι -θα έλεγα- από τις πιο ευνοημένες διευθύνσεις σε επίπεδο περιφέρειας. Σε αξιωματικούς η οργανική της δύναμη είναι σαράντα τρεις και υπάρχουν σαράντα επτά. Η οργανική της δύναμη σε ανθυπαστυνόμους, αρχιφύλακες είναι ενενήντα ένας -προβλέπονται ενενήντα ένας- και είναι ογδόντα εννιά η υπάρχουσα δύναμη. Στους ανθυπαστυνόμους, αστυφύλακες και λοιπά η οργανική δύναμη είναι τριακόσιοι ογδόντα και η υπάρχουσα δύναμη είναι τριακόσιοι ενενήντα τρεις. Και οι ειδικοί φρουροί προβλέπεται να είναι δεκαοχτώ και είναι έντεκα.

Στο σύνολο, σε επίπεδο οργανικής, προβλέπονται πεντακόσιες τριάντα δύο θέσεις και η υπάρχουσα δύναμη είναι πεντακόσιοι σαράντα. Προκύπτει, δηλαδή, ότι είναι μία από τις καλύτερα στελεχωμένες διευθύνσεις Αστυνομίας της χώρας, σε σχέση και με όλα αυτά τα προβλήματα που ανέφερα πριν.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Πριν προχωρήσουμε, θα ήθελα να κάνω μία ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία εβδομήντα τέσσερις μαθήτριες και μαθητές και πέντε συνοδοί εκπαιδευτικοί από την Εράσμειο Ελληνογερμανική Σχολή Παναγιώτου Βόσσου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Απλώς να ενημερώσουμε τα παιδιά ότι σήμερα εδώ γίνεται κοινοβουλευτικός έλεγχος, όπου οι Βουλευτές ρωτούν την Κυβέρνηση και οι Υπουργοί απαντούν.

Συνεχίζουμε τώρα με τη δεύτερη με αριθμό 43/24-9-2019 επίκαιρη ερώτηση πρώτου κύκλου της Βουλευτού Λάρισας του Κινήματος Αλλαγής κ. Ευαγγελίας Λιακούλη προς τον Υπουργό Υγείας,με θέμα: «Αδυναμία προμήθειας αναγκαίων φαρμάκων για ογκολογικούς και αιματολογικούς ασθενείς του Πανεπιστημιακού Γενικού Νοσοκομείου Λάρισας».

Κυρία συνάδελφε, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κατέθεσα μία επίκαιρη ερώτηση, κύριε Υπουργέ, στις 24 Σεπτεμβρίου. Αυτή η ερώτηση αφορούσε το Πανεπιστημιακό Γενικό Νοσοκομείο της Λάρισας, πλην, όμως, προϊόντος του χρόνου, δυστυχώς και μέχρι σήμερα δεν αφορά μόνο το Πανεπιστημιακό Νοσοκομείο της Λάρισας -και πρέπει να το τονίσω- αλλά αφορά και τον «Άγιο Σάββα», αφορά και το Νοσοκομείο της Ρόδου και πολλά ακόμα.

Αυτό, λοιπόν, που εμφανίστηκε και φέτος, όπως κάθε χρόνο -είναι ενδημικό πλέον πρόβλημα- είναι το πρόβλημα της αδυναμίας προμήθειας των αναγκαίων φαρμάκων για ογκολογικούς και αιματολογικούς ασθενείς. Και αυτά τα φάρμακα δεν είναι σε έλλειψη. Η αδυναμία προμήθειας των φαρμάκων οφείλεται στο γεγονός ότι οι σφιχτοί προϋπολογισμοί των χρόνων της κρίσης δεν επιτρέπουν την προμήθεια.

Τι γίνεται τον μήνα Σεπτέμβριο, λοιπόν; Εμφανίζονται αυτά τα προβλήματα οξυμένα. Δυστυχώς, οι προϋπολογισμοί είναι υποπολλαπλάσιοι μέχρι και το 1/10 των προϋπολογισμών άλλων ετών, με αποτέλεσμα να μην επαρκούν τα προϋπολογισμένα κονδύλια για την κάλυψη των αναγκών μέχρι και το πέρας του έτους. Η συνηθισμένη πρακτική που ακολουθούνταν και στην 5η ΥΠΕ Θεσσαλίας-Στερεάς -εμφανίζονταν οι ελλείψεις τουλάχιστον τα τρία χρόνια- ήταν να δίνουμε παράταση στο θέμα. Πώς; Υπογράφοντας ο ΔΥΠΕάρχης μια πρώτη παράταση για έναν μήνα, όπως και έπραξε, προς τιμήν του βεβαίως. Μια ημέρα μόλις αφού ανέλαβε ο ΔΥΠΕάρχης, υπέγραψε για 2 εκατομμύρια ευρώ, τα οποία, όμως, φτάνουν μόλις για έναν μήνα.

Τώρα βρισκόμαστε στην καρδιά του Οκτώβρη. Και τι συμβαίνει; Ξανά από την αρχή το πρόβλημα. Αντιμετωπίζουμε, δηλαδή, τον Οκτώβρη ακριβώς ό,τι αντιμετωπίσαμε και τον Σεπτέμβρη. Να σας θυμίσω πριν προλάβετε να μου απαντήσετε για τα του προϋπολογισμού ότι χθες το βράδυ έγιναν οι τελευταίες μισές θεραπείες. Δηλαδή, διώχθηκαν άνθρωποι από τις χημειοθεραπείες. Το Avastin της εταιρείας «ROCHE» έλειπε, με αποτέλεσμα να αναζητείται σήμερα πυρετωδώς, εν όψει και της απάντησης που θα μας δώσετε, η δόση του.

Δυστυχώς, λοιπόν, έχουμε να αντιμετωπίσουμε ένα πολύ μεγάλο πρόβλημα. Οι υπηρεσίες του Πανεπιστημιακού Νοσοκομείου εκπέμπουν sos. Ακούσαμε από τον κύριο Υπουργό πριν από λίγες ημέρες να λέει ότι θα δοθούν 52 ή 54 εκατομμύρια ευρώ -δύο ερμηνείες υπάρχουν- για να αντιμετωπιστεί σοβαρά το πρόβλημα. Και εμείς λέμε ότι, δυστυχώς, ακόμη υπάρχει δυσπιστία στις υπηρεσίες, στους γιατρούς, αλλά κυρίως στους ασθενείς.

Κύριε Υπουργέ, έχω την πεποίθηση ότι οι αρμόδιες υπηρεσίες του Υπουργείου σας και εσείς προσωπικά, ο Υπουργός, ο Υφυπουργός, όλη η πολιτική ηγεσία, έχετε καλές προθέσεις και δεν κάνετε ρηματικές ανακοινώσεις μόνο ή κατ’ ανάγκην ανακοινώσεις. Όμως αυτό δεν αρκεί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, τελειώνετε, παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Τελειώνω, κύριε Πρόεδρε.

Ο καρκίνος, όσοι έχουν το βίωμα τουλάχιστον, ερχόμενοι σε επαφή μαζί του ή στο στενό οικογενειακό τους περιβάλλον, είναι ένας σκληρός πόλεμος που δεν επιτρέπει δεύτερες σκέψεις, άγχος και πανικό. Δυστυχώς, αυτή τη στιγμή βρισκόμαστε σε άγχος και πανικό. Απαιτούνται ταχύτατοι ρυθμοί, λοιπόν, ανταπόκρισης της πολιτικής ηγεσίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, έχει ολοκληρωθεί ο χρόνος σας.

**ΕΥΑΓΓΕΛΙΑ ΛΙΑΚΟΥΛΗ:** Ρωτάμε τι ακριβώς θα κάνετε σε αυτό το πλαίσιο άμεσα και εν όψει του ότι σήμερα δεν γίνονται χημειοθεραπείες.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κυρία συνάδελφε.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ πολύ, κύριε Πρόεδρε.

Τα θέματα που αφορούν τους ογκολογικούς ασθενείς, όχι μόνο στη Λάρισα, αλλά και σε όλη την επικράτεια, είναι στην πρώτη γραμμή των προτεραιοτήτων της σημερινής Κυβέρνησης. Αυτό άλλωστε το έχουμε τονίσει τόσο προεκλογικά όσο και από τη στιγμή που αναλάβαμε τη διακυβέρνηση της χώρας. Και φαίνεται άμεσα και με συγκεκριμένα απτά αποτελέσματα προς τους πολίτες. Να αναφέρω ότι δεν είναι καθόλου τυχαίο ότι μέσα σε δύο μήνες έχουμε δώσει λύση σε ένα μεγάλο ζήτημα που αφορά καρκινοπαθείς, διευκολύνοντας την ευαίσθητη αυτή κατηγορία του πληθυσμού. Έτσι, ενώ μέχρι πρότινος όσον αφορά τα φάρμακα έπρεπε να πάνε στα φαρμακεία του ΕΟΠΥΥ και να κάθονται στις ουρές για να τα πάρουν και να πηγαίνουν σε ιδιωτικές κλινικές για να κάνουν τη θεραπεία τους, τώρα πηγαίνουν κατευθείαν στην κλινική και βρίσκουν τη θεραπεία τους, χωρίς να ταλαιπωρούνται στις ουρές της ντροπής. Μάλιστα, επεκτείνουμε αυτό το μέτρο, έτσι ώστε τα φάρμακα για αυτή τη συγκεκριμένη ομάδα, αλλά και άλλες ομάδες -γιατί δεν είναι μόνο οι καρκινοπαθείς- να μπορούν να διανέμονται τόσο από τα φαρμακεία της γειτονιάς όσο και στο σπίτι.

Στον προγραμματικό μας λόγο προεκλογικά τονίσαμε ότι δίνουμε μεγάλη σημασία και προτεραιότητα στη διαχείριση των καρκινοπαθών. Γιατί δεν είναι μόνο τα φάρμακα των ογκολογικών ασθενών. Είναι και άλλα πράγματα που πρέπει να λύσουμε. Ετοιμάζουμε συγκεκριμένες δράσεις και λύσεις, όπως για παράδειγμα οι αναμονές στις ακτινοθεραπείες των ογκολογικών ασθενών.

Σε ό,τι αφορά τώρα τη Λάρισα: Τόσο στη Λάρισα όσο και σε άλλα νοσοκομεία της χώρας πραγματικά υπήρχε πρόβλημα με τις πιστώσεις στα φάρμακα. Και το πρόβλημα αυτό κληθήκαμε να το αντιμετωπίσουμε διότι, όπως γνωρίζετε σίγουρα, παλαιότερα δεν υπήρχε αυτό το πρόβλημα τις πρώτες ημέρες του Σεπτεμβρίου. Εμφανιζόταν μετά -τον Οκτώβρη, τον Νοέμβρη- στα νοσοκομεία της χώρας. Επομένως αντιλαμβάνεστε ότι έπρεπε να δράσουμε άμεσα και σύντομα, έτσι ώστε να αποκαταστήσουμε την ομαλή τροφοδοσία των νοσοκομείων με φάρμακα. Και αυτό κάναμε. Και αυξήσαμε τις πιστώσεις προς τα νοσοκομεία τόσο της Λάρισας όσο και σε άλλες περιοχές της χώρας και παρακολουθούμε σε εβδομαδιαία βάση την εκτέλεση των προϋπολογισμών και τη ροή των φαρμάκων. Διότι έχουμε δει μια εκτίναξη της φαρμακευτικής δαπάνης, η οποία μας προκαλεί ερωτήματα, τον τελευταίο κυρίως χρόνο. Έτσι, λοιπόν, σε τακτική βάση το Υπουργείο Υγείας, σε συνεργασία με τις αρμόδιες υγειονομικές περιφέρειες, θα παρακολουθεί την εκτέλεση των προϋπολογισμών και τη διανομή των φαρμάκων στους ασθενείς που τα δικαιούνται.

Παράλληλα, έχουμε χαρτογραφήσει όλες τις διαδικασίες, διότι πρέπει να σας πω ότι το πρόβλημα είναι και λογιστικό. Διότι δεν αρκεί η απόφαση του Υπουργείου Υγείας να δώσει ένα φάρμακο, υπάρχουν μετά λογιστικές διαδικασίες οι οποίες μπορεί να καθυστερήσουν την παράδοση των φαρμάκων αυτών στα νοσοκομεία, διότι πρέπει να γίνουν τροποποιήσεις στους προϋπολογισμούς των νοσοκομείων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, μπορείτε να χρησιμοποιήσετε και τη δευτερολογία σας.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ολοκληρώνω, κύριε Πρόεδρε.

Επομένως έχουμε προσεγγίσει συνολικά το πρόβλημα και δεν πρόκειται ούτε φέτος, μέχρι το τέλος της χρονιάς, ούτε την επόμενη χρονιά, που θα έχουμε εξορθολογίσει ακόμη περισσότερο το σύστημα, να υπάρξει έλλειψη και αδυναμία πρόσβασης των ασθενών σε αυτές τις θεραπείες.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Κυρία συνάδελφε, έχετε τον λόγο για τρία λεπτά.

**ΕΥΑΓΓΕΛΙΑ ΛΙΑΚΟΥΛΗ:** Κύριε Υπουργέ, δεν ακούω απάντηση από εσάς. Δεν μας δίνετε καμμία απάντηση. Δυστυχώς, σήμερα μας λέτε ότι αυξάνετε τον προϋπολογισμό, ότι θα παρακολουθείτε στενά, ότι θα δείτε την μηχανογράφηση, ότι σας προβληματίζει το ότι αυξάνεται το φάρμακο και η δαπάνη, όμως, στο διά ταύτα, κύριε Υπουργέ, δεν έχουμε καμμία απάντηση. Το Avastin λείπει αυτή τη στιγμή από το Πανεπιστημιακό Νοσοκομείο της Λάρισας και ένας άνθρωπος σήμερα 4.30΄ τα ξημερώματα έφυγε από το νοσοκομείο και δεν του χορηγήθηκε η χημειοθεραπεία. Ο άνθρωπος αυτός είναι καρκινοπαθής. Θεωρείτε πραγματικά ότι έναν καρκινοπαθή, έναν που βρίσκεται σε έναν πραγματικό γολγοθά που απαιτεί δύναμη, στήριξη, διότι είναι μια μάχη στα χαρακώματα, μπορούμε να τον επιβαρύνουμε και με αυτό το άγχος;

Τι έχετε κάνει όλο τον Σεπτέμβριο, εν πάση περιπτώσει, μετά τις εξαγγελίες; Λέτε ότι η Κυβέρνηση ανέλαβε ένα μεγάλο βάρος -εγώ θα συνομολογήσω μαζί σας ότι έτσι είναι-, από τις ουρές της ντροπής. Διότι άλλα παρέλαβε από εμάς τουλάχιστον, από τις κυβερνήσεις του ΠΑΣΟΚ -που φτιάξαμε το ΕΣΥ, που εξορθολογίσαμε το φάρμακο κ.ο.κ., που μειώσαμε τις δαπάνες- η κυβέρνηση του ΣΥΡΙΖΑ. Όμως δεν βλέπω καμμία ταχύτητα σε ό,τι αφορά αυτά που κάνετε.

Η πολιτική ηγεσία έχει υποχρέωση, σε συνεργασία με τις ΥΠΕ, να εξορθολογίσει τους προϋπολογισμούς, έστω και με έκτακτο τρόπο. Έχετε αυτή τη δυνατότητα να το κάνετε μέσα σε δύο μήνες. Δεν είναι δυνατόν να φεύγουν οι άνθρωποι από τα νοσοκομεία.

Κύριε Υπουργέ, είναι πολύ σημαντικό αυτό. Ξέρετε ότι δεν κάνω αντιπολιτευτικό λόγο αυτή τη στιγμή, αλλά το να δίνετε τα ιμάτια σε έναν καρκινοπαθή και να φεύγει τα ξημερώματα από το νοσοκομείο, χωρίς να ζητάτε να μάθετε τι έχει απογίνει αυτός ο άνθρωπος και ποια η τύχη του μετά από αυτό, είναι πάρα πολύ σημαντικό.

Να σας πω, λοιπόν, ότι αν η τύχη είναι να πάει στο Γενικό Νοσοκομείο Λάρισας, το Avastin δεν υπάρχει ούτε και εκεί. Σας το λέω πριν το ψάξετε στις υπηρεσίες, γιατί ξέρω ότι μιλήσατε και με την υποδιοικήτρια του πανεπιστημιακού νοσοκομείου.

Να πω, λοιπόν, εγώ το διά ταύτα, αφού δεν μας το είπατε εσείς. Με πολύ σεβασμό βλέπουμε ότι η Κυβέρνηση βρίσκεται στην αρχή της, όμως υπάρχουν κάποια θέματα μείζονος σημασίας όπου απαιτούνται ταχύτεροι και ταχύτατοι ρυθμοί. Ο Υπουργός ήταν την προηγούμενη Κυριακή στο Ζάππειο και μάλιστα εκτέθηκε -πολιτικά εννοώ- ενώπιον τριάντα οκτώ χιλιάδων ανθρώπων και είπε ότι θα κάνει τα πάντα. Ήταν ο αγώνας «Race for the cure». Είπε, μάλιστα, ότι κατανοεί απόλυτα το πρόβλημα και θα πράξει κατά προτεραιότητα και με κάθε δυνατότητα θα επιβάλει και εμπράκτως να γίνουν όλα αυτά τα οποία αιτήθηκαν οι καρκινοπαθείς σε όλη τη χώρα μέσα στην επόμενη εβδομάδα.

Δυστυχώς, αυτό το πράγμα δεν το είδαμε. Και για να μιλήσω και στη γλώσσα σας, γιατί είστε ένα Υπουργείο Υγείας αλλά και αθλητικό ταυτόχρονα Υπουργείο: Έχει ολοκληρωθεί η τέταρτη περίοδος -αυτό θα έλεγα στον κ. Κικίλια αν ήταν σήμερα εδώ- και νομίζω ότι τώρα παίζετε στις καθυστερήσεις, δηλαδή το ριμπάουντ μπορεί να είναι μόνο με τρίποντο.

Αν δεν το κάνετε αυτό, μέρα με τη μέρα, ώρα με την ώρα προστίθενται όλο και περισσότεροι άνθρωποι. Μίλησα με τον «Άγιο Σάββα», κύριε Υπουργέ, και σας το λέω με πολύ καλή διάθεση και προσπαθώ να συμβάλω στην επίλυση του προβλήματος. Τα πράγματα δεν είναι καθόλου καλά. Τι θα κάνετε για αυτό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο για τρία λεπτά.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Νομίζω ότι όλο αυτό το διάστημα στο Υπουργείο Υγείας έχουμε δράσει ταχύτατα και σε συγκεκριμένες περιπτώσεις και με συγκεκριμένα παραδείγματα. Ανέφερα το θέμα των ουρών. Την περασμένη εβδομάδα δώσαμε χρηματοδοτική ένεση στα νοσοκομεία της χώρας με 52 εκατομμύρια προκειμένου να προμηθευτούν φάρμακα. Σας είπα ότι υπάρχουν λογιστικές διαδικασίες, ώστε να εκταμιευτούν αυτά τα χρήματα. Και πράγματι αυτές τις διαδικασίες πρέπει να τις επιταχύνουμε, έτσι ώστε να είναι άμεσα διαθέσιμα τα χρήματα στους προϋπολογισμούς των νοσοκομείων.

Αναφέρεστε σε μία συγκεκριμένη περίπτωση, την οποία δυστυχώς δεν γνωρίζω και νομίζω ότι κανένας Υπουργός, καμμία πολιτική ηγεσία, καμμία κυβέρνηση δεν θα ήθελε κάποιος συμπολίτης μας να μείνει χωρίς θεραπεία και αυτός είναι ο στόχος μας. Και επιτρέψτε μου να σας απαντήσω στο θέμα της ταχύτητας λέγοντάς σας ότι έχουμε δράσει ταχύτατα στο κομμάτι αυτό.

Νομίζω ότι δεν είναι μόνο θέμα Υπουργείων. Είναι και θέμα διοικήσεων, είναι και θέμα ανθρώπων. Νομίζω, εξ όσων γνωρίζω, ότι δεν υπάρχει έλλειψη στη χώρα στο συγκεκριμένο φάρμακο. Επομένως, μπορεί να βρεθεί λύση και ο συγκεκριμένος ασθενής και όλοι οι άλλοι ασθενείς να λάβουν τη θεραπεία την οποία χρειάζονται.

Σας διαβεβαιώ, όμως, ότι πιστώσεις υπάρχουν αυτή τη στιγμή στα νοσοκομεία. Θα γίνουν οι παραγγελίες, θα προχωρήσουν και μέχρι το τέλος του έτους θα καλυφθούν όλες οι ανάγκες σε ό,τι αφορά τα ογκολογικά φάρμακα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Ακολουθεί η τρίτη με αριθμό 59/1-10-2019 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελήπρος τον Υπουργό Υγείας, με θέμα: «Ελλείψεις και προβλήματα στο Γενικό Νοσοκομείο Ξάνθης».

Θα απαντήσει ο Υφυπουργός Υγείας κ. Κοντοζαμάνης.

Ορίστε, κύριε Δελή, έχετε τον λόγο για δύο λεπτά.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κύριε Υπουργέ της Υγείας, ο λόγος και η ερώτησή μας αφορά στο Γενικό Νοσοκομείο Ξάνθης το οποίο αντιμετωπίζει πάρα πολύ σοβαρά προβλήματα, όπως άλλωστε και όλα τα νοσοκομεία της χώρας.

Η αιτία είναι γνωστή. Είναι οι άγριες περικοπές στην κρατική χρηματοδότηση όλα αυτά τα χρόνια απ’ όλες τις κυβερνήσεις και του ΠΑΣΟΚ παλιότερα και της Νέας Δημοκρατίας και του ΣΥΡΙΖΑ και τώρα ξανά μετά την κυβερνητική αλλαγή, της Νέας Δημοκρατίας.

Οι περικοπές των κρατικών χρηματοδοτήσεων είναι πάνω από το μισό απ’ αυτό που δινόταν πριν από μια δεκαετία. Πιθανόν να είναι και περισσότερες.

Έρχομαι τώρα στο θέμα της ερώτησής μας που αφορά στις ελλείψεις που έχει σε ιατρικό προσωπικό το Νοσοκομείο Ξάνθης, νοσοκομείο χωρίς γιατρούς, δεν ξέρω εάν μπορεί να το ονομάσει κάποιος νοσοκομείο.

Σύμφωνα με τα στοιχεία που έχουμε, το υπάρχον ιατρικό προσωπικό το οποίο κατέχει οργανικές θέσεις έχει καλύψει το 60% των προβλεπόμενων οργανικών θέσεων, μετά το κουτσούρεμα που έγινε σε αυτές το 2012. Όχι δηλαδή, με τις οργανικές θέσεις που έχει πραγματικά ανάγκη για να λειτουργήσει το νοσοκομείο.

Μέχρι το τέλος του χρόνου τέσσερις γιατροί αποχωρούν λόγω συνταξιοδότησης. Νέος να προσληφθεί δεν φαίνεται στον ορίζοντα από την Κυβέρνησή σας, εκτός εάν μας πείτε σήμερα κάτι νεότερο πάνω σε αυτό. Αν και δεν έχουμε και πάρα πολλές ελπίδες γι’ αυτό.

Η ορθοπεδική κλινική μένει με δύο επικουρικούς γιατρούς. Ξέρετε τι σημαίνει να δουλεύει μια κλινική με δύο επικουρικούς γιατρούς, οι οποίοι βεβαίως έχουν ημερομηνία λήξεως στις συμβάσεις τους.

Ο μέσος όρος ηλικίας των γιατρών του Νοσοκομείου της Ξάνθης είναι τα πενήντα τρία έτη. Δεκατρείς επικουρικοί γιατροί καλύπτουν ένα σημαντικό κομμάτι από τα κενά. Κάνουν ό,τι μπορούν οι άνθρωποι. Αλλά, σε επτά απ’ αυτούς η θητεία λήγει ενώ από τις εξήντα τέσσερις θέσεις των ειδικευόμενων καλυμμένες είναι οι τριάντα έξι.

Τέλος, και με αυτά τα κενά και με αυτές τις ελλείψεις, το Γενικό Νοσοκομείο Ξάνθης δίνει γιατρούς, παραχωρεί γιατρούς για να καλυφθούν κενά και στη γύρω περιοχή σε όλη την ανατολική Μακεδονία και Θράκη.

Εν τω μεταξύ δεν εξυπηρετούνται οι ασθενείς με ουρολογικά προβλήματα, με οφθαλμολογικά, για θέματα ΩΡΛ. Τα ραντεβού στα τακτικά ιατρεία ορισμένων κλινικών έχουν πολύ σοβαρά προβλήματα ενώ καθυστερούν πάρα πολύ και οι λίστες των χειρουργείων. Εν πάση περιπτώσει, το νοσοκομείο αυτό λειτουργεί με βάση τις φιλότιμες και ηρωικές προσπάθειες του προσωπικού που υπάρχει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κύριε συνάδελφε.

**ΙΩΑΝΝΗΣ ΔΕΛΗΣ:** Ολοκληρώνω με αυτό, κύριε Πρόεδρε.

Η ερώτηση, κύριε Υπουργέ, είναι η εξής: Τι θα κάνετε με τα κενά σε ιατρικό προσωπικό σ’ αυτό το νοσοκομείο; Είναι επείγουσα ανάγκη να αυξηθεί το ιατρικό προσωπικό -προσέξτε, όμως- με μόνιμη και σταθερή δουλειά. Και βεβαίως θα θέλαμε να μας πείτε αν θα δώσετε επιτέλους περισσότερα χρήματα για να λειτουργήσει και το Νοσοκομείο της Ξάνθης και όλα τα άλλα νοσοκομεία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο για τρία λεπτά.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Βουλευτά, αρχικά επιτρέψτε μου να ξεκαθαρίσω το εξής: Έχουμε πλήρη συναίσθηση και επίγνωση των αναγκών του συστήματος υγείας και της κατάστασης την οποία παραλάβαμε. Γνωρίζουμε πολύ καλά ότι οι προσλήψεις μόνιμου προσωπικού αποτελούν επιτακτική ανάγκη και είναι η μοναδική λύση για τη βιωσιμότητα και τη λειτουργικότητα τόσο των δομών της πρωτοβάθμιας φροντίδας υγείας όσο και των νοσοκομείων, δηλαδή στο σύνολο του συστήματος υγείας. Για την υλοποίηση αυτών έχουμε συγκεκριμένο σχέδιο. Διότι οι ελλείψεις δεν παρουσιάζονται μόνο στο ιατρικό προσωπικό, όπως αναφέρατε στην ερώτησή σας, αλλά υπάρχουν ελλείψεις και στο λοιπό προσωπικό, τόσο σε νοσηλευτές όσο και σε τραυματιοφορείς και άλλες ειδικότητες επαγγελματιών υγείας. Το γνωρίζουμε αυτό. Για τον λόγο αυτό σχεδιάζουμε μια συνολική πολιτική σε ό,τι αφορά το ανθρώπινο δυναμικό στο σύστημα υγείας. Διότι πολύ καλά επισημάνατε -και συμφωνούμε και εμείς σε αυτό- ότι οι προσωρινές λύσεις δεν δίνουν διέξοδο στο πρόβλημα το οποίο αντιμετωπίζουμε, όπως για παράδειγμα οι επικουρικοί γιατροί.

Θέλουμε πραγματικά να αποτυπώσουμε τις ανάγκες λειτουργίας των νοσοκομείων μέσα από τους οργανισμούς των νοσοκομείων αυτών, που δυστυχώς δεν έχουν επικαιροποιηθεί εδώ και αρκετό καιρό. Οι οργανισμοί των νοσοκομείων σίγουρα χρειάζονται ανασχεδιασμό, να τους επικαιροποιήσουμε, να τους εκσυγχρονίσουμε, να βάλουμε νέες ειδικότητες που αυτή τη στιγμή η ιατρική επιστήμη και η τεχνολογία υγείας προσφέρουν, έτσι ώστε και να προσφέρουμε καλύτερες υπηρεσίες υγείας, αλλά και να βελτιώσουμε την ποιότητα των υπηρεσιών αυτών προς τον πολίτη, έτσι ώστε το επίπεδο παροχής να είναι το ίδιο σε κάθε γωνιά της επικράτειας.

Σε ό,τι αφορά το νοσοκομείο, επειδή αναφερθήκατε και στην ορθοπεδική κλινική, θα ήθελα να πω ότι στις προκηρύξεις των θέσεων, οι οποίες προβλέπονται σε λίγο καιρό -έχουν σχεδιαστεί- προβλέπουμε τρεις επιπλέον ορθοπεδικούς για την ορθοπεδική κλινική και συνολικά δεκατέσσερις θέσεις σε ό,τι αφορά μόνιμο ιατρικό προσωπικό.

Επιτρέψτε μου, όμως, να πω σε αυτό το σημείο ότι το πρόβλημα δεν είναι μόνο να προκηρύσσουμε τις θέσεις. Πρέπει και να πληρωθούν αυτές οι θέσεις. Άρα πρέπει και να υπάρξει ζήτηση για τις θέσεις αυτές, αλλά και οι διαδικασίες να γίνουν γρήγορα.

Άρα, σε ό,τι αφορά τη ζήτηση των θέσεων αυτών, πρέπει να ανασχέσουμε το κύμα του brain drain προς το εξωτερικό, διότι δυστυχώς η ελληνική πολιτεία εκπαιδεύει γιατρούς και οι γιατροί αυτοί φεύγουν στο εξωτερικό. Πρέπει να επιστρέψουν στη χώρα και να καλύψουν τις ανάγκες του Εθνικού Συστήματος Υγείας. Πρέπει να δώσουμε και κίνητρα, ώστε να πάνε οι γιατροί σε απομακρυσμένες και άγονες περιοχές της χώρας. Βεβαίως, οι κρίσεις αυτές πρέπει να γίνουν σε πολύ σύντομο χρονικό διάστημα. Και αυτό είναι το επόμενο βήμα για το Υπουργείο Υγείας. Διότι γνωρίζετε πολύ καλά ότι μία κρίση μπορεί να πάρει μέχρι και δύο χρόνια. Σε λίγο καιρό θα δείτε ότι θα μπορούμε σε πολύ σύντομο χρονικό διάστημα να ολοκληρώνουμε τις κρίσεις αυτές.

Προχωρούμε και σε διαδικασίες για την προκήρυξη θέσεων νοσηλευτικού προσωπικού και προσωπικού στις μονάδες εντατικής θεραπείας, όπου εκεί η χώρα ματώνει και βεβαίως προχωρούμε σε επιπλέον κατανομή θέσεων από τις προσλήψεις τις οποίες έχουμε αναγγείλει σε νοσηλευτικό και λοιπό προσωπικό.

Σε ό,τι αφορά τη χρηματοδότηση, νομίζω ότι ήμουν σαφής στην απάντησή μου και στην προηγούμενη ερώτηση. Δεν πρόκειται να αφήσουμε τα νοσοκομεία χωρίς χρήματα. Βεβαίως, στο πλαίσιο αυτό, αντιλαμβάνεστε ότι οι κινήσεις τις οποίες κάνουμε δεν είναι μονομερείς, αλλά εντάσσονται στο πλαίσιο ενός συνολικού σχεδιασμού για την αναβάθμιση του συστήματος υγείας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο για τρία λεπτά.

**ΙΩΑΝΝΗΣ ΔΕΛΗΣ:** Το συμπέρασμα που βγαίνει από την απάντησή σας για το Νοσοκομείο Ξάνθης είναι ότι η κατάστασή του θα παραμείνει, στην καλύτερη περίπτωση, όπως είναι αυτή τη στιγμή, αν δεν χειροτερέψει, μετά τις αναμενόμενες συνταξιοδοτήσεις και αποχωρήσεις όχι μόνο του ιατρικού προσωπικού, αλλά γενικότερα και του νοσηλευτικού και του τεχνικού προσωπικού του νοσοκομείου.

Γιατί δεν αρκεί, ξέρετε, ένας Υπουργός να έρχεται εδώ στη Βουλή και να λέει ότι έχει πλήρη συνείδηση των προβλημάτων της υγείας ή του Νοσοκομείου Ξάνθης. Ε και; Τι θα κάνετε για αυτό; Θα κάνετε προσλήψεις; Είπατε ότι θα κάνετε μία προκήρυξη για ιατρικό προσωπικό που θα είναι μέσα και δύο ή τρεις γιατροί ορθοπεδικοί και ότι θα κάνετε μία προκήρυξη για νοσηλευτικό προσωπικό. Ξέρετε πόσες φορές το έχουμε ακούσει εδώ από υπουργικά και πρωθυπουργικά χείλη σε αυτήν την Αίθουσα σε ανάλογες ερωτήσεις; Είναι η μόνιμη απάντηση. Η ερώτηση, κύριε Υπουργέ, είναι: Πότε θα γίνουν αυτές οι προκηρύξεις; Να μας πείτε συγκεκριμένα πότε θα προσληφθούν. Θα είναι τον Δεκέμβρη; Θα είναι τον Γενάρη; Θα είναι τον Φλεβάρη; Πείτε μας συγκεκριμένα, όμως, όχι γενικά και αόριστα: «Θα κάνουμε προσλήψεις».

Τώρα, σας ρωτήσαμε για τη μόνιμη και σταθερή δουλειά, την οποία θέση και εσείς, όπως είπατε, υποστηρίζετε και στηρίζετε. Εντάξει, έχουμε κάνει και σε εσάς και στην προηγούμενη κυβέρνηση μία πάρα πολύ απλή πρόταση, κύριε Υπουργέ. Μονιμοποιήστε τους επικουρικούς γιατρούς, όλο το επικουρικό προσωπικό που υπηρετεί σήμερα. Μονιμοποιήστε, με λίγα λόγια, -και απευθύνομαι τώρα, συνολικά στην Κυβέρνηση- όλους τους συμβασιούχους υπαλλήλους στο δημόσιο. Είναι ένα στοιχειώδες, ένα πρώτο μέτρο για να βελτιωθεί λιγάκι η κατάσταση.

Θα μου πείτε, βεβαίως, ότι σας εμποδίζει το Σύνταγμα. Ξέρετε, κύριε Υπουργέ, συνταγματική αναθεώρηση γίνεται τώρα και το δικό σας κόμμα, η Νέα Δημοκρατία, όπως και ο ΣΥΡΙΖΑ, όπως και το ΚΙΝΑΛ, όπως και όλα τα υπόλοιπα κόμματα, στην πρόταση αυτή του ΚΚΕ δεν βγάλατε κιχ. Την απορρίψατε, γιατί συμφωνείτε να υπάρχει το καθεστώς της μόνιμης και ελαστικής δουλειάς. Τα υπόλοιπα είναι ευχολόγια και τα γνωστά φιλικά χτυπήματα στην πλάτη.

Αλήθεια, κύριε Υπουργέ, επειδή είμαι σίγουρος ότι παρακολουθείτε και τις ανακοινώσεις των σωματείων των γιατρών, η εικόνα που έχουμε εμείς είναι ότι μέσα στους επόμενους μήνες θα λήξουν χιλιάδες συμβάσεις επικουρικών γιατρών και επικουρικού προσωπικού. Τι θα γίνει; Πώς θα λειτουργήσουν τα νοσοκομεία μετά τη φυγή αυτών των γιατρών, χωρίς να ανανεωθούν αυτές οι συμβάσεις; Τι θα γίνει με τις εξελισσόμενες συνταξιοδοτήσεις -λογικό είναι- γιατρών και διευθυντών από όλα τα νοσοκομεία της χώρας; Πώς θα λειτουργήσουν αυτά τα νοσοκομεία;

Λέτε: «Εμείς δεν θα τα αφήσουμε χωρίς χρηματοδότηση». Ωραία, συγκεκριμένα, τι θα κάνετε; Γιατί αυτό που ξέρουμε εμείς είναι ότι τα νοσοκομεία -και θα τα πω λίγο παρακάτω- είναι εντελώς αυτοχρηματοδοτούμενοι οργανισμοί.

Εν πάση περιπτώσει, οι μονάδες υγείας, κύριε Υπουργέ, είναι γνωστό σε όλους ότι βρίσκονται στα όρια της λειτουργίας τους αυτή τη στιγμή. Και προηγουμένως είπα το παράδειγμα για την ορθοπεδική κλινική του Νοσοκομείου Ξάνθης. Με δύο γιατρούς μια ορθοπεδική κλινική σε μία μεγάλη πόλη, να κάνουν εφημερίες δεκαπέντε μέρες τον μήνα; Και αυτό λέτε εσείς ότι είναι παροχή υγείας στον λαό;

Το ερώτημα που προκύπτει είναι το εξής, κύριε Υπουργέ: Ποιος ωφελείται άραγε από αυτή τη συρρίκνωση, την υποβάθμιση, την υπολειτουργία των δημόσιων μονάδων υγείας, των νοσοκομείων συγκεκριμένα; Τι θα κάνει δηλαδή ένας άνθρωπος που έχει ένα ουρολογικό πρόβλημα, που έχει ένα πρόβλημα ΩΡΛ ή ένα οφθαλμολογικό, που μένει στην Ξάνθη και στη γύρω περιοχή; Θα πάει στην Καβάλα; Θα πάει στην Κομοτηνή; Στην Αλεξανδρούπολη; Αφήστε που κι εκεί έχουν προβλήματα. Θα πάει σε έναν ιδιώτη; Και αν δεν έχει λεφτά, πού θα πάει; Να, λοιπόν, ποιος ωφελείται. Να, το πεδίο αυτό που αφήνει ελεύθερο το λεγόμενο δημόσιο σύστημα υγείας ποιος το αξιοποιεί.

Για να μη μιλήσουμε, βεβαίως, για το ζήτημα της πρόληψης όπου εκεί νομίζω ότι διαχρονικά όλες οι κυβερνήσεις δεν έχουν κάνει απολύτως τίποτα. Από την πρόληψη θα έπρεπε να ξεκινάει ένα σοβαρό σύστημα υγείας.

Εν πάση περιπτώσει, να μη μιλήσουμε και για τα ταβάνια που πέφτουν σε νοσοκομεία, όπως στο «Ιπποκράτειο». Χθες έπεσε ταβάνι, κύριε Υπουργέ, σε έναν χώρο στο νοσοκομείο κι ευτυχώς έλειπαν οι εργαζόμενοι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ. Έχετε φτάσει τα πέντε λεπτά.

**ΙΩΑΝΝΗΣ ΔΕΛΗΣ:** Κλείνω, κύριε Πρόεδρε, κι ευχαριστώ για την ανοχή.

Λέω μόνο ορισμένα παραδείγματα για το πού μπορεί να οδηγήσει η υποχρηματοδότηση στα νοσοκομεία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε πολύ, κύριε συνάδελφε.

Κύριε Υπουργέ, έχετε τον λόγο για τρία λεπτά.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Βουλευτά, μίλησα για προσλήψεις και ήμουν ξεκάθαρος ότι σίγουρα πρέπει να γίνουν οι προσλήψεις, σίγουρα πρέπει να καλυφθούν τα κενά, αλλά δεν αρκεί μόνο να προκηρύξουμε αυτές τις θέσεις, πρέπει και να πληρωθούν οι θέσεις και να πληρωθούν σύντομα.

Μου ζητήσατε συγκεκριμένο χρονοδιάγραμμα. Πιστεύω ότι με τις διαδικασίες τις οποίες τώρα θα υλοποιήσουμε, θα μπορέσουμε να έχουμε σε πολύ σύντομο χρονικό διάστημα τις προκηρύξεις των κενών θέσεων, ώστε να καλυφθούν.

Αναγνωρίζουμε το πρόβλημα με τους επικουρικούς γιατρούς στο οποίο αναφερθήκατε. Πράγματι, περί τα τέλη Νοεμβρίου λήγουν τετρακόσιες, περίπου, συμβάσεις επικουρικών γιατρών και έχουμε και άλλες κατηγορίες επαγγελματιών υγείας που υπηρετούν στο σύστημα και λήγουν οι συμβάσεις το αμέσως επόμενο διάστημα. Κάνουμε συντονισμένες ενέργειες και προσπάθειες, προκειμένου να κρατηθούν οι άνθρωποι στο σύστημα υγείας και να δούμε με τη λήξη των συμβάσεων των επικουρικών γιατρών πώς θα μπορέσουμε να διαχειριστούμε το ζήτημα.

Θέσατε και άλλα θέματα στη δευτερολογία σας που δεν αφορούν στην ερώτηση. Είπατε για τα ταβάνια τα οποία πέφτουν κ.λπ.. Σας είπα στην αρχή ότι γνωρίζουμε πλήρως την κατάσταση την οποία έχουμε παραλάβει. Έχουμε αποτυπώσει την κατάσταση, την οποία μάλιστα την έχουν περιγράψει οι προηγούμενες διοικήσεις της προηγούμενης κυβέρνησης στα νοσοκομεία της χώρας.

Νομίζω ότι σε πολύ σύντομο χρονικό διάστημα έχουμε κάνει τις απαραίτητες ενέργειες -κυρίως σε χρηματοδοτικό επίπεδο-, προκειμένου το σύστημα υγείας να μην καταρρεύσει. Τώρα είμαστε στη διαδικασία σταθεροποίησής του για να μπορέσουμε, εφαρμόζοντας σύγχρονα εργαλεία μάνατζμεντ και χρηματοοικονομικά εργαλεία, να το ενισχύσουμε χρηματοοικονομικά και να σχεδιάσουμε καλύτερες και περισσότερες υπηρεσίες υγείας στο μέλλον.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Συνεχίζουμε με την τέταρτη με αριθμό 45/25-9-2019 επίκαιρη ερώτηση δεύτερου κύκλου του Βουλευτή Επικρατείας του Κινήματος Αλλαγής κ. Γεωργίου Καμίνηπρος τον Υπουργό Υγείας, με θέμα: «Δημιουργία χώρων εποπτευόμενης χρήσης». Θα απαντήσει ο κ. Κοντοζαμάνης.

Κύριε Καμίνη, έχετε τον λόγο για δύο λεπτά.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Θα ανέμενα ειλικρινά να είναι εδώ ο κ. Κικίλιας, ο Υπουργός. Ο ίδιος ο Πρωθυπουργός μάς τίμησε σήμερα με την παρουσία του, λέγοντας ότι πλέον θα είναι τακτικότατος στις εμφανίσεις του για την Ώρα του Πρωθυπουργού και έχουμε τον Υπουργό Υγείας να απουσιάζει για ένα πάρα πολύ κρίσιμο θέμα και ιδίως ένα θέμα που αφορά την πρωτεύουσα, την Αθήνα, κυρίως το κέντρο της, που είναι και η περιφέρεια στην οποία εκλέγεται. Θα ήταν και ένα θέμα συνέπειας και προς τους εκλογείς του.

Τι εννοώ; Τα τελευταία χρόνια έχει επεκταθεί αφόρητα το φαινόμενο της δημόσιας χρήσης και εμπορίας ναρκωτικών. Είναι το έσχατο στάδιο ενός χρήστη να κάνει δημόσια χρήση, να κάνει δημόσια την ένεσή του. Αυτό δεν δημιουργεί μόνο όχληση, αλλά είναι επικίνδυνο και για τον ίδιο και για την υγεία του και για τη δημόσια υγεία. Υπάρχουν και άλλοι συμπληρωματικοί τρόποι αντιμετώπισης των ναρκωτικών: το στεγνό πρόγραμμα του ΚΕΘΕΑ, τα υποκατάστατα στον ΟΚΑΝΑ. Σύγχρονη πλέον τάση είναι οι χώροι εποπτευόμενης χρήσης για τους ανθρώπους που έχουν φτάσει στο έσχατο στάδιο χρήσης. Το νομοθέτησε η προηγούμενη κυβέρνηση, με πλειοψηφία και της Νέας Δημοκρατίας. Διακόσιοι είκοσι εννέα Βουλευτές ψήφισαν τον ν.4600 και το άρθρο 91 που περιείχε την εξουσιοδοτική διάταξη για τη δημιουργία των χώρων. Έναν μήνα πριν τις εκλογές εκδόθηκε κοινή υπουργική απόφαση για τη δημιουργία των χώρων.

Ερωτάται ο κύριος Υφυπουργός: Προτίθεται να προχωρήσει στη δημιουργία των χώρων εποπτευόμενης χρήσης; Υπάρχει συγκεκριμένο χρονοδιάγραμμα; Έχουν έρθει σε επαφή με τους φορείς ΚΕΘΕΑ, ΟΚΑΝΑ, ψυχιατρικά θεραπευτήρια, όπως προβλέπει ο νόμος, τα οποία θα αναλάβουν την ευθύνη λειτουργίας των χώρων αυτών;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο για τρία λεπτά.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Βουλευτά, κύριε Καμίνη, κατ’ αρχάς να πω ότι ο Υπουργός δεν βρίσκεται σήμερα εδώ λόγω ανειλημμένης υπηρεσιακής υποχρέωσης. Γνωρίζετε ότι συναντιέται αυτήν τη στιγμή με το διοικητικό συμβούλιο του ΚΕΘΕΑ. Υπάρχουν όμως και άλλες υποχρεώσεις.

Νομίζω ότι υποβαθμίζετε τον ρόλο του Υφυπουργού στη λειτουργία της Κυβέρνησης. Η πολιτική ηγεσία κάθε Υπουργείου είναι ενιαία. Ο Υπουργός και ο Υφυπουργός εκφράζουν τόσο το Υπουργείο όσο και τη λειτουργία της Κυβέρνησης. Επομένως, είτε ο Υπουργός είτε ο Υφυπουργός, οι απαντήσεις οι οποίες δίνουν είναι συγκεκριμένες, ενιαίες, ίδιες και εκφράζουν τη στάση και την άποψη του Υπουργείου Υγείας.

Σε ό,τι αφορά στο ερώτημά σας, απαντώ τα εξής. Η υπηρεσία μας έχει ήδη συντάξει σχέδιο υπουργικής απόφασης, με θέμα: «Χορήγηση άδειας λειτουργίας χώρου εποπτευόμενης χρήσης». Αυτό αφορά τον Οργανισμό Κατά των Ναρκωτικών, κατ’ εφαρμογή υπουργικής απόφασης η οποία αφορούσε τους όρους και τις προϋποθέσεις ίδρυσης και λειτουργίας χώρων εποπτευόμενης χρήσης και ζητημάτων στελέχωσης, στέγασης και δημιουργίας, τήρησης και λειτουργίας του μητρώου καταγραφής ληπτών υπηρεσιών υγείας και άλλων λεπτομερειών. Άρα είναι ζήτημα ημερών, προκειμένου να ολοκληρωθεί αυτή η διοικητική διαδικασία και να εκδοθεί η σχετική υπουργική απόφαση.

Επομένως, απαντάω στο ερώτημά σας ότι και το σχέδιο υπουργικής απόφασης βρίσκεται σε διαδικασία έκδοσης και είμαστε συνεπείς σε ό,τι αφορά την υπουργική απόφαση που προβλέπει τους όρους και τις προϋποθέσεις των χώρων εποπτευόμενης χρήσης. Άλλωστε, ο ΟΚΑΝΑ ο οποίος έχει αιτηθεί την αίτηση άδειας λειτουργίας χώρου εποπτευόμενης χρήσης έχει στο παρελθόν επιτυχώς λειτουργήσει αντίστοιχο χώρο. Θυμάστε το project «Οδυσσέας» τον Οκτώβρη του 2013 έως τον Ιούνιο του 2014.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Κύριε συνάδελφε, έχετε τον λόγο.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Εγώ δεν άκουσα συγκεκριμένο χρονοδιάγραμμα για τη δημιουργία χώρων. Να πω ότι είναι ένα άκρως επείγον φαινόμενο. Δεν υπάρχει ουσιαστικά σύγχρονη μεγαλούπολη στην Ευρώπη που να μην έχει φτιάξει αυτούς τους χώρους, γιατί απευθύνεται ακριβώς η λειτουργία των χώρων αυτών στην ομάδα εκείνη των χρηστών για τους οποίους είναι το έσχατο καταφύγιο.

Να πω ότι οι χώροι αυτοί δεν είναι μόνο χώροι χρήσης. Αυτή η χρήση γίνεται υπό την εποπτεία γιατρού, υπάρχει ψυχοκοινωνική στήριξη, υπάρχουν δομές για την επανένταξη των χρηστών, υπάρχει ένα ολόκληρο περιβάλλον το οποίο υποδέχεται τον χρήστη και τον βοηθάει να απεξαρτηθεί.

Αλλά εδώ η μέθοδος αυτή λειτουργεί συμπληρωματικά, όπως είπα, και με τη στεγνή και με τη μέθοδο των υποκατάστατων. Η στεγνή μέθοδος κυρίως έχει ως φορέα το ΚΕΘΕΑ. Και δυστυχώς, τις τελευταίες μέρες βλέπουμε το ΚΕΘΕΑ ουσιαστικά να μεταμορφώνεται. Με πράξη νομοθετικού περιεχομένου που προτίθεται να φέρει η Κυβέρνηση εδώ για κύρωση το ΚΕΘΕΑ κρατικοποιείται.

Το ΚΕΘΕΑ είναι νομικό πρόσωπο ιδιωτικού δικαίου, σπάνια περίπτωση πετυχημένου νομικού προσώπου ιδιωτικού δικαίου που ασκεί με επιτυχία δημόσια λειτουργία. Αυτοδιοικείται το ΚΕΘΕΑ. Περιβάλλεται με εμπιστοσύνη από τους συλλόγους των γονέων των χρηστών.

Να σας αναφέρω ορισμένους αριθμούς. Δραστηριοποιείται σε είκοσι εννέα πόλεις και σε δεκαεννέα σωφρονιστικά καταστήματα. Προσφέρουν πρόεδρος και μέλη του Διοικητικού Συμβουλίου τις υπηρεσίες τους αφιλοκερδώς. Επτά στους δέκα χρήστες που πηγαίνουν στο ΚΕΘΕΑ μετά από πέντε χρόνια βγαίνουν καθαροί. Είναι μια μοναδική περίπτωση ενός φορέα ο οποίος έχει χρηστή διαχείριση των οικονομικών του. Και τι βλέπουμε τώρα;

Βλέπουμε, πρώτα απ’ όλα, να έρχεται η Κυβέρνηση, μια φιλελεύθερη υποτίθεται Κυβέρνηση, να κρατικοποιεί έναν ιδιωτικό φορέα απολύτως επιτυχημένο, και δεύτερον, με μια απαράδεκτη διαδικασία μέσα από πράξη νομοθετικού περιεχομένου. Να σας θυμίσω ότι οι πράξεις νομοθετικού περιεχομένου εκδίδονται σε εξαιρετικές περιπτώσεις, λέει το Σύνταγμα, για έκτακτες και απρόβλεπτες.

Υποβαθμίστηκε σε αφόρητο επίπεδο η Βουλή τα τελευταία χρόνια με αυτές τις μεθόδους. Ποια είναι η απρόβλεπτη και έκτακτη ανάγκη την οποία υπηρετεί η έκδοση πράξης νομοθετικού περιεχομένου, με την οποία κρατικοποιείται το ΚΕΘΕΑ; Γιατί πάτε ουσιαστικά να βάλετε μέσα στη χοάνη του κράτους έναν απολύτως επιτυχημένο ιδιωτικό οργανισμό με τέτοιο έργο;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο για τρία λεπτά.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Καμίνη, σε ό,τι αφορά στην επίκαιρη ερώτηση και στο τι γίνεται με τους χώρους εποπτευόμενης χρήσης, το κράτος δεν είναι εδώ για να μοιράζει άδειες σωρηδόν. Όποιος κάνει αίτηση για να του χορηγηθεί μια άδεια για εποπτευόμενο χώρο, το κράτος το εξετάζει και εκδίδει την αντίστοιχη άδεια. Αυτό γίνεται και σε αυτή την περίπτωση.

Σας είπα ότι η άδεια η οποία έχει αιτηθεί από τον ΟΚΑΝΑ είναι στο στάδιο ολοκλήρωσης, άρα βρισκόμαστε ουσιαστικά στο τέλος μιας τυπικής διοικητικής διαδικασίας.

Επιτρέψτε μου τώρα μια κουβέντα μόνο να πω για το ΚΕΘΕΑ, διότι δεν αφορά την επίκαιρη ερώτηση. Για τον προβληματισμό τον οποίο αναπτύξατε, το ΚΕΘΕΑ χρηματοδοτείται από το κράτος…

**ΓΕΩΡΓΙΟΣ ΚΑΜΙΝΗΣ:** Εν μέρει.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** …και οφείλει το κράτος να έχει ρόλο και να γνωρίζει πού πηγαίνουν τα χρήματα, γιατί είναι χρήματα του Έλληνα φορολογούμενου. Επιτρέψτε μου να σας πω σε ό,τι αφορά στο Διοικητικό Συμβούλιο και στο αυτοδιοίκητο του ΚΕΘΕΑ, ότι ενισχύουμε το αυτοδιοίκητο του ΚΕΘΕΑ με αυτή την πράξη την οποία ψηφίσαμε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με την πρώτη με αριθμό 409/28-8-2019 ερώτηση του κύκλου των αναφορών και ερωτήσεων του Βουλευτή Αργολίδος του Κινήματος Αλλαγής κ. Ανδρέα Πουλά προς τον Υπουργό Υγείας, με θέμα: «Μεγάλη ανησυχία και προβληματισμός για την εξάπλωση του ιού του Δυτικού Νείλου».

Κύριε συνάδελφε, έχετε τον λόγο για δύο λεπτά.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Κύριε Υπουργέ, γνωρίζετε πολύ καλά ότι ο ιός του Δυτικού Νείλου μεταδίδεται κυρίως με τα τσιμπήματα μολυσμένων κουνουπιών. Η βασική δεξαμενή του ιού στη φύση είναι κυρίως τα άγρια πτηνά, από όπου μολύνονται και τα κουνούπια. Οι άνθρωποι που μολύνονται στην πλειοψηφία τους παραμένουν ασυμπτωματικοί. Μόνο ένα 20% εμφανίζουν συμπτώματα ιογενούς συνδρομής, ενώ το 1% παρουσιάζουν σοβαρές εκδηλώσεις από το κεντρικό νευρικό σύστημα, όπως μηνιγγίτιδα, εγκεφαλίτιδα είτε χαλαρή παράλυση. Αυτές τις εκδηλώσεις συνήθως εμφανίζουν τα ηλικιωμένα άτομα ή τα άτομα τα οποία είναι ανοσοκατεσταλμένα και γενικώς όσοι έχουν χρόνια υποκείμενα νοσήματα.

Στη χώρα μας έχουν καταγραφεί από το 2010 μέχρι σήμερα πάρα πολλά κρούσματα. Σας αναφέρω ειδικά ότι την τριετία 2017 - 2019 είχαμε αρκετά κρούσματα. Ιδιαίτερα το 2018 τα κρούσματα ήταν τριακόσια δεκαέξι, εκ των οποίων τα πενήντα κατέληξαν, ενώ το 2019 έχουμε διακόσια δεκατρία κρούσματα από τα οποία τα είκοσι οκτώ κατέληξαν.

Κύριε Υπουργέ, όπως αντιλαμβάνεσθε, πρόκειται για ένα σοβαρό θέμα δημόσιας υγείας και θεωρώ ότι τόσο η αντιμετώπισή του όσο και η επιδημιολογική του επιτήρηση είναι σημαντική. Επισημαίνω, επίσης, ότι σοβαρό είναι το θέμα των ατομικών μέτρων προστασίας που πρέπει να λαμβάνει ο κάθε πολίτης αυτής της χώρας. Το κράτος, λοιπόν, πρέπει να δίνει τη μάχη της πρόληψης, γιατί καλύτερα να προλαμβάνουμε παρά να θεραπεύουμε.

Πιστεύω ότι πρέπει να υπάρχει αυξημένη επαγρύπνηση από όλους τους εμπλεκόμενους φορείς, το Υπουργείο μέσω του ΕΟΔΥ, τις περιφέρειες και τους δήμους. Προγράμματα καταπολέμησης των κουνουπιών εκπονούνται σε όλες τις περιφέρειες και τους δήμους, διαπιστώνω όμως ότι το πρόβλημα παραμένει γεγονός που σημαίνει ότι κάτι δεν γίνεται σωστά.

Σας ερωτώ, λοιπόν, ποιος είναι ο βραχυπρόθεσμος και ποιος ο μακροπρόθεσμος σχεδιασμός σας σχετικά με την αντιμετώπιση αυτού του φαινομένου.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο για τρία λεπτά.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Βουλευτά, δεν θα μπω σε επιστημονικά ζητήματα, διότι πολύ καλά τα αναπτύξατε και εσείς σε ό,τι αφορά στον ιό του Δυτικού Νείλου. Νομίζω πλέον ότι όλοι τα γνωρίζουμε καλά γιατί; Διότι είναι γεγονός ότι ο ιός του Δυτικού Νείλου είναι πλέον εγκατεστημένος στην Ευρώπη και ενδημεί και στη χώρα μας και θα πρέπει να μάθουμε να ζούμε με αυτόν.

Πράγματι, υπάρχουν δράσεις και ενέργειες από την πλευρά του Υπουργείου Υγείας, αλλά και από συναρμόδια Υπουργεία, όπως είναι το Υπουργείο Εσωτερικών ή οι περιφέρειες της χώρας. Υπάρχουν τόσο συγκεκριμένες δράσεις όσο και εκδώσεις εγκυκλίων. Όμως, λέω συνέχεια ότι δεν αρκεί μόνο να εκδώσουμε μία εγκύκλιο ή μία υπουργική απόφαση. Πραγματικά, τα προγράμματα αντιμετώπισης του ιού του Δυτικού Νείλου και άλλων ανάλογων καταστάσεων θα πρέπει να παρακολουθούνται, για να ξέρουμε ότι εκτελούνται στο ακέραιο. Βεβαίως, υπάρχει και το πολύ σημαντικό θέμα που έχει να κάνει με την επιδημιολογική επιτήρηση, προκειμένου να είμαστε συνεπείς ως προς την καταγραφή των κρουσμάτων και των περιστατικών.

Νομίζω ότι στη χώρα μας τα τελευταία χρόνια, επειδή πλέον έχει μπει ο ιός του Δυτικού Νείλου στην καθημερινότητά μας μία συγκεκριμένη περίοδο κάθε χρόνο, μας έχει πλέον δώσει στη φαρέτρα μας τα απαραίτητα όπλα έτσι ώστε να αντιμετωπίσουμε καλύτερα το πρόβλημα και έχουμε πλέον την εμπειρία έτσι ώστε να προχωρήσουμε ακόμα παραπέρα.

Απαντώντας, λοιπόν, σ’ αυτά τα οποία είπατε, τα μέτρα τα οποία παίρνουμε είναι συγκεκριμένα και όχι μόνο μέσω του Υπουργείου Υγείας, αλλά και με τη συνεργασία συναρμόδιων Υπουργείων. Μάλιστα, γνωρίζετε πολύ καλά ότι σε σύσκεψη που συγκάλεσε ο Υπουργός Υγείας τέθηκαν αυτά τα ζητήματα και αποφασίστηκε σε διυπουργικό επίπεδο να υπάρχει συντονισμός σε ό,τι αφορά την αντιμετώπιση.

Βεβαίως, επειδή αναφέρεστε σε ένα ολοκληρωμένο σχέδιο πρόληψης του ιού του Δυτικού Νείλου, σας γνωστοποιώ –ίσως το γνωρίζετε- ότι υπάρχει το εθνικό σχέδιο «ΜΕΡΟΠΗ» στο Υπουργείο Υγείας, το οποίο αφορά άλλες καταστάσεις και κρίσεις μεταδοτικών νοσημάτων και μπορεί να εφαρμοστεί και στην περίπτωση του ιού του Δυτικού Νείλου.

Να είστε βέβαιος ότι σε έκτακτες καταστάσεις τα προγράμματα αυτά αναπτύσσονται όπως πρέπει να αναπτύσσονται, αλλά ακόμα και σε περιόδους μη κρίσεως, διότι όπως σας είπα, θα ζήσουμε με τον ιό του Δυτικού Νείλου τα επόμενα χρόνια. Θα μπορέσουμε, λοιπόν, να αντιμετωπίσουμε την κατάσταση αυτή.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ορίστε, κύριε συνάδελφε, έχετε τον λόγο.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Κύριε Υπουργέ, σας άκουσα με προσοχή. Απλώς θα ήθελα να επισημάνω δύο, τρία πράγματα ακόμα. Ποια είναι αυτά; Κατ’ αρχάς είναι οι πόροι. Οι πόροι, από ό,τι γνωρίζω, βγαίνουν από το Υπουργείο Εσωτερικών. Το θέμα είναι πόσα χρήματα θα πρέπει να χρησιμοποιήσουμε για τα προγράμματα και αν θα πρέπει να υπάρχουν μελέτες, καταγραφή, επιδημιολογική παρατήρηση για όλο αυτό το φαινόμενο, ώστε να βγαίνουν και τα αντίστοιχα ποσά και να μην παρατηρούνται φαινόμενα όπου περιφέρειες δεν παίρνουν αρκετά χρήματα για την καταπολέμηση των κουνουπιών. Το ένα είναι αυτό.

Το δεύτερο μεγάλο θέμα, κατ’ εμέ, είναι το πώς κάνουμε τους διαγωνισμούς για την καταπολέμηση των κουνουπιών. Η γνώμη μου είναι ότι θα πρέπει να γίνονται σε βάθος τριετίας. Και το λέω αυτό γιατί, πρώτον, γλιτώνουμε από τη γραφειοκρατία όσον αφορά τους πολλαπλούς διαγωνισμούς που γίνονται κάθε έτος και, δεύτερον, θα πρέπει να υπάρχει ένα συνεχιζόμενο πρόγραμμα, γιατί ειδικά τον χειμώνα υπάρχουν εστίες κουνουπιών οι οποίες δεν αντιμετωπίζονται εάν δεν έχεις πρόγραμμα, διότι, όπως γνωρίζετε, το πρόγραμμα τελειώνει περίπου στο τέλος Νοεμβρίου και μένουν τρεις-τέσσερις μήνες οι οποίοι είναι ακάλυπτοι.

Εκεί θα πρέπει, λοιπόν, να εστιάσουμε, δηλαδή να έχουμε διαγωνισμό για τρία χρόνια, ώστε να μπορούν να γίνονται ψεκασμοί και σε περιόδους που δεν είναι το φαινόμενο σε έξαρση, προκειμένου να αντιμετωπίζονται τα υπολείμματα, γιατί αυτά είναι που δίνουν στον πρώτο μήνα που θα εμφανιστούν τα κουνούπια την καινούργια γενιά και εκεί, αν δεν προλάβουμε, το πρόβλημα θα είναι εντονότερο.

Ένα άλλο θέμα που θέλω να σας επισημάνω -και είναι και σοβαρό γιατί το αντιμετώπισα κάποια στιγμή στην Περιφέρεια Πελοποννήσου- είναι η αύξηση των μεταναστευτικών ροών. Πολλοί από τους μετανάστες οι οποίοι προέρχονται από χώρες όπου ενδημεί η ελονοσία -φεύγω από τον ιό του Δυτικού Νείλου- είναι φορείς.

Και θα πρέπει το πρόγραμμα της καταπολέμησης των κουνουπιών να δώσει μεγαλύτερη βάση στην αντιμετώπιση και αυτού του προβλήματος. Να δούμε εκεί που θα πηγαίνουν οι μετανάστες να μένουν, στα σημεία δηλαδή που υπάρχουν εστίες, να γίνεται καταπολέμηση σωστά.

Και ένα τρίτο. Θα πρέπει να υπάρχει συνεργασία όσον αφορά τις περιφέρειες και τους δήμους. Δεν μπορεί ο δήμος να μην κάνει πρόγραμμα για το αστικό του περιβάλλον. Περιφέρειες και δήμοι θα πρέπει να λειτουργούν συντονισμένα υπό την επίβλεψη του ΕΟΔΥ και να δίνουν έναν απολογισμό. Ξέρω ότι υπάρχουν διαδικασίες, αλλά αυτά αυτές οι διαδικασίες θα πρέπει να τηρούνται.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος**): Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Κύριε Βουλευτά, επισημάνατε και πριν, επισημαίνετε και τώρα -και σωστά το επισημαίνετε- το ζήτημα της επιδημιολογικής επιτήρησης και νομίζω ότι στην περίπτωση αυτή οι αρχές της χώρας λειτουργούν πάρα πολύ καλά και είναι πολύ σημαντικό να έχουμε στοιχεία σε ότι αφορά την επιδημιολογική επιτήρηση και σε περιόδους εκτός της έξαρσης του ιού του Δυτικού Νείλου.

Θα πρέπει επίσης, να γνωρίζετε ότι καθ’ όλη τη διάρκεια του έτους λειτουργούν επιτροπές εμπειρογνωμόνων όπως η Επιτροπή για την Πρόληψη και Αντιμετώπιση Τροπικών Νοσημάτων του Υπουργείου Υγείας, ομάδα εργασίας για τον καθορισμό των επηρεαζόμενων περιοχών και ούτω καθεξής, οι οποίοι συνεδριάζουν συστηματικά και, όποτε απαιτείται εκτάκτως, αποφασίζουν στο συντομότερο δυνατό διάστημα τις δράσεις και τις ενέργειες τις οποίες πρέπει να ακολουθήσουμε έτσι ώστε να αντιμετωπίσουμε το ζήτημα.

Και, βεβαίως, θα πρέπει επίσης να πούμε ότι βρισκόμαστε σε διαρκή συνεργασία με τα αντίστοιχα κέντρα και φορείς του εξωτερικού όπως είναι το Ευρωπαϊκό Κέντρο Πρόληψης Λοιμώξεων. Το Υπουργείο Υγείας, όπως σας είπα, με εντολή του Υπουργού Υγείας συνέστησε τη διυπουργική ομάδα έτσι ώστε όλα τα συναρμόδια Υπουργεία να κάτσουν κάτω και με την εμπειρία η οποία έχει συσσωρευτεί όλα αυτά τα χρόνια να μπορέσουμε να αντιμετωπίσουμε το ζήτημα. Γιατί -πολύ σωστά είπατε και για τις περιφέρειες- πρέπει να ξέρουμε τα προγράμματα των κουνουποκτονιών και τα οποιαδήποτε άλλα προγράμματα και θα πρέπει να υπάρξει συντονισμός των περιφερειών των αρμόδιων υπηρεσιών.

Είναι πολύ σημαντικό το ζήτημα, το οποίο αναφέρετε σε ό,τι αφορά τις προμήθειες. Και νομίζω ότι υπάρχει η σωρευμένη γνώση αυτή τη στιγμή, έτσι ώστε να σχεδιάσουμε ένα ολοκληρωμένο πρόγραμμα αντιμετώπισης του ιού του Δυτικού Νείλου.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος**): Θα ευχαριστήσουμε τον κύριο Υπουργό.

Ολοκληρώθηκε ο κύκλος των επίκαιρων ερωτήσεων προς το Υπουργείο Υγείας.

Θα συνεχίσουμε με την τρίτη με αριθμό 58/1-10-2019 επίκαιρη ερώτηση πρώτου κύκλου του Βουλευτή Αχαΐας του Κομμουνιστικού Κόμματος Ελλάδας κ Νικολάου Καραθανασόπουλου προς τον Υπουργό Οικονομικών με θέμα: «Την απόφαση του Δικαστηρίου της Ευρωπαϊκής Ένωσης σχετικά με το τσίπουρο-τσικουδιά».

Στην επίκαιρη ερώτηση θα απαντήσει ο Υφυπουργός Οικονομικών κ. Βεσυρόπουλος.

Κύριε συνάδελφε, έχετε τον λόγο για δύο λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, είσαστε γνώστης της απόφασης της 11ης Ιουλίου του Δικαστηρίου της Ευρωπαϊκής Ένωσης που απειλεί με επιβολή κυρώσεων την Ελλάδα, εάν δεν συμμορφωθεί με τις οδηγίες 92/83 και 92/84 σχέση με τη φορολογία του τσίπουρου και τσικουδιάς. Πού θα οδηγήσει μία τέτοια συμμόρφωση με τις οδηγίες; Θα οδηγήσει είτε στον εννιαπλασιασμό της φορολογίας που πληρώνουν οι μικροί παραγωγοί τσίπουρου και τσικουδιάς ή στον δεκαοκταπλασιασμό τους.

Σήμερα ξέρετε πολύ καλά ότι οι μικροί αμβυκούχοι και διήμεροι αποσταγματοποιοί, οι αμπελοκαλλιεργητές, που είναι πάνω από τριάντα χιλιάδες και οι οποίοι έχουν άδεια απόσταξης και είναι στην πλειοψηφία τους μικροί αμπελοκαλλιεργητές, πληρώνουν φόρο 0,59 λεπτά το κιλό. Εάν ισχύσει η ενδιάμεση απόφαση, τότε θα πρέπει να πληρώνουν φόρο 5,1 ευρώ το κιλό ή διαφορετικά 10,2 ευρώ το κιλό.

Καταλαβαίνετε πάρα πολύ καλά ότι αυτό θα τους οδηγήσει σε μαζικό ξεκλήρισμα.

Γιατί γίνεται αυτό; Ακριβώς διότι το Ευρωπαϊκό Δικαστήριο και η Ευρωπαϊκή Επιτροπή, με τις οδηγίες, αποδεικνύει για μια ακόμη φορά ότι ενδιαφέρεται να ικανοποιήσει και να προστατεύσει τα συμφέροντα των πολυεθνικών, τα συμφέροντα των μονοπωλιακών ομίλων.

Απ’ αυτή την άποψη, λοιπόν, είναι φανερό ότι μ’ αυτόν τον τρόπο βίαια ξεκληρίζει τους μικρούς παραγωγούς αμπελουργούς και αποσταγματοποιούς. Είναι ένα θέμα το οποίο πραγματικά έχει και την κοινωνική και την πολιτισμική και την οικονομική του διάσταση, γιατί καταλαβαίνετε πάρα πολύ καλά τι σημαίνει το τσίπουρο για την επαρχία και αν θα φτάσει στην ίδια τιμή φορολόγησης με το ουίσκι, πράγμα το οποίο κατά τη γνώμη μας είναι απαράδεκτο.

Γι’ αυτό εμείς λέμε η Κυβέρνηση να επιτρέψει να συνεχιστεί και αυτήν τη χρονιά το ίδιο καθεστώς με πέρυσι στους αμπελοκαλλιεργητές και στους μικρούς αποσταγματοποιούς, με την ίδια φορολογία, δηλαδή των 0,59 λεπτών και φέτος να βάλουν μπροστά τα καζάνια τους -ήδη ξεκινάει η περίοδος αυτή- και να μην εφαρμόσει την απόφαση του δικαστηρίου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο για τρία λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, με την ερώτησή σας αναδεικνύετε ένα υπαρκτό πρόβλημα, που απασχολεί όχι μόνο εμάς ως Κυβέρνηση, αλλά και τους συστηματικούς και μικρούς αποσταγματοποιούς τσίπουρου και τσικουδιάς.

Όπως γνωρίζετε, στην Ελλάδα στο τσίπουρο και την τσικουδιά που παράγουν οι επιχειρήσεις απόσταξης, οι αποκαλούμενοι «συστηματικοί αποσταγματοποιοί», έχει θεσπιστεί συντελεστής ειδικού φόρου κατανάλωσης μειωμένος κατά 50% σε σχέση με τον κανονικό εθνικό συντελεστή, ενώ τα αλκοολούχα ποτά που εισάγονται από άλλα κράτη-μέλη, υπόκεινται στον κανονικό συντελεστή ειδικού φόρου κατανάλωσης. Ήταν και εξακολουθούν να παραμένουν εύλογοι οι λόγοι για τη θέσπιση αυτού του μειωμένου συντελεστή.

Ήλθε, όμως, η απόφαση του Δικαστηρίου της Ευρωπαϊκής Ένωσης της 11ης Ιουλίου 2019, όπως είπατε προηγουμένως, σύμφωνα με την οποία κρίνονται ως αντίθετοι στο δίκαιο της Ένωσης οι μειωμένοι φορολογικοί συντελεστές στο τσίπουρο και την τσικουδιά και συγκεκριμένα με την οδηγία 92/83/ΕΟΚ του Συμβουλίου της 19ης Οκτωβρίου 1992.

Το Δικαστήριο της Ευρωπαϊκής Ένωσης έκρινε ότι η ελληνική νομοθεσία και συγκεκριμένα ο ν.2960/2001, που προβλέπει την εφαρμογή μειωμένου συντελεστή ειδικού φόρου κατανάλωσης στο τσίπουρο και την τσικουδιά που παράγουν οι επιχειρήσεις απόσταξης και σημαντικά μειωμένου συντελεστή ειδικού φόρου κατανάλωσης στο τσίπουρο και την τσικουδιά που παράγουν οι μικροί αποσταγματοποιοί, αντιβαίνει προς το Δίκαιο της Ένωσης.

Οφείλω να τονίσω ότι με την ανωτέρω απόφαση δεν επιβάλλεται χρηματική κύρωση κατά της Ελλάδας, αλλά υποχρέωση συμμόρφωσης και μόνο σε περίπτωση που δεν υπάρξει συμμόρφωση προβλέπονται οικονομικές κυρώσεις.

Για εμάς, όμως, το μείζον ήταν και είναι ότι μ’ αυτήν την απόφαση πλήττονται και οδηγούνται σε πλήρες αδιέξοδο όλοι οι παραγωγοί των δύο αυτών παραδοσιακών προϊόντων. Αν εφαρμοστεί άμεσα αυτή η απόφαση, θα κληθούν οι συστηματικοί αλλά και οι διήμεροι αποσταγματοποιοί να καταβάλουν άμεσα αυξημένο φόρο σε σύγκριση με τα ισχύοντα, με αποτέλεσμα να οδηγηθεί σε αδιέξοδο πλήθος μικρών παραγωγών που δραστηριοποιούνται στην ελληνική επαρχία. Και εκεί πέφτει πλέον το βάρος σε εμάς κι εμείς δεν θα σταθούμε απαθείς.

Ήδη ο Υπουργός Οικονομικών απέστειλε στην Ευρωπαϊκή Επιτροπή επιστολή με την οποία ζητά τη χορήγηση προθεσμίας για τη συμμόρφωση της ελληνικής νομοθεσίας μέχρι το πέρας της επόμενης αποσταγματικής περιόδου, δηλαδή μέχρι τις 31 Αυγούστου του 2021 και αυτό γιατί, όπως ίσως θα γνωρίζετε, η αποστακτική περίοδος ξεκινά την 1η Αυγούστου και ολοκληρώνεται την 31η Ιουλίου του επόμενου έτους. Η επιχειρηματολογία μας, όμως, απέναντι στα όργανα της Ευρωπαϊκής Ένωσης είναι στέρεη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, δώστε μου δύο λεπτά, γιατί είναι πολύ σημαντικό το θέμα.

Τονίσαμε την αδυναμία άμεσης συμμόρφωσης τόσο εν μέσω της τρέχουσας αποστακτικής περιόδου όσο και κατά τη διάρκεια της επόμενης, για τον απλούστατο λόγο ότι έχουν ήδη συναφθεί οι σχετικές συμβάσεις για τις πρώτες ύλες -στέμφυλα- που αγοράζουν οι συστηματικοί αποσταγματοποιοί και τις οποίες στη συνέχεια αποστάζουν για να παράγουν το τσίπουρο ή την τσικουδιά. Οι συμβάσεις αυτές έχουν συναφθεί με δεδομένο τον ισχύοντα μειωμένο κατά 50% συντελεστή ειδικού φόρου κατανάλωσης έναντι του κανονικού συντελεστή που θα κληθούν να καταβάλουν σε περίπτωση άμεσης συμμόρφωσης με την απόφαση του Δικαστηρίου της Ευρωπαϊκής Ένωσης, με αποτέλεσμα να αντιμετωπίσουν σοβαρές οικονομικές δυσχέρειες, ακόμα και κίνδυνο να διακόψουν την επιχειρηματική τους δραστηριότητα οριστικά, με ό,τι αυτό συνεπάγεται για την ανάπτυξη και την απασχόληση σε οικονομικά ευάλωτες περιοχές που ήδη έχουν πληγεί από την οικονομική κρίση.

Τα ίδια ακριβώς ισχύουν, όμως, και για τους μικρούς αποσταγματοποιούς. Η λογική λέει ότι δεν είναι δυνατόν να εφαρμοστεί διαφορετικός φορολογικός συντελεστής στο προϊόν απόσταξης εν μέσω της τρέχουσας περιόδου, αφού ο ειδικός φόρος κατανάλωσης καταβάλλεται κατά τον χρόνο έκδοσης άδειας απόσταξης και σε κάθε περίπτωση πριν τη διάθεση του προϊόντος στην τελική κατανάλωση.

Συνεπώς η επιχειρηματολογία μας έχει βάση και αναμένουμε την απάντηση των οργάνων της Ευρωπαϊκής Ένωσης.

Φυσικά, ο στόχος μας δεν είναι μόνο η αναστολή της εφαρμογής της απόφασης, αλλά η αναθεώρηση της συγκεκριμένης ευρωπαϊκής οδηγίας, για να δώσουμε μόνιμη, βιώσιμη και αποδεκτή λύση στο πρόβλημα.

Στο ζήτημα αυτό, κύριε Πρόεδρε, θα αναφερθώ στην δευτερολογία μου.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο για τρία λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, μιλήσατε για την επιστολή την οποία έστειλε ο Υπουργός Οικονομίας στην Ευρωπαϊκή Επιτροπή για δύο χρόνια παράταση. Βεβαίως, δεν φτάνει μόνο αυτό. Και το λέμε αυτό γιατί, τι θα γίνει σε περίπτωση άρνησης;

Άρα χρειάζεται μια συνολικότερη πολιτική απόφαση εκ μέρους της ελληνικής Κυβέρνησης για την προστασία αυτών των μικρών παραγωγών, αποσταγματοποιών και των αμπελοκαλλιεργητών απ’ αυτές τις οδηγίες οι οποίες τους οδηγούν στο μαζικό, στο βίαιο ξεκλήρισμα και αφανισμό. Αυτό τι θα προκαλέσει; Αλλαγή χρήσης γης, συγκέντρωση της γης σε όλο και λιγότερα χέρια και θα λειτουργήσει προς όφελος των μεγάλων επιχειρήσεων, εγχώριων και αλλοδαπών που ασχολούνται με τα προϊόντα που έχουν μέσα αλκοόλ.

Δεύτερον, δεν πρέπει να ιδωθεί αυτό το ζήτημα απλά και μόνο από τη δημοσιονομική του σκοπιά, δηλαδή οι πόροι και τα έσοδα προς το κράτος και το δημοσιονομικό ισοσκελισμό.

Το τρίτο στοιχείο είναι ότι αυτό δεν μπορεί να αποτελέσει κριτήριο δίκαιης ή άδικης αντιμετώπισης, γιατί βεβαίως σε διαφορετικές κοινωνικές ομάδες απευθύνονται αυτοί οι μικροί αποσταγματοποιοί και σε διαφορετικές οι μεγάλες επιχειρήσεις, εγχώριες και αλλοδαπές, με το ουίσκι και με τα άλλα αλκοολούχα ποτά.

Άρα αποτελεί πρόκληση η Ευρωπαϊκή Ένωση και το Ευρωπαϊκό Δικαστήριο να μιλούν για δίκαιη αντιμετώπιση, όταν εδώ μιλάμε για ανθρώπους οι οποίοι βάζουν ένα καζάνι, για να μπορέσουν να καλύψουν τις δικές τους ανάγκες και τις ανάγκες μιας μικρής περιοχής, του χωριού ή της γειτονιάς.

Συνεπώς απ’ αυτή την άποψη η Κυβέρνηση χρειάζεται να πάει κόντρα στο ρεύμα, γιατί θα έχει τραγικές συνέπειες, οικονομικές, κοινωνικές και πολιτισμικές αυτή διαδικασία στην ύπαιθρο της Ελλάδας, όπου παράγεται το τσίπουρο και η τσικουδιά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Κύριε συνάδελφε, γνωρίζω τις πάγιες θέσεις του κόμματός σας για την Ευρωπαϊκή Ένωση. Τις σέβομαι, αλλά δεν συμφωνώ με αυτές, όπως δεν συμφωνεί και η συντριπτική πλειοψηφία του ελληνικού λαού. Το ζήτημα, όπως σας είπα και πριν, δεν είναι να επιτύχουμε μόνο τη χρονική αναστολή εφαρμογής αυτής της απόφασης, που θα είναι καταστροφική για τους συστηματικούς, αλλά και για τους μικρούς αποσταγματοποιούς τσίπουρου και τσικουδιάς.

Ο στόχος μας είναι να αναθεωρηθεί η συγκεκριμένη οδηγία 92/83/ΕΟΚ, πάνω στην οποία στηρίχθηκε η επίμαχη απόφαση.

Όλα όσα σάς λέω δεν αποτελούν έκθεση ιδεών ούτε επιθυμίες μας. Είναι πραγματικότητα, αφού η διαδικασία αναθεώρησης ξεκίνησε στις 25 Μαΐου του 2018 και σε αυτή συμμετέχει ενεργά και δραστήρια η Ελλάδα.

Τι επιδιώκουμε και αγωνιζόμαστε να εξασφαλίσουμε; Πολύ απλά ότι θα πρέπει να θεσμοθετηθούν, στα πλαίσια της αναθεώρησης της οδηγίας, μειωμένοι συντελεστές ειδικού φόρου κατανάλωσης τόσο για το τσίπουρο και την τσικουδιά των συστηματικών όσο και για το προϊόν απόσταξης των μικρών αποσταγματοποιών των λεγόμενων «διήμερων». Έχουμε νομικά επιχειρήματα. Ένα εξ αυτών είναι η δέκατη έκτη αιτιολογική σκέψη της οδηγίας 92/83, η οποία αναφέρει ότι «επιτρέπεται στα κράτη-μέλη να εφαρμόζουν μειωμένους συντελεστές ειδικού φόρου κατανάλωσης ή απαλλαγές για ορισμένα προϊόντα περιφερειακού ή παραδοσιακού χαρακτήρα».

Ο στόχος μας συνεπώς είναι να υπάρξει απόλυτη και ρητή διατύπωση γι’ αυτό μέσα από την αναθεώρηση της συγκεκριμένης οδηγίας. Η διαδικασία αναθεώρησης της οδηγίας έχει ήδη ξεκινήσει. Έχουν γίνει όλο αυτό το διάστημα εκτενείς διαβουλεύσεις μεταξύ των κρατών-μελών και παρά το γεγονός ότι έχει ήδη προκύψει ένα μεγάλο ποσοστό συμφωνίας για την πλειοψηφία των υπό αναθεώρηση διατάξεων της οδηγίας, η διαδικασία αναθεώρησης δεν ολοκληρώθηκε και αναμένεται να συνεχιστεί από την τρέχουσα φιλανδική και επόμενη κροατική προεδρία. Θα έλεγα ότι η προσπάθεια που κάνουμε είναι σε καλό δρόμο.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε, κύριε Υπουργέ.

Συνεχίζουμε με την έκτη με αριθμό 63/1-10-2019 επίκαιρη ερώτηση δεύτερου κύκλου του Βουλευτή Ηλείας του Κινήματος Αλλαγής κ.Μιχαήλ Κατρίνηπρος τον Υπουργό Οικονομικών,με θέμα: «Η αναπροσαρμογή των αντικειμενικών αξιών οδηγεί σε μεγάλη αύξηση των φορολογικών επιβαρύνσεων για την πλειοψηφία των ιδιοκτητών ακινήτων του Νομού Ηλείας και της ελληνικής περιφέρειας».

Κύριε συνάδελφε, έχετε τον λόγο για δύο λεπτά.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, οι τελευταίες πληροφορίες λένε ότι το ραντεβού με τους θεσμούς δεν πήγε και τόσο καλά και εντοπίστηκε ένα δημοσιονομικό κενό που κάποιοι το προσδιορίζουν στο 1 δισεκατομμύριο -άλλοι το ανεβάζουν στο 1,5 δισεκατομμύριο- θέτοντας εν αμφιβόλω, ουσιαστικά, πολλές από τις εξαγγελθείσες φοροελαφρύνσεις του Πρωθυπουργού στη Θεσσαλονίκη.

Βεβαίως εσείς εμφανίζεστε καθησυχαστικοί, καθότι προσδοκάτε έσοδα ύψους 500 εκατομμυρίων ευρώ -ίσως και παραπάνω- από την ένταξη επτάμισι χιλιάδων περιοχών στο αντικειμενικό σύστημα προσδιορισμού αξιών ακινήτων. Ήδη οι δύο χιλιάδες έχουν ενταχθεί και αναμένονται και άλλες πεντέμισι χιλιάδες να ενταχθούν μέχρι το πρώτο τρίμηνο του 2020.

Βεβαίως η αύξηση των αντικειμενικών αξιών αφορά κυρίως περιοχές της περιφέρειας, όπως είναι ο Νομός Ηλείας, ο Νομός Ημαθίας, από όπου προέρχεστε κι εσείς, λαϊκές περιοχές και περιοχές όπου γενικά εφαρμόζεται ένα σύστημα προσδιορισμού με χαμηλή επιβάρυνση για τους ιδιοκτήτες.

Σύμφωνα, μάλιστα, με έγκυρα συμβολαιογραφικά και μεσιτικά γραφεία, η αύξηση της συνολικής φορολογίας μπορεί να αγγίξει και το 80%, ενώ σε κάποιες περιπτώσεις μπορεί και να δεκαπλασιαστεί η επιβάρυνση για κάποιους ιδιοκτήτες. Χαρακτηριστικά, η αύξηση που θα υπάρχει στα ακίνητα που αφορούν και θα ενταχθούν στο αντικειμενικό σύστημα ή στα αγροτεμάχια είτε στα εκτός σχεδίου ακίνητα θα είναι πραγματικά δυσθεώρητη. Και, βεβαίως, εκεί πέρα μπορεί να υπάρξει και συμπληρωματικός φόρος από τον φόρο ΕΝΦΙΑ.

Προκύπτουν, λοιπόν, δύο επιπτώσεις:

Η πρώτη είναι ότι στην πράξη ακυρώνεται η μείωση του ΕΝΦΙΑ που ψηφίστηκε πριν από δύο μήνες με διακομματική συναίνεση από τη Βουλή και η δεύτερη επίπτωση είναι ότι η αύξηση των αντικειμενικών αξιών θα δημιουργήσει και θα συμπαρασύρει και μία αύξηση και άλλων φόρων που έχουν σχέση με τα ακίνητα, όπως -ενδεικτικά- οι φόροι μεταβίβασης ακινήτων, διανομής, χρησικτησίας, ανταλλαγής - συνένωσης οικοπέδων, τέλη ακίνητης περιουσίας, τέλη μεταγραφής συμβολαίου, τέλη εγγραφής ακινήτου στο Κτηματολόγιο, το τεκμαρτό εισόδημα κατοικίας, φόρο κληρονομιάς και πολλούς άλλους φόρους που θα ήθελα πολύ χρόνο για να τους αναφέρω.

Επειδή, λοιπόν, δεν θα σας ρωτήσω αν προτίθεστε να καλύψετε το δημοσιονομικό κενό με την αύξηση των αντικειμενικών αξιών, γιατί είναι σαφές ότι αυτό θα γίνει, θέλω να σας ρωτήσω αν προτίθεστε να προβείτε σε αλλαγή του συστήματος προσδιορισμού των αντικειμενικών αξιών και της αξίας των ακινήτων λαμβάνοντας υπ’ όψιν και τις αντιρρήσεις των ορκωτών εκτιμητών που ήδη έχουν διατυπωθεί εδώ και ενάμιση χρόνο, και, βεβαίως, αν αυτό δεν γίνει, με ποιον τρόπο θα αποτρέψετε την υπέρμετρη φορολόγηση που θα επιβαρύνει πλέον τη συντριπτική πλειοψηφία των ιδιοκτητών ακινήτων, ιδιαίτερα στις περιοχές της περιφέρειας και σε λαϊκές περιοχές.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, η ερώτησή σας αναδεικνύει ένα ζήτημα που εμάς, τουλάχιστον, δεν μας απασχολεί τώρα, αλλά μας έχει απασχολήσει πριν αναλάβουμε την ευθύνη της διακυβέρνησης της χώρας.

Η θέσπιση του συστήματος αντικειμενικού προσδιορισμού της αξίας των ακινήτων με το άρθρο 41 του ν.1249/1982 είχε ως αφετηρία την ανάγκη αντικειμενικοποίησης του προσδιορισμού της φορολογητέας αξίας των με οποιαδήποτε αιτία μεταβιβαζόμενων ακινήτων για λόγους φορολογικής δικαιοσύνης αλλά και διαφάνειας.

Φαντάζομαι ότι κι εσείς συμφωνείτε με αυτή την αρχή, αλλά και με την ανάγκη εναρμόνισης των αντικειμενικών αξιών με τις εμπορικές αξίες με ομοιόμορφο κατά περιοχή ή κατηγορία ακινήτου τρόπο, για να τηρείται η αρχή της φορολογικής δικαιοσύνης και χωρίς να διαταράσσεται η λειτουργία της αγοράς.

Σε αυτή την κατεύθυνση, για όλες τις εκτός σχεδίου πόλης ή ορίων οικισμού περιοχές έχει καθοριστεί τιμή εκκίνησης για τον υπολογισμό της φορολογητέας αξίας των ακινήτων, ενώ όσων αφορά τις εντός σχεδίου πόλης ή ορίων οικισμού περιοχές η ένταξη νέων περιοχών στο σύστημα από το 1985, που ίσχυσε πρώτη φορά μέχρι σήμερα, γίνεται τμηματικά.

Η τελευταία επέκταση του συστήματος έγινε στις 3-1-2011, οπότε εντάχθηκαν τέσσερις χιλιάδες τετρακόσιες ογδόντα εννέα περιοχές εκτός σχεδίου πόλης ή ορίων οικισμού, που βρίσκονται σε είκοσι πέντε νομούς της χώρας, με αποτέλεσμα να καλυφθούν πλήρως οι είκοσι πέντε από τους πενήντα έναν νομούς της χώρας. Βέβαια, ο στόχος είναι να υπάρξει αντικειμενικός, αξιόπιστος και δίκαιος προσδιορισμός της αξίας των ακινήτων σε όλη τη χώρα.

Πράγματι, υπάρχει μνημονιακή υποχρέωση για την επαναπροσαρμογή των αντικειμενικών αξιών που η κυβέρνηση ΣΥΡΙΖΑ κληροδότησε σε εμάς. Να θυμίσω ότι η συγκεκριμένη υποχρέωση ήταν μέσα στα προαπαιτούμενα της τρίτης αξιολόγησης, αλλά δεν εκπληρώθηκε ποτέ. Όλα αυτά τα γνωρίζαμε πριν αναλάβουμε τη διακυβέρνηση της χώρας.

Είχαμε δύο επιλογές. Η πρώτη ήταν να περιμένουμε τη διαμόρφωση των νέων αντικειμενικών αξιών και στη συνέχεια να πραγματοποιήσουμε τη μείωση του ΕΝΦΙΑ. Η δεύτερη επιλογή ήταν να προχωρήσουμε άμεσα στη μείωση του ΕΝΦΙΑ, για να πάρουν για πρώτη φορά οι Έλληνες πολίτες εκκαθαριστικά με μειωμένο φόρο και αυτό κάναμε. Γιατί; Γιατί έπρεπε να γίνει. Γιατί έπρεπε να γίνει; Γιατί υπάρχει υπερφορολόγηση της ακίνητης περιουσίας στην Ελλάδα.

Η χώρα μας είναι τέταρτη στην Ευρώπη μετά τη Βρετανία, τη Γαλλία και το Λουξεμβούργο σε ό,τι αφορά το ύψος των φόρων στην ακίνητη περιουσία. Και μιλάμε για χώρες με πολύ υψηλότερο ΑΕΠ από την Ελλάδα.

Η μείωση, λοιπόν, έπρεπε να γίνει. Δεν μπορούσαμε να περιμένουμε να γίνει παρέμβαση μετά την αναπροσαρμογή των αντικειμενικών αξιών.

Θα ήθελα, όμως, να γνωρίζετε -και αυτό είναι ένα σαφές μήνυμα- ότι η Κυβέρνηση μας αν προκύψει υψηλότερη επιβάρυνση μετά την αναπροσαρμογή των αντικειμενικών αξιών, θα προχωρήσει σε νέα παρέμβαση για τη μείωση του ΕΝΦΙΑ.

Από κει και πέρα, οφείλω να σας πω ότι οι αντικειμενικές αξίες δεν αποτελούν το στατικό μέγεθος. Αντίθετα, μεταβάλλονται, τροποποιούνται και προσαρμόζονται στις συνθήκες που κάθε φορά επικρατούν στην αγορά των ακινήτων. Με την αναπροσαρμογή των αντικειμενικών αξιών, δίνεται η ευκαιρία επανεξέτασης και βελτίωσης των τιμών όπου κρίνεται απαραίτητο.

Θα πρέπει όλοι να γνωρίζουν ότι η αναπροσαρμογή δεν σημαίνει σε κάθε περίπτωση αύξηση των τιμών, σημαίνει και μείωση όπου επιβάλλεται. Η αναπροσαρμογή των αντικειμενικών αξιών, ακόμα κι αν δεν ήταν μνημονιακή υποχρέωση, έπρεπε να γίνει για λόγους κοινωνικής και φορολογικής δικαιοσύνης. Ο στόχος μας είναι αυτό να γίνει με ορθολογικούς όρους και το σύστημα προσδιορισμού των αντικειμενικών αξιών να επεκταθεί σε όλη την επικράτεια.

Στα υπόλοιπα ζητήματα που θίγετε, θα απαντήσω στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΜΙΧΑΗΛ ΚΑΤΡΙΝΗΣ**: Ευχαριστώ, πολύ, κύριε Πρόεδρε.

Κύριε Υπουργέ, γνωρίζω ότι είστε από τους πλέον ειδικούς στο θέμα της φορολόγησης και γι’ αυτό νομίζω ότι ήταν και ευτύχημα που είσαστε εσείς σήμερα εδώ και απαντάτε σε αυτή την ερώτηση.

Όπως είπατε και εσείς πολύ σωστά, η αναπροσαρμογή αντικειμενικών αξιών είναι μία δέσμευση ήδη από το τρίτο πρόγραμμα διάσωσης, η οποία διά της χρονικής διολισθήσεως η προηγούμενη κυβέρνηση τη μετέθεσε σε εσάς και σήμερα αποτελεί προαπαιτούμενο της τέταρτης μεταμνημονιακής αξιολόγησης.

Σας απηύθυνα κάποια συχνά ερωτήματα, στα οποία, όμως, θεωρώ ότι δεν απαντήσατε επαρκώς. Τι εννοώ με αυτό: Δεν μου απαντήσατε αν προτίθεστε να αλλάξετε τον τρόπο με τον οποίον έχει σήμερα αποφασιστεί να προσδιορίζεται το σύστημα αντικειμενικών αξιών, γιατί -σας επαναλαμβάνω- υπήρχαν και συγκεκριμένες διαφοροποιήσεις και ενστάσεις από τους ορκωτούς εκτιμητές.

Παραδείγματος χάριν, ένα κριτήριο το οποίο έχει ληφθεί υπ’ όψιν στο σύστημα προσδιορισμού είναι οι περιοχές που βρίσκονται στη ζώνη Airbnb, όπου θεωρούν, επειδή ακριβώς υπάρχει αυξημένη ζήτηση λόγω του τουρισμού τώρα, ότι αυτό θα είναι στο διηνεκές του χρόνου χωρίς να λαμβάνεται υπ’ όψιν ότι αυτό κάποια στιγμή μπορεί να μεταβληθεί παραμένοντας οι υψηλές αντικειμενικές αξίες.

Δεύτερον, δεν μου είπατε τι θα κάνει η Κυβέρνηση με τους υπόλοιπους φόρους -πάνω από δέκα, σας ανέφερα ονομαστικά κάποιους, θα μπορούσα να πω και άλλους- οι οποίοι συμπαρασύρονται με την αλλαγή των αντικειμενικών αξιών. Δεν είναι μόνο ο ΕΝΦΙΑ, ο οποίος, επίσης, θα μεταβληθεί. Είναι και μια σειρά από φόρους, οι οποίοι με την αύξηση των αντικειμενικών, αυξάνονται και αυτοί αναλογικά και επιβαρύνονται υπέρμετρα οι ιδιοκτήτες.

Επαναλαμβάνω ότι για τα αγροτεμάχια και τα εκτός σχεδίου δεν ξέρω αν υπάρχει πιστωτικό ίδρυμα που μπορεί σήμερα να απευθυνθούν πιθανότατα για να δανειστούν, κύριε Υπουργέ, για να μπορέσουν να εκπληρώσουν τις υποχρεώσεις που θα προκληθούν από αυτό που εσείς παρουσιάζετε με τόση ουδετερότητα σήμερα ότι θα είναι μια διαδικασία που πρέπει να ολοκληρωθεί.

Δεν ξέρω αν μπορεί να ικανοποιηθεί ή θα πάμε σε καινούργιες ρυθμίσεις εκατόν είκοσι δόσεων και καινούργιους οφειλέτες ακριβώς για την αύξηση αυτής της φορολογίας.

Νομίζω ότι θα πρέπει πολύ σύντομα, μία κι αυτό θα ολοκληρωθεί μέσα στο πρώτο τρίμηνο του 2020 -και αυτό είναι δική σας δέσμευση, είναι δέσμευση της δικής σας Κυβέρνησης προς τους θεσμούς- άρα σε λιγότερο από ένα εξάμηνο από τώρα θα έρθει το ραβασάκι με τη νέα φορολογία στους Έλληνες φορολογούμενους ιδιοκτήτες ακινήτων, να πείτε στον ελληνικό λαό τι θα κάνετε για να περιορίσετε την επιβάρυνση που θα έρθει νομοτελειακά στους ιδιοκτήτες.

Και, βεβαίως, αναφορικά με όλα αυτά -μια και είστε παρών- τα οποία βλέπουμε ότι γίνονται σε σχέση με τις εκτιμήσεις για τα δημοσιονομικά δεδομένα της χώρας, να μας πείτε αν είστε σίγουροι ότι θα εφαρμόσετε όλα όσα εξήγγειλε ο κ. Μητσοτάκης στη ΔΕΘ και αφορούν δεκαεπτά μέτρα φοροελαφρύνσεων.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Κύριε Υπουργέ, ολοκληρώνεται η διαδικασία με εσάς.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Κατρίνη, θέλω από το Βήμα της Βουλής να δηλώσω με τον πλέον κατηγορηματικό τρόπο, ότι οι υπηρεσίες του Υπουργείου Οικονομικών θα είναι έτοιμες να προχωρήσουν σε προσαρμογή του ΕΝΦΙΑ στο πνεύμα και την ανάγκη μείωσης της φορολογικής επιβάρυνσης. Δεν πρόκειται να κυρωθεί πρακτικά και ουσιαστικά η μείωση που έγινε τον Σεπτέμβριο. Επισημαίνω ότι οι μειώσεις στον ΕΝΦΙΑ αφορούν στο συμπληρωματικό φόρο.

Από εκεί και πέρα, θα ήθελα να αναφερθώστους φόρους που συνδέονται με τα ακίνητα και να σας πω ότι θα υπάρξει ανάλογος σχεδιασμός για τη μείωσή τους, ανάλογα με τα δεδομένα που θα προκύψουν από την αναπροσαρμογή των αντικειμενικών αξιών.

Πολύ περισσότερο, όμως, έχουμε ήδη εξαγγείλει και θα υλοποιήσουμε σημαντικές παρεμβάσεις που συνδέονται με τη μείωση της φορολογικής επιβάρυνσης στην ακίνητη περιουσία, όπως:

Πρώτον, η αναστολή του ΦΠΑ στην οικοδομική δραστηριότητα για τρία χρόνια.

Δεύτερον, η αναστολή του φόρου υπεραξίας επί του κέρδους στις αγοραπωλησίες ακινήτων, επίσης για τρία χρόνια, και η επανεξέταση από μηδενική βάση τον τέταρτο χρόνο.

Σε όλα αυτά θα πρέπει να προσθέσετε και την έκπτωση φόρου, ίση με το 40% της δαπάνης, για ενεργειακή, λειτουργική ή αισθητική αναβάθμιση των κτηρίων.

Κύριε Κατρίνη, έχουμε κι εμείς τον ίδιο προβληματισμό με εσάς για την αξιοπιστία, την ακρίβεια και την αποτελεσματικότητα του συστήματος και του τρόπου με τον οποίο προσδιορίζονται οι αντικειμενικές αξίες των ακινήτων. Υπενθυμίζω ότι το νέο σύστημα επιβλήθηκε με τροπολογία που κατέθεσε η κυβέρνηση ΣΥΡΙΖΑ τον προηγούμενο Δεκέμβριο και έχει τρωτά σημεία. Ουσιαστικά, δεν υπάρχει προσδιορισμός από ένα ανεξάρτητο και αδιάβλητο σύστημα. Υπάρχουν μεν πιστοποιημένοι εκτιμητές, αλλά ταυτόχρονα υπάρχει και η δυνατότητα παρέμβασης από το Υπουργείο Οικονομικών, κάτι που σημαίνει ότι οι προτάσεις των πιστοποιημένων εκτιμητών δεν δεσμεύουν τον εκάστοτε Υπουργό και μπορεί να τους αλλάξει κατά το δοκούν.

Εμείς θέλουμε να υπάρχει ένα πραγματικά αδιάβλητο σύστημα προσδιορισμού των αντικειμενικών αξιών, χωρίς πολιτικές παρεμβάσεις. Στην κατεύθυνση αυτή σχεδιάζουμε την αναμόρφωση του συστήματος, μέσα από τη χωρική επέκταση, τον τεχνολογικό εκσυγχρονισμό και την ενίσχυση της αντικειμενικότητας, ώστε να καταστεί η φορολόγηση στην ακίνητη περιουσία πιο αποτελεσματική και κοινωνικά πιο δίκαιη.

Αυτό μπορεί να γίνει με τη χρήση μιας ηλεκτρονικής βάσης δεδομένων, στην οποία θα καταγράφονται οι τάσεις και οι τιμές στην αγορά ακινήτου στο εμπορικό πεδίο, προκειμένου με βάση αυτά τα δεδομένα να υπάρχει ακριβής και κυρίως δίκαιη αντιστοίχιση στις αντικειμενικές αξίες.

Οι πολίτες πρέπει να είναι βέβαιοι ότι η βούληση και αποφασιστικότητα της Κυβέρνησης για τη μείωση των φόρων στα ακίνητα δεν έχει αλλάξει, αλλά ούτε και πρόκειται να αλλάξει! Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

Θα συνεχίσουμε με κάποιες ανακοινώσεις.

Οι Υπουργοί Πολιτισμού και Αθλητισμού, Οικονομικών, Εξωτερικών, Προστασίας του Πολίτη και Δικαιοσύνης κατέθεσαν στις 3-10-2019 σχέδιο νόμου: «Κύρωση της διά ανταλλαγής ρηματικών διακοινώσεων συμφωνίας περί παρατάσεως του Μνημονίου Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Πολιτειών της Αμερικής σχετικά με την επιβολή εισαγωγικών περιορισμών σε κατηγορίες αρχαιολογικού και βυζαντινού εκκλησιαστικού εθνολογικού υλικού μέχρι και τον 15ο αιώνα μ.Χ. της Ελληνικής Δημοκρατίας.

Παραπέμπεται στην αρμόδια Διαρκή Επιτροπή.

Ο Πρόεδρος της Κοινοβουλευτικής Ομάδας του ΜέΡΑ25 και οι Βουλευτές του κόμματός του κατέθεσαν στις 3-10-2019 πρόταση νόμου: «Ψήφος αποδήμων - Διευκόλυνση της άσκησης του εκλογικού δικαιώματος των εκτός επικρατείας Ελλήνων και Ελληνίδων εκλογέων».

Παραπέμπεται στην αρμόδια Διαρκή Επιτροπή.

Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Υποδομών και Μεταφορών: «Ενσωμάτωση στην ελληνική νομοθεσία των Οδηγιών 2016/797, 2016/798 και 2016/2370 του Ευρωπαϊκού Κοινοβουλίου και του Συμβουλίου και άλλες διατάξεις».

Κυρίες και κύριοι συνάδελφοι, στο σημείο αυτό έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 7 Οκτωβρίου 2019.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού Βουλής)

1. Η με αριθμό 44/24-09-2019 επίκαιρη ερώτηση του Βουλευτή Β1΄ Βόρειου Τομέα Αθηνών του Συνασπισμού Ριζοσπαστικής Αριστεράς κ. Γεωργίου Κατρούγκαλου προς τον Υπουργό Εξωτερικών, με θέμα: «Να μη χαθεί, λόγω αδράνειας και διγλωσσίας, η προωθητική για τα εθνικά συμφέροντα αξιοποίηση της Συμφωνίας των Πρεσπών.».

2. Η με αριθμό 46/25-9-2019 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς την Υπουργό Παιδείας και Θρησκευμάτων, με θέμα: «Άμεσες ενέργειες για το Μουσικό Γυμνάσιο στο Καβούσι Λασιθίου που έκλεισε πριν καν ανοίξει».

3. Η με αριθμό 57/1-10-2019 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς την Υπουργό Παιδείας και Θρησκευμάτων, με θέμα: «Τη νέα σχολή Μηχανικών του Πανεπιστημίου Πελοποννήσου με έδρα την Πάτρα».

4. Η με αριθμό 50/1-10-2019 επίκαιρη ερώτηση του Βουλευτή Β1΄ Βόρειου Τομέα Αθηνών του ΜέΡΑ25 κ. Κλέωνα Γρηγοριάδη προς την Υπουργό Πολιτισμού και Αθλητισμού, με θέμα: «Τοποθέτηση και επαναφορά σε καίριες θέσεις δύο στελεχών στο Υπουργείο Πολιτισμού και Αθλητισμού».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού Βουλής)

1. Η με αριθμό 55/1-10-2019 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Εξωτερικών, με θέμα: «Ενέργειες της ελληνικής πλευράς μετά τη ρηματική διακοίνωση για τις γερμανικές αποζημιώσεις».

2. Η με αριθμό 56/1-10-2019 επίκαιρη ερώτηση του Βουλευτή Α΄ Αθηνών του Συνασπισμού Ριζοσπαστικής Αριστεράς κ. Χριστόφορου Βερναρδάκη προς την Υπουργό Πολιτισμού και Αθλητισμού, με θέμα: «Πνευματικά δικαιώματα - αδειοδότηση νέου οργανισμού συλλογικής διαχείρισης “ΕΝΩΣΗ ΔΙΚΑΙΟΥΧΩΝ ΕΔΕΜ”».

Στο σημείο αυτό ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 13.06΄ λύεται η συνεδρίαση για τη Δευτέρα 7 Οκτωβρίου 2019 και ώρα 18.00΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**